**BENE FLORENTINUS**, *Ca*nd*elabrum*

Liber I

 (1) INCIPIT SVMMA PERFECTE

DICTANDI A DOCTORE QUI BONUM

DICITUR ORDINATA ET PRIUS PROLOGUM

SIC PREMITIT.

(2) Presens opus Candelabrum nominatur, (3) quia populo

dudum in tenebris ignorantie ambulanti lucidissiman dictandi

peritiam cognoscitur exibere. (4) Unde ad huius operis lumen

vos quibus datum est nosse misterium veritatis gratulanti animo

properate certi, procul dubio, (5) quod si gustaveritis ex hoc

fonte cisterne vobis Egiptiorum amplius non placebunt; (6)

quia, pulsis procul erroribus, fructum certum et gratiam percipietis

maximam de labore. (7) Autoritatem igitur Romane curie,

que caput est omnium et magistra, principaliter imitantes, primo

a diffinitione dictaminis inchoemus.

2. (1)QUID SIT DICTAMEN ET UNDE DICATUR

(2) Dictamen est ad unamquamque rem congrua et decora

locutio. (3) 'Ad unam quamque rem' ideo dictum est quia omnis

res proposita ad dicendum, ut ait Boetius, potest esse materia

dictatoris. (4) Unde Horatius: "Quidlibet audendi semper fuit

equa potestas". (5) "Congrua" vero dicitur latinitate sermonis,

pag. 4

"decora" verborum compositione pariter et hornatu, (6) quia rectitudo

latinitatis et bonitas rei cum pulcritudine utriusque (7)

debent dictatoris eloquium insignire. Dictamen a dicendi frequentia

nomen traxit, quia, sicut ait Tullius, hec scientia maxime

in exercitatione consistit.

3. (1) QUIBUS REBUS HEC SCIENTIA ADQUIRATUR.

(2) Hec enim facultas ingenio, usu et eruditione conficitur,

quorum si quid autori defuerit, ad exquisiti dictaminis elegantiam

non pertinget. (3) Primum natura, secundum parit industria,

tertium dat doctrina. (4) Hoc idem a Tullio demostratur

cum hanc scientiam docet arte, imitatione ac exercitio perfecte

assequi nos valere.

(5) Unde quidam egregie dixit:

"Rem tria perficiunt: ars, cuius lege regaris;

Usus, quem serves; meliores, quos imiteris.

Ars certos, usus promptos, imitatio reddit

Artifices aptos, tria concurrentia sumos".

4. (1) QUID HEC SCIENTIA CONTRAHAT A TOTO TRIVIO ET

AD QUAM PARTEM PRINCIPALITER SPECTET.

(2) Reducitur vero hec facultas ad eloquentiam trivialem,

pag. 5

quia totum trivium perfecte nos promovet ad loquendum. (3)

Nam gramatica illuminat intellectum, logica fidem prestat, rethorica

facit velle: que tria multum expediunt dictatori, (4)

quia suum est facere ut ea que dicit intelligant auditores, intellecta

credant et creditis acquiescant. (5) Substantialiter tamen

ad rethoricam spectare cognoscitur; que, in orationis artificio

quinque considerans, (6) invenit et disponit, memorat, eloquitur

et pronuntiat eleganter.

(7) Inventio, ut ait Tullius, est excogitatio rerum verarum

aut veri similium que causam probabilem reddant. (8) Res veras

aut verisimiles reddunt attributa personarum sive negotiorum

de quibus postea sub iungemus.

(9) Dispositio est ordo et distributio rerum, demostrans quid

quibus in locis debeat colocari.

(10) Memoria est firma animi rerum et verborum et dispositionis

perceptio.

(11) Pronuntiatio est vocis, vultus, gestus moderatio cum venustate.

(12) Elocutio est idoneorum verborum et sententiarum ad inventionem

accomodatio.

(13) Ex his colligitur quod dictator debet esse in inveniendo

subtilis, in disponendo cautus, in pronuntiando modestus, in

pag. 6

memorando sollers, in eloquendo conspicuus. (14) Que cum

inseparabilia sint et invicem colligata, (15) elocutionem tamen

idem esse dicimus quod dictamen et eloqui quod dictare. (16)

Unde ars ista, que dictatoria nuncupatur, non est ipsa rethorica

sed pars eius elocutio nominata.

5. (1) QUID SIT FUNDAMENTUM BENE DICTANDI.

(2) Fundamentum bene dictandi a fonte sapientie cognoscitur

emanare, quia "recte scribendi", sicut dicit Horatius, "sapere

est et principium et fons". (3) Unde qui rerum cognitione

caret tamquam cecus ducitur et oberrat, deficiens in rebus, deficiens

in sermone. (4) Quicumque vult ergo perfecte dictandi

lauream adipisci legat diligenter philosophos et autores, legat

et quoscumque potest nobiliores libros ex quibus facundiam et

sapientiam consequatur, (5) ut, quotiens oportuerit, ita sibi via

pateat dicendorum quod, materia intra mentis uterum concepta

pariter et formata, (6) iam sine deformitate aliqua sermo nascatur

ingenuus, personis conveniens et negotiis et appositionis

scemate luculentus.

(7) His ita premissis, generalia prius de dictamine videamus.

pag. 7

6. (1) DE TRIBUS GENERIBUS DICTANDI.

(2) Generales ergo figure dictaminum tres dicuntur, que stili

etiam nuncupantur, scilicet humilis, mediocris et sublimis. (3)

Humilis est illa que usque ad usitatissimam puri sermonis consuetudinem

est demissa, ut in Evangeliis et Sacra Scriptura sepe

videmus. (4) At mediocris censetur que constat ex altiore neque

tamen ex summa et hornatissima dignitate verborum, ut in epistolis

Pauli et elegis Ovidianis. (5) Sublimis ex magna et hornata

verborum constructione conficitur, ut in Gregorii Moralibus et

Lucano.

7. (1) DE TRIBUS VITIIS QUE ADIACENT TRIBUS STILIS.

(2) "Set mala sunt vicina bonis errore sub illo;

Pro vitio, virtus crimina sepe tulit".

(3) Humili enim figure collateratur vitium aridum et exangue,

(4) mediocri fluctuans et dissolutum, (5) sublimi turgidum

et inflatum. (6) Exarescit enim oratio propter exilitatem sententie

et illiberalitatem sermonis, ut: 'Rogo te de affaribus meis'.

(7) Fluctuat et dissolvitur quando sententie non choerent et

enervis tota constructionum iunctura videtur, ut: 'Canis mingit

ad parietem' et: 'Studenti michi Bononie non suppetunt oportuna'.

(8) Turgescit autem oratio quadrupliciter et inflatur, scilicet

quando novis aut priscis verbis aut duriter aliunde translatis

pag. 8

aut gravioribus quam res postulat aliquid indicamus. (9)

Novis enim dictionibus non est utendum nisi necessitas id requirat,

ut: 'bachilatrat' vel 'phariseat' vel 'neroniçat' (10) Prisca

dicuntur que usus non approbat modernorum, ut: 'medico, -cas'

et 'comito, -tas' et alia multa que fuerunt antiquitus in honore.

(11) Translata duriter appellamus que non commode sed quasi

violenter ad aliud significandum trahuntur, ut: 'Iste iam declinat

ad Nestorem', id est ad senectutem. (12) Graviora quam

res postulat orationem turgidam faciunt et inflatam, ut si dicat

Titirus Melibeo: 'Tue serenitatis excellentie tenore presentis

pagine reseretur quod intime caritatis visceribus te amplector".

(13) Predictas autem figuras possumus commutare de una

paulatim ad reliquas transeundo, ut gravem mediocris, mediocrem

attenuata excipiat cum oportet quia commutatio tollit satietatem

sed cavendum est ne fiat commutatio repentina.

8. (1) DE HIS TRIBUS QUE IN OMNI PERFECTO DICTAMINE REQUIRUNTUR.

(2) Cum itaque sint tres elocutionum figure, sciendum est

quod tria in omni exquisito dictamine requiruntur, scilicet elegantia,

compostio et hornatus, qui a Tullio dignitas nominatur.

(3) Primum est adeo necessarium quod sine ipso nullum

pag.9

potest dictaminis edificium permanere; (4) secundum ad ipsarum

dictionum artificium pertinet et decorem; (5) tertium in

verbis et sententia efficit venustatem. (6) Compositio tamen non

semper secundum artis traditionem procedit sed contingit eam

sepe fieri ad libitum dictatoris (7) nec verborum dignitas semper

a dictatore servatur, quod totum est tolerabile dum modo sententia

sit perfecta et orationis congruitas non turbetur. (8)

Sed non est ob hoc compositionis artificium ignorandum, cum sepe

sit necessarium quoniam est apud nobiles autores et philosophos

in honore, nec a sede Romana fine tali decore aliqua epistola

destinatur.

(9) De hi ergo dicturi ab elegantia, que prior est, naturaliter inchoemus.

9. (1) DE ELEGANTIA SECUNDUM LATINITATEM.

(2) Elegantia est que reddit orationem latinitate puram et explanatione

perspicuam. (3) Latinitas congruitatem inducit sed

explanatio bonitatem intelligentie circa ea de quibus agitur in

sermone. (4) Latinitas ergo cuncta vitia incongruitatis relegat;

(5) explanatio vero apertam et dilucidam orationem reddit.

(6) Vitia que gramatice legibus contra dicunt barbarismus et

soloecismus dicuntur. (7) Barbarismus est vitium in dictione

pag. 10

consideratum, habens quatuor species tam in scriptura quam

in pronuntiatione, scilicet additionem, subtractionem, immutationem,

transmutationem littere, temporis, toni et aspirationis. (8)

Soloecismus est vitium in contextu partium orationis

contra leges gramatice artis factum et habet similiter quatuor

species: adictionem, subtractionem, immutationem, transmutationem (9)

et quandoque provenit ex inconcinitate accidentium,

ut: 'mulier albus', quandoque ex cassatione intellectuum

sive repugnantia officiorum, ut: 'omnis Plato' vel 'iste asinus',

homine demostrato.

(10) De his ergo non dicimus in presenti, excepto illo capitulo

quod hic videtur locum habere, scilicet an congrue dicatur

'Vos estis bonus', sermonem ad unum pluraliter dirigendo.

10. (1) DE QUODAM USUALI SERMONE.

(2) Dicimus quod secundum artem soloecistica est, testante

Donato; (3) usus tamen recipit, "quem penes, arbitrium est et

ius et norma loquendi", (4) sed aliter in prima persona et aliter

in secunda (nam in tertia non servatur). (5) Fit ergo in prima

persona quando magnates illos consotiare sibi videntur qui ad

ipsorum consilium pertinent et excellentiam personatus, ut eorum

sermoni autoritas insit maior. (6) Talis autem pluralitas

pag.11

in nominativo et verbo et adiectivo et participio ad primam personam

pertinentibus observatur. (7) Cum vero maiores de se

locuntur, non habito respectu ad sui offitium personatus, singularitatis

terminum non excedunt. Unde tunc apostolicus dicit:

'patior' vel 'doleo' et non 'patimur' vel 'dolemus'. (8) In

secunda vero persona fit causa cuiusdam urbanitatis et benivolentie,

ut eum cui loquimur fungi quibusdam honoribus

ostendamus. (9) Talis ergo pluralitas in verbo et supposito est

servanda, ut: 'Vos debetis michi precipere tamquam servo';

(10) sed de adiectivo et participio vel etiam relativo solet inter

doctores esse discordia, quia dicunt non nulli quod debent sustantivo

in accidentibus respondere, ut uni dicamus: (11) 'Vos

estis boni', 'Vos estis electi episcopus vel potestas', 'Ad vos

venio confidenter quorum benignitatem predicant universi'.

(12) Nos dissentimus ab eis dicentes quod adiectivum in huiusmodi

locutione debet esse numeri singularis, ut: 'Vos estis prudens

et benignus'. (13) Quod ideo fit ut causa dignitatis ostendatur

pluralis numerus precessisse: quod non fieret si adiectivum

pluraliter sequeretur. (14) Huiusmodi ergo adiectiva respiciunt

veram singularitatem que in supposito invenitur; unde

magis proprie dicitur: 'Vos estis bonus' quam 'boni'. Similiter

est dicendum: 'Michi propitium vos inveni' et non 'propitios'.

pag. 12.

(15) Artis enim natura etiam hoc requirit quia, cum talem modum

loquendi tertialitas non admittat, nomen de iure sui personatus

non est ad hanc improprietatem trahendum. (16) De participio

videtur nobis quod, propter affinitatem quam habet cum

verbo, rectius in plurali numero est ponendum, ut: 'Vos michi

benefacientes honoro'. (17) Quod et de adiectivo quidam observant,

quotiens in mediate suo iungitur substantivo, ut si dicam:

'Vos pauperum non immemores michi dignemini providere'.

(18) Participium tamen post verbum substantivum naturam sequitur

nominis adiectivi; unde congrue potest dici: 'Vos estis

electus episcopus vel potestas'. (19) De relativo substantie dicimus

quod, si ad talem secundam referatur, in nominativo casu

positum debet antecedenti suo in numero convenire, ut: 'Vos

qui michi benefacitis habeo semper pro domino speciali'; (20)

sed in oblico positum singularis numeri esse debet, ut: 'Ad vos

recurro de cuius benignitate confido', quoniam in nominativo

trahitur ad secundam sed in oblico retinet semper tertie vim

persone. (21) Quod ex hoc relativo 'suus' perpenditur, quia potest

ad oblicum talis relativi referri, ut: 'Ad vos quem predicat

suus honor secure confugio', sed ad nominativum sic positum

pag. 13.

non refertur. (22) Unde dicitur inconcinne: 'Diligo vos precuntis

qui me suum servum benigne respicitis'. Immo, rectius est

dicendum: 'Diligo vos precuntis qui me vestrum servum benigne

respicitis'. (23) Si autem vis relativum in nominativo positum

singulariter summere ut accipis in oblico, locutio est penitus

inconcinna sive dicatur: 'Amo vos qui benefacis michi' sive:

'Amo vos qui benefacit michi'.

11. (1) DE PLURALITATE GRATIE UNI FORMIS.

(2) Circa predicta firmiter est notandum quod, huiusmodi

latinitate recepta, si talem honorem alicui ceperis exhibere, (3)

non debes in eodem tractatu ab incepta gratia deviare, sed "qualis

ab incepto processerit, et sibi constet". (4) Autores tamen

consueverunt numerum variare, ut apud Boetium videmus, dicentem:

'Michi manum retrahere libet. Nulla tibi a nobis violentia

est allata'; (5) item Ovidius primo dicit: 'Ultra promissum

tempus abesse queror' (6) et paulo post subiungit: 'Non

venit ante suam nostra querela diem'. (7) Sed huiusmodi commutatio

non in brevi opere locum habet nec in epistolari dictamine

nisi raro.

pag. 14

(8) Sit ergo dictator in latinitate perfectus, ne propter aliquam

abusionem seu figuram intollerabilem in puteum foveamve cadat,

id est in aliquod profundum vitium vel apertum, (9) quia

sunt quedam figure proxime rationi, et ideo laudabiles et ferende,

quedam magis in vitium declinantes, et ideo ad consequentiam

non trahende.

(10) Sed non est satis loqui congrue vel latine, quia posset

ibi esse rerum impertinentia vel inconcinna translatio vel obscuritas

vitiosa, (11) et ideo necessaria est explanatio ad elegantiam

obtinendam, quia nichil est oratori convenientius quam conceptam

materiam verbis idoneis explanare. (12) Latinitati ergo

est explanatio adiungenda, ut hec duo simul coniuncta orationem

efficiant elegantem. Unde videndum est quibus rebus

explanatio acquiratur.

12. (1) DE INDUSTRIA EXPLANANDI.

(2) Sciendum est quod explanationem inducunt usitata verba

et propria seu competenter aliunde translata. (3) Usitata dicuntur

que usus approbat modernorum et hec faciunt orationem

apertam, id est intelligibilem et quodam modo se intellectui offerentem.

(4) Si tamen antiquatis verbis et inusitatis uti forsitan

pag. 15

est necesse, habes licentiam ea iterum suscitandi, dum modo

lucem ex iunctura contrahant circumstanti, (5) quoniam, ut ait

Tullius, "ex adiunctis adiuncta perpende ". (6) Possumus et nova

verba fingere, si oportet, dum modo raro id accidat et pudenter,

(7) ut videmus in Evangelio cum gehennam prius Dominus

nominavit.

13. (1) DE TRIPLICI NOVITATE ATQUE FACUNDIA.

(2) Et notandum quod causa locuplectande facundie tria sunt

que serviunt novitati, scilicet tropus, species et figura. (3) Tropus

enim, id est conversio, notum verbum, id est iam prius inventum,

nova significatione depingit, (4) ut: 'Pratum ridet', id

est floret, et: 'Tu aras litus', id est exerces inutile opus. (5) Debet

autem in huiusmodi tropis digna similitudo servari,

quia

"Dixeris egregie notum si callida verbum

Reddiderit iunctura novum".

(6) Talis vero novitas habet plurimum venustatis quando id

postulat necessitas vel ornatus.

(7) Species quoque multum prodest industrie novitatis, quia

secundum speciem primitivam novum vocabulum possumus,

quando expedit, arbitrari, ut Abraam fecit qui locum quendam

'vidit Dominus' appellavit. (8) Derivativa species non minus ad

pag. 16

inventionem spectat, quia possumus quandoque de una lingua

in aliam detorquere, immutationem modicam faciendo et de

greco maxime in latinum, quia sermo latinus fontem grecum

quasi rivulus imitatur et in hoc multum veteres studuerunt.

(9) Fit et derivatio in una et eadem lingua frequenter, unde possumus

novas acquirere dictiones, ut si ab hoc verbo 'amo' novum

adverbium ita trahas: 'Isti respiciunt se amatim'.

(10) Figura non minus latinum locuplectat, quia compositio

pulcram efficit novitatem et quod simplici non est datum possumus

quandoque per compositum optinere vel etiam e converso.

(11) Unde ad abendum facundiam compositiones sunt diligentissime

indagande vel nove, si expedit, faciende, ut si, novam

compositionem faciens, ita dicas: 'Isti se incipiunt examare'.

Numquam enim 'examo' est inventum.

14. (1) DE RERUM ET VERBORUM COGNATIONE.

(2) Iam vidimus quomodo sit oratio congrua et aperta. Sed

hoc non sufficit nisi propri sermonis convenientia dilucescat,

quia, ut dicit Plato, rebus de quibus loquimur oportet sermones

esse cognatos. (3) Nam si verba non sunt ad inventionem accommoda,

orationis congruitas vel intelligentia nichil prodest. (4)

pag. 17

Unde circa proprietatem sermonis est maxime laborandum ut

sit oratio bona, id est dilucida et perfecta. (5) Et notandum quod

huiusmodi bonitatis lucem verba propria introducunt, id est

illa que rebus conveniunt ex natura vel ex translatione decenti,

ut: 'Libet versificari', vel potius 'insanire'. (6) Sed cave ne sit

transumptio nimis dura, ut: 'Interfeci Cathmum', id est serpentem;

ne sit etiam turpis, ut: 'Morte Scipionis res publica est castrata';

ne sit male similis et indigna, ut: 'Malus pulvis est nobis

a molendino missus', id est mala farina. (7) Similiter est cavendum

ne translatio sit ignava, ut: 'Iste lucet magno flumine sapientie'

vel: 'Iste fluit totius radio philosophie'. (8) Tandem

vide ne talis affinitas nimium sit remota, ut: 'Fui Bononie tribus

aristis', id est tribus annis, quoniam spontaneum debet in

huiusmodi tropis esse matrimonium, non coactum.

(9) Ex predictis igitur patet unde proveniat elegantia et que

sit oratio congrua, lucida et aperta. Sed hoc non sufficit nisi

quandam suavitatem habeat et leporem, quia posset ibi quedam

asperitas et turpitudo atque inepta ordinatio resultare. (10)

Ideoque artificium compositionis est necessarium, que orationi

suavitatem accommodat, distinctiones ordinat, audientium aures

artificiali ordinatione demulcet et vitia quelibet eloquii rusticantis

eliminat. (11) De hac igitur ammodo est videndum.

pag. 18

15. (1) DE LEPIDA ET SUAVI COMPOSITIONE.

(2) Compositio est ordinatio verborum equabiliter perpolita.

(3) Quidam vero hanc appositionem appellant, sed male, quoniam

appositio est totius rethorice orationis ornatus; (4) compositio

vero pertinet ad decorem qui exigitur in artificio dictionum.

(5) Si ergo volumus in oratione assequi hunc leporem, oportet

naturalem nos ordinem commutare, ita quod in sermone sit

quidam cursus lepidus et suavis ne loqui populariter videamur.

(6) Sed videtur compositio esse triplex, scilicet naturalis, fortuita

et decora. (7) Naturalis expositorum est propria, que artificium

orationis reducit ad ordinem naturalem et huiusmodi

elegantiam prius debet dictator apud se diligentissime contemplari,

(8) quia, licet cursus equabilis videatur, tamen, si naturali

ordine perquisito ibi non fuerit elegantia, non est illa superficialis

compositio admittenda. (9) Fortuita potest dici que solam

elegantiam servans non artificialiter sed quasi simpliciter ad libitum

ordinat dictiones; (10) et hoc in libris artium et sacre pagine

observatur et viri sanctissimi hanc commendant, quia, sicut

dicit apostolus, regnum Dei non consistit in sermone sed in

opere et virtute. (11) Preterea quidam sapiens ait: "Est simplex

pag. 19

verbum fidei custodia nostre". (12) Artificialis est illa compositio

que lepidam orationem reddit, quia dictiones quadam equabili

ordinatione concinnat. (13) Sed hoc aliter ab Aurelianensibus,

aliter a fonte latinitatis Tullio, aliter a sede apostolica observatur.

(14) Aurelianenses enim ordinant dictiones per imaginarios

datilos et spondeos, (15) Tullius per singulorum pedum

artificium tradidit hanc doctrinam, unde sine lege metrica stilum

eius non potest aliquis observare. (16) Nos vero secundum

auctoritatem Romane curie procedemus, quia stilus eius cunctis

planior invenitur.

16. (1) DE INDUSTRIA OPTIME COMPONENDI.

(2) In compositionis itaque serie observandum plerisque videtur

ut nominativus casus post obliquos ad se pertinentes loco

ultimo statuatur, exceptis interrogativis, infinitivis et relativis

que circa ipsum orationis introitum sibi vendicant principatum.

(3) Nominativos tamen prime vel secunde persone talis ordo

non recipit, nisl causa discretionis vel figure vel causa significantie

id contingat, ut: 'Vivo ego, dicit Dominus' vel: 'Ego Priscianus

scribo'; (4) significantiam notat illud: 'Tu ne duos una sevissima

vipera, cena? Tu ne duos?'. (5) Obliqui vero casus eum

pag. 20

plerumque ordinem in compositione retinent quam in declinationis

serie acceperunt. (6) Nobis tamen videtur quod omnes

partes orationis loca suarum positionum dictatoris arbitrio sortiuntur,

ea dum taxat observata cautela: quod sermonis elegantia

non turbetur, quia sunt quedam partes que recusant principium,

quedam finem sed medium nulla dictio aspernatur.

(7) Hoc autem artificium quendam colorem inducit qui transgressio

nominatur et hec in perversionem et traiectionem dividitur.

17 (1) DE PERVERSIONE PREPOSITIONUM.

(2) Perversio est cum a suo casuali prepositio sequestratur,

ut: 'De vestre dominationis benignitate confido' vel cum prepostere

ordinatur, ut: 'Mecum'. (3) Unde Virgilius: 'Transtra

per et remos' (4) et: 'Ipre' id est prei, ut ait Terentius (5) vel

cum suis casualibus interponitur, ut: 'Ea de causa' (6) Decentissime

autem inter prepositionem et suum casum potest dictio

que a prepositionis casuali regitur inter poni, ut: 'Ad divine

pietatis aures'. (7) Alio modo est rarissime pervertenda, ne vitium

quod dicitur cachosinteton inducat, ut: 'De Platonis qui

fuit sumus philosophus loquor sapientia'.

pag. 21

18 (1) DE ORDINATIONE PARTIUM ALlARUM.

(2) Traiectio in aliarum partium ordinatione conficitur. Secundum

hanc substantivum a suo decenter seponitur adiectivo,

ut: 'Animum significat petulantem oculus exterius impudicus'.

(3) Fit cum verbo nominativus post ponitur, ut: 'Divitias contemnit

animus sapientis'. (4) Verbi similiter et obliquorum

traiectio commendatur, ut: 'Prudentis viri constantiam non vincit

adversitas nec confundit'. (5) Idem potes in obliquis omnibus

observare, ut: 'Rerum cupiditati subiectum non potest ullus pecunie

cumulus satiare' (6) Relativum quoque nomen suum decenter

prevenit antecedens, ut: 'Qui Deo militat in presenti

magnifice coronabitur in futuro'. (7) Infinitivi etiam et sui verbi

traiectio est decora, ut: 'Qui cum Christo regnare desiderat, ei

servire in presenti exilio non desistat' (8) Est et quedam compositio

mirifice commendanda, scilicet cum plura verba sese

immediate contingunt, natura precedentis artificii hoc agente,

ut si dicam: 'Quicumque in peccato quod perpetrat delectatur,

gravissime, nisi penitentiam egerit, punietur'.

(9) Sunt tamen aliquot dictiones debilioris nature que a loco

pag. 22

sibi naturaliter deputato discedere numquam debent, ut multa

sincategoremata et adverbiales determinationes, que suis desiderant

exigentiis familiariter inehrere. Unde vitiosum est dicere:

'Omnem debemus cum summo studio amare virtutem' (10)

De huiusmodi ordinatione partium quidam ait:

"Nobilis accedit gravitas ex ordine solo

Quando que sociat constructio separat ordo

Ut sit in hac forma perversio: rege sub illo,

Tempus ad illud, ea de causa, rebus in illis.

(11) Aut huius generis traiectio: dura creavit

Pestiferam fortuna famem letalis egenam.

Gente fames spoliavit humum. Sic ordine distant

Que constructa tamen prope stant. Structura propinqua

Declarat levius sensum, sed plus sedet auri

Plusque favori habet moderata remotio vocum".

19. (1) DE VENUSTA ORDINATIONE VERBORUM.

(2) Ordinationi autem predicte, id est transgresioni, debet

quedam lepida suavitas adiacere. (3) Ad cuius intelligentiam est

sciendum quod si dictio desinit in consonantem sequens debet

incipere a vocali vel, si placeat, e converso, ut: 'Celestis altitudo

consilii duas esse voluit in seculo potestates' (4) Item, quia leporen

locutionis impediunt celeres dictiones, debet earum celeritas

longarum dictionum intercapedine retardari (5) et, e

pag. 23

converso, quarundam partium longitudo celeres dictiones postulat

interponi, ut tamquam ex acutis et gravibus dulcedo quedam

videatur armonica resonare. (6) Cursus enim tantum celerium

est ingratus, ut si dicam: 'Animo simplici colitur Dominus'.

(7) Similiter tantum longe displicent dictiones, ut si dicam:

# 'Simplicitate columbina dominator sumus perfecte veneratur'

(8) Fit ergo melius ex acutis et gravibus quedam iunctura lepida

et suavis, hoc modo: 'Simplicitate animi perfecte Dominus veneratur' .

(9) Amplius est videndum quod si dictio curta venerit in

dictamen per compositionem, si fieri potest, suscipiat incrementum

aut, si fuerit nimis longa, per diminutionem aliquam mutiletur,

dum modo sententia non ledatur nec usui contradicas.

(10) Valet enim multum industrie compositionis ut dictator aliquando

addat vel subtrahat, inmutet etiam vel transmutet. (11)

Ecce si aliquis ita dicat: 'Vestra amicitia presentium tenore cognoscat'

rectius ita dicet: 'Amicitia vestra', quia ordine permutato

<vitabit> iatum.

(12) Ad laudem mire compositionis cognoscitur pertinere ut

adiectivis convenientibus, quia multum faciunt ad sententiam,

laboret dictator, quasi dignis coloribus, depingere substantiva

pag. 24

ne locutio quadam nuditate contemptibilis videatur; (13) nec

sunt qualiaqumque verba vel adiectiva ponenda, sed ea dum

taxat que maiorem videntur parere venustatem, sicut nomina

in 'vus' desinentia, ut 'festivus', 'nativus', 'votivus', 'inductivus';

(14) vel in 'aris', ut 'auxiliaris', 'lunaris', 'solaris', 'popularis';

(15) vel in 'alis', ut 'papalis', 'pontificalis', 'imperialis',

'magistralis'; (16) vel in 'osus', ut 'speciosus', 'fructuosus',

'luxuriosus', 'studiosus'; (17) vel in 'orus', ut 'decorus', 'honorus',

'fulgorus' et 'sonorus'; (18) vel in 'ensis', ut 'forensis', 'pratensis',

'Bononiensis'; (19) vel in 'atus', ut 'infulatus', 'trabeatus',

'galeatus', 'consulatus' quod substantivum est; (20) vel in

'cus', ut 'aromaticus', 'apostaticus', 'ecclesiasticus' et 'scolasticus';

(21) vel in 'eus', ut 'aureus', 'argenteus', 'ferreus', 'marmoreus'.

(22) Eadem quoque diligentia sit in verbis, ut 'purgat',

'honorat', 'palliat' et 'venustat', 'nobilitat' et 'coronat', 'edocet'

et 'prefulget', 'instruit' et 'depingit', 'erudit' et 'insignit', 'veneratur'

et 'tuetur', 'exoritur' et 'potitur' et multa similia que

arbitrio relinquimus inventoris. (23) Participiis quoque sepius

est utendum, sed gerundiis in frequenter, quia illa sunt valde

acommoda, hec ambigua ultra modum. (24) Ex hoc patet quod

pag. 25

dictiones deformitatem habentes non debent ad exquisiti dictaminis

edificium introduci, (25) ut 'verum', 'enimvero', 'tametsi',

'quamquam', 'nequaquam', 'neutiquam', 'interea loci' et multe

consimiles dictiones que maxime in istoriis et diffusis operibus

sunt ponende.

20. (1) DE FINALITATE DISTINCTIONUM.

(2) Nunc de finibus distinctionum dicamus. In his ergo distinctionibus

lex talis et regula est servanda, scilicet ne finis,

arta sillabarum coangustatus inopia, cursum dictaminis remoretur

(3) Ideoque sunt distinctiones polisillabis dictionibus

terminande, ut ipse cursus dictaminis expedite orationis finibus

explicetur. (4) Claudicat enim quodam modo et quadam lentitudine

stilus involvitur si contracti sermonis angustia sit finitive

distinctionis extremitas suffocata. (5) Anguste itaque dictiones

ipsum semper abeant sua tarditate principium et ille dirigantur

ad finem que maiori passu cursitant suffragio sillabarum;

(6) medium vero teneant que fulgere minori gratia videantur,

hoc firmiter observato, quod monosillabe dictiones et que numerum

pag. 26

quatuor sillabarum excedunt numquam in fine locum

audeant possidere.

(7) Observandum est igitur Romanorum dictaminum studiosis

ut, si penultime dictionis in aliqua distinctione penultima

sillaba producatur, ad eandem sequi debeat dictio trisillaba finitiva

cuius penultima sit producta, hoc modo: 'Sine fide nulla

virtus retributionem meretur'. (8) Item provenit ex monosillaba

et bisillaba dictione, ut: 'Iustis omnia cooperantur in bonum'.

(9) Potest ad eandem sequi dictio tetrasillaba finitiva cuius penultima

sit correpta, hoc modo: 'Iusti regnum eterne felicitatis

percipient', (10) vel saltem ex monosillaba et trisillaba fiat idem,

hoc modo: 'Deus in presenti quos flagellat et diligit'. (11) Si

vero penultime dictionis penultima sillaba brevietur, debet

sequi dictio tetrasillaba cuius penultima sit acuta, hoc modo:

'Mali non evadent iudicium ultionis'. (12) Idem potest ex monosillaba

et trissillaba consimili provenire, hoc modo: 'Deus pre

omnibus est amandus'. (13) Idem in duabus bisillabis observatur,

pag. 27

ut: 'Iustis dabitur regnum Dei', (14) vel ex duabus monosillabis

et bissilaba fiat idem, ut: 'Exaudiri meretur petitio si est

iusta'. (15) Et nota quod urbanius est ut precedentis distinctionis

dictio finitiva penultimam sui corripiat et suam producat

penultimam sequentis clausule dictio finitiva, hoc modo: 'Res

que malo sunt inchoate principio, infelicem exitum sortiuntur'.

(16) Potest tamen fieri e converso, ut si dicam: 'Indignus est amicitie

dignitate qui amicum diligit sue tantum commoditatis intuitu'.

21. (1) DE DIVERSITATE DISTINCTIONUM.

(2) Et quia sepe fecimus de distinctionibus mentionem, cum

nulla possit oratio placere, si fuerit indistincta, ideo quid sit

distinctio videamus. (3) Distinctio igitur est unius clausule integrum

membrum, dictiones digna ordinatione contexens et

sententias a nexu dubitationis expediens. (4) Et hec thesis grece,

sed latine dicitur positura.

(5) Tres autem sunt species distinctionum, scilicet dependens,

pag. 28

constans et finitiva (6) Dependens est illa que suppositum et

appositum in se habet in ea tamen nec sententia nec constructio

est finita (7) et bec secundum usum et autoritatem Isidori scribitur

cum punto et virgula sursum ducta, que grece vocatur

oxia, id est acuta (8) Et hec distinctio coma dicitur, id est cesa,

quia cedit uius sententie particulam sed non perficit (9) Costans

sive media est illa distinctio que tam costructione quam

sententia est perfecta, sed in eiusdem ambitu orationis plus adhuc

intendit animus oratoris (10) Et hec colum dicitur, id est membrum

(11) scribitur que, secundum usum, cum punto plano, id

est virgulam non habente (12) Nec dicitur media propter locum

sed quia minus habet quam finitiva et amplius quam dependens

(13) Finitiva est illa distinctio in qua totalis clausula terminatur,

a grecis vocata periodus, id est circuitus vel finalis (14) Et hec

usualiter scribitur cum punto et virgula iusum ducta

(15) Exemplum de his tribus distinctionibus istud detur

'Cum inter omnes virtutes caritas optineat principatum (ecce

coma) non est sine ipsa virtutum certa possessio (ecce colum)

in qua est omnium illarum posita certitudo'; (ecce periodus)

(16) Nichil autem refert an tantum ex comatibus, an tantum

pag. 29

colis, an ex eis invicem mixtis clausula contexatur. (17) At si ex

uno tantum membro constiterit monocolon vocabitur sed ad

modum periodi est punctanda, ut 'Res ditissima est paupertas

bene composita'

22 (1) DE SUBDISTINCTIONE ET EIUSDEM AD DISTINCTIONEM DIFFERENTIA.

(2) Valet etiam in orationis artificio bene subdistinguere, cum

oportet (3) Unde sciendum est quod subdistinctio non est

membrum orationis integrum sed pars distinctionis, aliquam

determinationem distinguens vel ambiguum intellectum, ut:

'Nata michi est Lavinia' (4) Modo post hoc verbum 'est' convenit

subdistingui, ut patet quod hoc totum 'nata michi est'

in appositum reducatur (5) Si vero dicam 'Nata mei est Lavinia'

debes nunc subdistinguere ante verbum, quia 'nata mei'

nunc est suppositum et verbum cum sequenti nominativo in

appositum est traendum (6) Nam hoc nomen 'nata' post verbum

substantivum potest construi cum dativo et ideo ad scientem

Laviniam sed ignorantem esse natam nomen illud ponimus

pag. 30

cum dativo, (7) ex ipso et verbo unum appositum facientes, sive

tale nomen cum dativo precedat verbum sive sequatur, quia

semper illud quod ignorantie subiacet debet ad predicatum reduci.

(8) Ad scientem vero natam sed ignorantem Laviniam debemus

hoc nomen 'nata' cum genitivo ex parte suppositi ordinare,

(9) quia tunc istud supponimus tamquam certum sed Lavinia

cedit in appositum tamquam dubium et incertum. (10)

Nam hoc nomen 'nata' vel aliud consimile non potest construi

cum dativo si dativus ille intelligitur ante verbum. (11) Habet

autem subdistinctio minus quam distinctio, quia distinctio sepe

punctatur et pausationem in voce requirit, suppositum et appositum

in se habens. (12) At subdistinctio non punctatur, quia

non est in ea perfecta constructio; pause tamen in voce postulat

aliquantulum.

23. (1) DE LEGE OMNIUM PUNCTORUM.

(2) Punctum est signum segregans intellectus et spiritum

recreans prolatoris. (3) Fit autem in scriptura et voce ubi est

coniunctionis defectus, ut: 'Te diligo, te honoro' sed ubi est

coniunctio non est punctum necessarium scripturale quamvis

utile sit vocale, ut: 'Ignis aurum examinat et virtus in adversitate

probatur'. (4) In fine tamen clausule punctum rectissime

pag. 31

intervenit scripturale, quamvis a coniunctione sequens clausula

inchoetur. (9) Et sic ante 'quatinus' punctum non est scribendum,

aliter quam si dicam: 'Rogo te, quatinus huc accedas'.

(6) Fit in scripto sed non in voce cum circum punctatur aliqua

littera, unius nominis vicem gerens, ut: 'A. suo domino plurimum

reverendo'. (7) Fit in voce sed non in scripto ubicumque

subdistinctio locum habet. (8) Similiter cum, precedente verbo,

sequitur participium quodam modo sequenti clausule inceptivum,

hoc modo: 'Indigentie mee dignemini subvenire scientes

me sine vestro subsidio non posse amplius in studio commorari'.

(9) Quidam tamen de punctis non ita sentiunt, quia "milia

quot vivunt hominum totidem studiorum".

24.(1) DE DIVERSITATE PUNTANDI.

(2) De punctis autem et modo punctandi triphcem differentiam

iam audivi. (3) Ecclesia quippe Romana omnes distinctiones

in pronuntiando terminat puncto plano et punctis scripturalibus

utitur valde paucis nec ullam virgulam scribit nisi quando

clausulam conclusionis finit (4) A1ii sunt qui diverso modo

pronuntiant sicut diversimode quoque scribunt, dicentes quod

per arsin, id est elevationem vocis, omnia sunt comata proferenda

et hoc ostendit puntum cum virgula sursum ducta; (5) cola

vero sunt acentu gravi aliquantulum finienda: quod denotat

pag. 32

punctum sine ulla virgula ibi scriptum; (6) at periodum censent

graviori accentu pronuntiari debere, quod punctum mostrat

cum virgula infra ducta. Et iste modus fere ab omnibus observatur.

(7) Nos vero tenemus quod omnes distinctiones, preter

finitivam, debent per arsin legittime terminari, sed periodus per

thesin, id est depositionem vocis, nisi cum in ecclesia legimus

ubi tam in psalmis quam ceteris lectionibus auctoritas consuetudinis

est servanda. (8) De punctis vero distinctionum sedis

apostolice auctoritatem servamus dicentes quod omne punctum

sine virgula esse debet nisi ubi sermo vel epistola terminatur,

quia ibi geminum punctum cum virgula deorsum ducta fieri

consuevit. (9) Ubi etiam est interrogatio virgula satis digne

puncto superscribitur aliquantulum tortuosa et in acutum directa,

ut pateat acuto acentu illam pronuntiari debere. (10) Nam

si iuxta pronuntiationum modos puncta scripturalia volumus

variare, antiphonarium videbitur quod neumemus, sed

"Velle suum cuique est nec voto vivitur uno;

(11) Mille hominum species et rerum discolor usus".

25. (1) DE LEGE CLAUSULARUM TENENDA.

(2) De clausulis quoque sequitur ut agamus, quoniam ex

distinctionibus clausule compinguntur. (3) Clausula igitur est

pag. 33

plurium distinctionum continuatio, ambitum perfecte sententie

comprehendens. (4) Abusive tamen, sicut una vocalis est sillaba,

sic est quandoque clausula uni membris, que grece monocolon

vocatur, ut si dicam: 'Fides est virtutum omnium fundamentum'.

(5) Debemus itaque adtendere diligenter quod sicut in

aliis rebus ita in clausulis est mediocritas observanda. (6) Nam

clausule nimis curte, licet aliquando expediant, raro tamen conveniunt

oratori, quia penuriam quandam in sententia indicant

et sermone; (7) longe vero nimis prolixitate sua spiritum dictatoris

fatigant et tedio quodam animos afficiunt auditorum. (8)

Mediocritas itaque observatur si ex duobus vel tribus membris

vel quatuor vel quinque clausula contexatur. (9) Si vero sex

vel septem vel plura membra receperit, videbitur tediosa: tamen

apud auctores et maxime istoriographos multotiens toleratur

et talis clausula perimonelexis in rethorica Martiani vocatur.

(10) Multi tamen volunt quod satis honeste usque ad septenarium

possit etiam in epistolari dictamine clausula prorogari.

(11) De his ergo exempla per ordinem subiungamus.

Hec clausula est bimembris: 'Largitas facit claros, sed avaritia

pag. 34

reddit homines odiosos'. (12) Trimembris est ista: 'Multi de

rusticano tugurio veniunt ad honores, qui, cum fuerint sublimati,

elata cervice, in superbiam eriguntur'. (13) Hec autem

est clausula quadrimembris: 'Divitie sunt ab omnibus contemnende,

quia laboriose nimis et illicite acquiruntur, cum miseria

custodiuntur maxima et timore, cum dolore amittuntur lacrimabili

et querela'. (14) Quinque autem membrorum clausula erit

ista: 'Semper in civitate quibus nulle sunt opes bonis invident,

malos extollunt, vetera odere, nova exoptant et odio suarum rerum

cuncta mutari desiderant'. (15) Ex membris vero sex clausula

ista conficitur: 'Patientia est virtutum omnium condimentum

et sine ipsa virtus omnis vidua reputatur, quia damna rerum

temporalium vilipendit, ignominiosam verborum iniuriam

quasi aure surda pertransit, passionem proprii corporis sustinet

gratulanter nec ad ullam perturbationem sui aliqua incommoditate

movetur'. (16) Ex septem vero membris clausulam sic

contexes: 'Qui esurientibus cibum donat et potu reficit sitientes,

qui vagos benigne recipit et infirmos properat visitare, qui nudos

operit et miseros consolatur, ille quidem merebitur a Domino

benedici, dum modo hec opera fidei sint adiuncta'.

(17) Sunt et quandoque clausule dependentes ita quod aliam

desiderant subsequentem: quod facit intentio dictatoris vel aliqua

pag. 35

dictio suspensiva, (18) hoc modo: 'Cum domi tecum familiariter

conversabar, me quasi specialem amicum pre omnibus

diligebas'. (19) Hec sententia est sine dubio imperfecta propter

preteritum imperfectum; potest ergo perfici, ut si dicam: 'Sed

post quam Bononiam sum profectus nescio qua malivolentie

nebula tua michi est amicitia obfuscata'. Ecce, ista clausula perfectionem

reddidit precedenti. (20) Sit itaque dictator multum

diligens in clausularum serie contexenda, ne verbis onerantibus

aures impediat auditorum neve aliquam prolixitatem inducat

(21) sed tam verbis quam sententiis convenientibus videantur

procedere omnia expedite ut "singula queque locum teneat sortita

decenter".

(22) EXPLICIT LIBER PRIMUS.

pag. 37

 II.

 (1) INCIPIT SECUNDUS.

ET PRIUS UNDE PROCESSERIT

DIGNITAS ORATIONIS.

(2) In superiori libro sufficienter est de his que ad elegantiam

et compositionem pertinent expeditum, (3) sed quia non sufficit

vas ex auro consistere, nisi pretiose celature sit artificio decoratum,

idcirco de dignitatibus orationis amodo est agendum, (4)

scientes quod, sicut homo factus est ad imaginem et similitudinem

creatoris, ita sermonem quem generat imaginarium et sibi

consimilem ipse nititur procreare. (5) Homo enim contraxit

elegantiam ex optima elementorum convenientia, carnem et animam

virtute spiritus uniente. (6) Compositionem quoque pre

cuntis animalibus recepit nobilem et decoram, quoniam summus

opifex humane fabrice membra dispositione sapientissima

ordinavit. (7) Iuxta quod dicitur:

"Os homini sublime dedit celumque videre

Iussit et erectos ad sidera tollere vultus".

(8) Dignitatem insuper ei contulit pre omnibus creaturis, quia

tam spiritualium bonorum quam temporalium excellentia ipse dignatus

est mirabiliter exornare, ut intus et extra omnis in eo dignitas

pag. 38

resultaret. (9) Unde prudentia hominis hanc creatoris munificentiam

diligenter considerans, in opere sermonis hec eadem

studuit imitari, ut orationem suam redderet elegantem, compositam

et hornatam. (10) Et sic verbo divinitatis eterno, in quo

est omnimoda elegantia et suavitas et hornatus, verbum nostre

fragilitatis quodam modo nititur respondere.

(11) Ex congruitate igitur constructionis et proprietate verborum

et lucido intellectu fabricam orationis homo efficit elegantem,

(12) ut voces, propriis intellectibus animate, virtute

modorum significandi quasi quodam spiritu recte vivere videantur

(13) Compositionem quoque orationi accommodat ex lepida

et artificiali ordinatione productam, quia nichil est adeo congruum

vel sincerum quod non displiceat si male fuerit ordinatum.

(14) Demum, dignitatis gratia, ipsam orationem homo excolit

pariter et exornat, ut, sicut homo intrinsecus et extrinsecus

est ornatus, ita sermo ipsius utroque gaudeat ornamento.

(15) Sed quedam dignitas est verborum, et illa depingit orationem

extrinsecus et colorat, et quedam dignitas medullam tantum

sententiarum attingit, que ornatum intrinsecus operatur.

(16) Ubi ergo utraque intervenit exornatio ibi est omnimoda gratie

plenitudo, ut si dicam: 'Invidia continue detractionis rubiginosa

pag. 39

demorsione invidorum animos demollitur'; hic est sententie

dignitas et verborum. (17) Quandoque tantum intrinsecus habet

oratio dignitatem, ut sepius in evangelico sermone contingit,

velud cum dicitur: 'Beati pauperes spiritu'. (18) Verbum enim

sibi verbum evangelicum iustissime conformabat, quia sicut ipse

Christus volebat divitiarum thesauros intrinsecus et paupertatem

exterius nos habere, (19) ita in apparentia pauperem et nudum

sermonem sed in sententia divitem proferebat, ut ad paupertatem

spiritualem ipsa sermonis nuditas nos vocaret. (20) Quod

adhuc viris religiosis et honeste predicantibus est tenendum, ne

verba falerata et nimis viscosa proponere videantur. (21) Quandoque

tamen, translatione interveniente, causa necessitatis Evangelium

in verbis continet dignitatem, ut: 'Exiit qui seminat seminare'.

(22) Alie vero sacre scripture non tantum sententiarum

sed verborum etiam cunctis dignitatibus exornantur, (23) quia

sicut dicit Ieronimus, a fonte sacre pagine omnis scripturarum

dignitas emanavit. (24) Aliquando vero ex qualitate superficiali

contrahit oratio venustatem, ut si dicas: 'Nummus vincit, nummus

regnat, nummus imperat universis' vel sic: 'Pedes in angustis

calceorum ergastulis eliduntur'. (25) Et est similis dignitas

hec mundane que in apparentia magis quam existentia delectatur.

(26) In exornationibus igitur est cavendum ne ambitiosa

pag. 40

pariant ornamenta, quoniam oratio nimis fucata meretricis habet

imaginem potius quam matrone: (27) unde fidem minuit,

autoritatem tollit et sermonem videtur ducere in contemptum.

(28) Quedam autem sunt exornationes verborum et quedam

sententiarum. (29) Exornatio verborum ex quadam venusta superficie

ac iocunda dispositione procedit, ut: 'Te Deum laudamus,

te Dominum confitemur', (30) et tales quidem exornationes

a Donato scemata nominantur. (31) Quandoque verborum

exornatio verbum nova significatione depingit et ad modum significandi

cogit accedere alienum. (32) Et huiusmodi exornationes

dicuntur tropi, quibus frequenter sacra pagina insignitur,

ut: 'Messes albent', id est populi convertuntur ad fidem.

(33) Exornationes autem sententiarum non verba respiciunt

sed ipsi tantum sententie accommodant dignitatem, (34) ut

'Quicumque vestrum est sine peccato hic primus in illam lapidem

mittat'. (35) Quoniam igitur homo, dignissima creaturarum,

nititur exornationem de sui natura non tantum in rebus

a se conditis sed etiam in sermonibus observare, ideo quid sit

in hoc loco dignitas videamus, de dignitate verborum et postea

sententiarum per ordinem tractaturi. (36) Sed petimus indulgentiam

de exemplis, quia non habemus oportunitatem exempla

pag. 41

propria componendi. Quare, tam a Tullio quam ab aliis autoribus

exempla compendiosa sumemus, quia nolumus diffusionem

prosequi tullianam.

2. (1) DE DUPLICI EXORNATIONE SED PRIUS DE ILLA QUE IN VERBIS CONSIDERATUR.

(2) Dignitas est que orationem exornat et pulcra varietate distinguit.

(3) Et vocantur figure sive colores huiusmodi dignitates,

quia, sicut diversorum corporum varii sunt colores, ita orationes

debent habere varias dignitates, quoniam quedam exornationes

ad unum genus cause vel stilum vel partem orationis pertinent

specialiter que locum in aliis non merentur. (4) De coloribus

verborum est amodo sic agendum.

3. (1) REPETITIO.

(2) Repetitio est cum ab una eademque dictione summuntur

principia continenter, (3) hoc modo: 'Vobis istud attribuendum

est, vobis gratia est habenda, vobis res ista erit honori'. (4) Et

vocatur color iste anaphora.

4. (1) CONVERSIO.

(2) Conversio est per quam non, ut ante, primum verbum repetimus

sed ad postremum continenter revertimur, (3) hoc modo:

'Penos populus Romanus iustitia vicit, armis vicit, liberalitate

vicit'. (4) Et dicitur iste color anadiplosis.

pag. 42

5. (1) COMPLEXIO.

(2) Conplexio est que utramque predictarum exornationum

complectitur, (3) hoc modo: 'Quem senatus damnavit, quem populus

Romanus damnavit, quem omnium estimatio damnavit,

eum vos vestris sententiis absolvatis'. (4) Et iste color grece dicitur exocensis.

6. (1) TRADUTIO.

(2) Traductio est que facit ut idem verbum crebrius repetitum

nonmodo animum non offendat sed concinniorem orationem

reddat, (3) hoc modo: 'Qui nichil habet in vita iocundius vita

his non potest vitam colere cum virtute'. (4) Item: 'Eam rem

tam studiose curas que multas afferet tibi curas'. (5) Hic autem

color epanados vocatur.

7. (1) CONTENTIO.

(2) Contentio est cum ex contrariis rebus oratio conficitur,

(3) isto modo: 'Inimicis te placabilem, amicis inexorabilem prebes'.

(4) Contraria hic dicuntur quelibet adversantia. Et vocatur

iste color antiteton.

pag. 43

8. (1) EXCLAMATIO.

(2) Exclamatio est que conficit significationem doloris aut indignationis

per alicuius hominis aut urbis aut loci aut alterius

rei compellationem, (3) hoc modo: 'Te nunc alloquor, Ihesu

Christe, cuius morte sanctissima sumus de manu hostis impii

liberati. Sacerdotes enim sanctuarii tui fecerunt te morte crudelissima

condempnari'. (4) Et vocatur iste color apostrophe.

9. (1) INTERROGATIO.

(2) Interrogatio est que orationem superiorem confirmat, (3)

hoc modo: 'Cum igitur hec omnia diceres, faceres, administrares,

utrum animos sociorum a re publica removebas et alienabas

an non?'. (4) Et iste color dicitur pisma.

10. (1) RATIOCINATIO.

(2) Ratiocinatio est per quam ipsi a nobis poscimus rationem

quare quidque dicamus et crebro a nobis ipsis poscimus unius

cuiusque propositionis explanationem, (3) hoc modo: 'Bene

maiores hoc statuerunt ut quem armis cepissent nullum regem

vita privarent. (4) Quid ita? Quia facultatem quam nobis fortuna

pag. 44

dedisset, iniquum erat in eorum supplicio consumere quos

eadem fortuna paulo ante in statu amplissimo collocarat. (5)

# Quid, quod exercitum contraduxit? Desino meminisse. Quid

ita? Quia viri fortis est qui de victoria contendunt, eos ostes

putare sed qui victi sunt eos homines iudicare, ut possit bellum

minuere fortitudo et pacem humanitas ampliare. (6) At ille non

fecisset hoc si victoriam habuisset? Non profecto tam sapiens

extitisset. Cur igitur est parcendum?) Quia talem stultitiam non

imitari sed contempnere consuevi'.

(7) Hec exornatio multum reddit attentum animum auditoris

et dicitur exothema.

11. (1)SENTENTIA.

(2) Sententia est oratio sumpta de vita que aut quid sit aut

quid esse oporteat in vita convenienti brevitate ostendit (3) hoc

modo: 'Liber est extimandus (*existimandus*) qui turpitudini

servit nulli'. (4) Satis est hec sententia commendanda quamvis

simplex nec expositionis indigens aliicuius. (5) Sunt tamen quedam

sententie que subiectione rationis indigent confirmari (6)

hoc modo: 'Omnes bene vivendi rationes sunt in virtute ponende,

pag. 45.

quia sola virtus est in sua posita potestate'. (7) Quandoque

ratio expositionis in clausula sequenti subiungitur, (8) ut si dicam:

'Qui fortunis alicuius inducti eius amicitiam sunt secuti

felicitate delapsa, omnes ab eo hi devolant festinanter. (9) Cum

enim recesserit ea res que consuetudini causa fuit nichil superest

quare possint in amicitia plus teneri'. (10) Item sunt quedam

sententie que sine ratione dupliciter efferuntur, (11) hoc modo:

'Errant qui rebus in prosperis omnes fortune impetus cogitant

se fugisse. Sapienter faciunt qui temporibus secundis adversitatem

casuum reformidant'. (12) Quandoque utramque sententiam

sua potest ratio confirmare, (13) hoc pacto: 'Qui addolescentum

pecatis ignosci cogitant oportere falluntur, quia etas

illa nec bona studia impedit nec virtutes. (14) At hi sapienter

agunt qui adolescentes digna correctione gastigant, ut virtutes

quibus omnem vitam tueri possint eas in etate velint ambigua

comparare' .

(15) Sententias autem raro convenit interponi, quia magis pertinent

ad morales: at si ex vita et moribus ubi expedit convenienter

summantur, multum afferunt hornamenti (16) Et dicitur

parabola iste color. Quod nos possumus proverbium appellare.

pag. 46

12. (1) CONTRARIUM.

(2) Contrarium est quod ex duabus rebus diversis alteram

breviter confirmat et facile, (3) hoc modo: 'Qui suis rationibus

semper fuerit inimicus eum quo modo speres amicum rebus

existere alienis?'. (4) Item: 'Qui superbia intollerabili est privatus

quo modo in potestate comodus et sui cognitor permanebit?'.

(5) Item: 'Qui verum in conventu non dixerit amicorum

eum numquam credas in contionibus a mendacio temperare'.

(6) Hoc orationis genus ex continuatis verbis breviter est

agendum ut comodum sit auditu et brevem et absolutam conclusionem

lucide compreendat, (7) quia ex eo quod dubium non

est videtur id quod est dubium expedire, ita quod aut non possit

aut multo possit dilui cum labore. (8) In hoc autem iste color a

contentione differt, quia ibi ponuntur contraria sine probatione

unius ex altero, ut: 'Habet assentatio iocunda principia, eadem

exitus amarissimos affert'; (9) sed in contrario unum probatur

ex altero et ideo iste color antiteton vocatur, sicut ipsa contentio.

pag. 47

13. (1) MEMBRUM.

(2) Membrum orationis vocatur res breviter absoluta sine totius

sententie demonstratione, que aliud membrum orationis denuo

cognoscitur expectare. (3) Hoc autem ex coniunctione provenit

anteposita que de necessitate aliam orationem requirit,

hoc modo: 'Et inimico proderas et amicum ledebas'. (4) Illa

tamen est comodissima exornatio que continet tria membra, hoc

modo: 'Et Deum cum devotione oras et pia manu pauperibus

benefacis et instanter superbiam carnis domas'. (5) Et colon

grece dicitur iste color.

14. (1) ARTICULUS.

(2) Articulus dicitur cum, cesa oratione, quibusdam distinguntur

verba singula intervallis, (3) hoc modo: 'Fides, spes, caritas

provehunt nos ad vitam'. Similiter: 'Iustitia, fortitudo, temperantia,

prudentia est magna gloria viris'. (4) Potest etiam in

complexis terminis observari, (5) hoc modo: 'Ieiunium liberat

a peccato, mentem inluminat, vitam reparat et salutem'. (6) Hic

autem color dicitur coma.

15. (1) CONTINUATIO.

(2) Continuatio est cum absolutione sententiarum densa verborum

pag. 48

frequentatio atque continua. (3) Et vocatur periodus iste

color et fit elegantissime tribus locis, scilicet in sententia, contrario

atque conclusione. (4) In sententia hoc modo: 'Ei non

multum potest obesse fortuna qui sibi firmius in virtute quam

in casu presidium collocavit'. (5) In contrario autem sic: 'Si quis

spem mundane felicitatis penitus aspernatur, obesse sibi mundi

adversitas non valebit'. (6) In conclusione vero sic: 'Quod si

mundus transit et concupiscentia eius, non est in mundanis rebus

ullatenus confidendum ne sententiam tandem mortis cum

mundi principe subeamus'. (7) In his utique tribus locis est

frequentatio verborum maxime necessaria; potest tamen et alibi

observari.

16. (1) COMPAR.

(2) Compar appellatur quod habet in se membra orationis que

constent ex pari fere numero sillabarum, (3) ut: 'Alii fortuna

felicitatem dedit, huic virtutem industria comparavit'. (4) Nec

debemus in hac exornatione quasi pueriliter laborare ut sit par

numerus sillabarum, quia satis hoc affert usus et exercitatio facultatis.

(5) Sufficit enim ut sit vel videatur esse par numerus

sillabarum, (6) quia pluralitatem sillabarum unius membri potest

pag. 49

longitudo sive plenitudo sillabarum membri alterius adequare,

(7) hoc modo: 'Virgo Maria pro fidelibus intercedit; regina

mundi supplicantium preces audit; stella maris emicans ad

patriam nos perducit'. (8) Et color iste vocatur rithmon.

17. (1) SIMILITER CADENS.

(2) Similiter cadens dicitur cum due vel plures casuales dictiones

eisdem casibus similiter efferuntur, (3) ut: 'Hominem

laudas egentem virtutis, habundantem felicitatis'. Item: 'Hic

diligentia comparat divitias, negligentia corrumpit animum'. (4)

Et dicitur iste color homoeptoton.

18. (1) SIMILITER DESINENS.

(2) Similiter desinens est dictionum casu carentium consimilis

terminatio, (3) ut si dicam: 'Turpiter audes facere, nequiter

studes dicere'. Item: 'Vivis invidiose, delinquis studiose, loqueris

odiose'. (4) Possunt et simul concurrere hi colores, hoc modo:

'Perditissima ratio est amorem petere, pudorem fugere, diligere

fortunam, negligere famam'. (5) Iste color nominatur

omoe teleuton.

pag. 50

19. (1) ANOMINATIO.

(2) Anominatio est, levi quadam commutatione vel additione

litere vel litterarum, sillabe vel sillabarum, de una parte ad alterius

positionem acesio. (3) Fit similiter cum ad res disimiles

verba similia commodantur et sic fit annominatio multis modis.

(4) Contingit enim per subtractionem littere, ut: 'Hic veniit antequam

Romam venit'; similiter: 'Hic si esset bonus libenter

ferret onus'. (5) Fit per additionem littere, ut: 'Quos iste vicit eos

ferro statim vincit'. (6) Fit per eiusdem littere productionem, ut:

'Iste non curiam diligit sed curiam'. (7) Fit per addictionem litterarum,

ut: 'Hic sibi posset optime temperare nisi mallet obtemperare

amori'. (8) Fit per subtracionem similiter litterarum, ut:

'Cultor deorum despicit vivum Deum'; similiter: 'Vult mandatum

divinum ne ledat corpora nostra vinum'. (9) Fit per translationem

litterarum quandoque, ut: 'Tua doctrina magis est displicina

quam disciplina dicenda'. (10) Fit per imutationem, ut:

'Deligere oportet quem velis diligere'; item: 'Hic sapit, ille rapit;

hic docet, ille nocet'. (11) Fit per quandam imitationem que

pag. 51

non est adeo similis nec propinqua, hoc modo: 'Quid in mortem

nos impulerit, quis causa nostre salutis venerit, quare Christus

passus fuerit, quem, qualem et quantum hostem devicerit, vobis

volo per ordinem declarare' (12) (similia enim sunt que nascuntur

ab hoc nomine 'quis' vel 'qui'); (13) similiter potest dici:

'Videte, patres conscripti, ne sitis huius astutia circumscripti'.

(14) Fit quandoque per casuum commutationem, ut: 'Christus

fuit incarnatus de utero virginali; Christi batismus nostrum

baptisma sacravit; Christo morienti victoria mortis cessit; (15)

Christum resurgentem immortalitatis gloria illustravit; Christe,

rex glorie, ad patris dexteram ascendisti; a Christo rege regum

spiritus sanctus missus apostolos inflamavit'. (16) Similiter fit

per diversa nomina, casibus commutatis, ut: 'Petrus fuit princeps

apostolorum. Pauli, doctoris gentium, summa fuit auctoritas.

Iohanni sunt secreta celestia revelata'.

(17) Et notandum quod tres predicti colores, scilicet similiter

cadens, similiter desinens, annominatio, habent multum leporis

et festivitatis sed parum pulcritudinis et dignitatis. (18)

Unde, cum veritatem dicimus, est rarius his utendum, quia videntur

elocutionem reddere puerilem; tamen, si raro incidant,

sunt accepti. (19) Et iste color paranomasia vocatur.

pag. 52

20. (1) SUBIECTIO.

(2) Subiectio est cum interrogamus adversarios aut querimus

nos a nobis quid ab illis aut quid contra nos dici possit; (3) deinde

subicimus id quod oportet dici aut non oportet, ut nobis

auxilio sit futurum vel adversario nociturum, (4) hoc modo:

Quero unde sit iste tantam pecuniam consecutus. Amplum sibi

patrimonium est relictum? At bona patris omnia venierunt.

(5) Hereditas aliqua sibi venit? Non potest dici, quia nullus

necessariorum heredem voluit hunc habere. (6) Premium aliquod

ex lite aut ex iuditio unquam cepit? Non modo id non

fecit sed ipse insuper est victus magni debiti sponsione. (7) Cum

itaque, sicut omnes videtis, ipse non sit rationibus his ditatus,

aut huic nascitur aurum domi aut illicite pecunias istas cepit'.

(8) Ad nostram quoque personam digne possumus subiectionem

referre, (9) hoc modo: 'An pecuniam congregare conabor ? Sed

habenti eripiam. An dignitatibus fulgere velim? Poscendi humilitate

vilescam. (10) An potentiam desiderabo subiectorum?

pag. 53

Insidiis obnoxius, periculis subiacebo. An gloriam petam? Sed

per aspera queque distractus securus esse desistam. (11) An vitam

voluptariam degam? Sed quis non spernat rei vilissime servitutem?

(12) Cum itaque tot et tantis malis res huius mundi

videam implicari, mundum quero fugere sicut hostem et in

solo Deo ponere spem salutis'.

(13) In hac exornatione multum gravitatis et acrimonie continetur.

Et differt a ratiocinatione quoniam in illa petimus quare

aliquid predixerimus; (14) hic autem non petimus propositi rationem

sed quid ad interrogata responderi possit vel non possit

illico demostramus. (15) Et vocatur iste color cataprolensis.

21. (1) GRADATIO.

(2) Gradatio est superioris verbi repetitio prius quam ad verbum

inferius procedatur, (3) hoc modo: 'Sapienti virtutem industria,

virtus gloriam, gloria consuevit emulos comparare'

(4) vel sic: 'Que manet ulterius spes reliqua libertatis si tiranno

et quod libet licet et quod licet potest et quod potest facit et quod

facit etiam nobis nullo modo sit molestum?'. (5) Et color iste

dicitur climax

pag. 54

22. (1) DIFINITIO.

(2) Diffinitio est que alicuius rei breviter et absolute proprias

amplectitur potestates, (3) hoc modo: 'Iniurie sunt que aut pulsione

corpus aut convitio aures aut aliqua turpitudine vitam violant

alicuius'. (4) Item: 'Non est ista diligentia sed avaritia,

quoniam diligentia est suorum conservatio acurata sed avaritia

est alienorum iniuriosa appetitio'.

(5) Et est hec exornatio multum acommoda, quia vim et potestatem

rei tam lucide proponit et tam breviter explicat, ut nec

pluribus verbis oportuisse nec etiam potuisse dici videatur.

(6) Et dicitur iste color ethimologon.

23. (1) TRANSSITIO.

(2) Transitio quid dictum sit quidve dicendum breviter comprehendit,

(3) hoc modo: 'Mea vobis in istum beneficia iam sunt

nota. Nunc quam michi gratiam retulerit audiatis'.

(4) Iste color vocatur metaipon et valet ad duas res, quia

commonet predictorum et ad reliqua comparat auditorem.

24. (1) CORRECTIO.

(2) Correctio est que, sublato eo quod dictum est, aliud magis

pag. 55

idoneum ipsius loco reponit, (3) ut: 'Iohanni patruo, immo

patri et domino plurimum reverendo'. Item: 'Volo te monere,

immo intime deprecari'.

(4) Et est hec exornatio satis utilis, quia propter commutationem

factam a communi verbo ad aliud plus electum videris

ipsam rem amplius insignire. (5) Quod si venisses continuo ad

id verbum, nec rei nec verbi fuisset gratia deprehensa. (6) Et

dicitur iste color antipodosis.

25. (1) OCCUPATIO.

(2) Occupatio est quando nos dicimus preterire vel ne scire

vel nolle dicere quod tunc maxime dicimus, (3) ut si dicam:

'Non dico te a sociis pecunias accepisse; furta, rapinas tuas omitto.

Ad id de quo iudicium est revertor'.

(4) Et dicitur iste color parentesis. (5) Est enim oculte suspitionem

fecisse utilius quam orationem extra propositum intendisse,

quia forsitan illud quod tangitur est nimis longum aut ignobile

vel non posset fieri planum vel posset etiam facile reprehendi.

26. (1) DISIUNCTUM.

(2) Disiunctum est cum unicuique clausule redditur suum

verbum, (3) hoc modo: 'Fides reficit esurientem, spes letificat

patientem, caritas reddit indeficientem'. (4) Et dicitur iste color

ipozeusis.

pag. 56

27. (1) CONIUNCTIO.

(2) Coniunctio est cum primis et sequentibus partibus orationis

verbum interpositum est reddendum, (3) hoc modo: 'Forme

dignitas aut morbo deflorescit aut vetustate' vel sic: 'Gratiam

iusti recipiunt in presenti sed gloriam in futuro'. Item:

'Christus et diabolum condemnabit et mundum'. (4) Et iste color

dicitur ceuma a medio.

28. (1) ADIUNTIO.

(2) Adiunctio est a superiori vel ab inferiori çeuma et vocatur

omopitoton. (3) A superiori fit quando verbum premittitur, ut

si dicam: 'Deflorescit forme dignitas aut morbo aut vetustate'.

(4) Ab inferiori fit quando verbum postponitur, ut si dicas:

'Aut morbo aut vetustate forme dignitas deflorescit'.

(5) Et nota quod çeumate frequentius quam ipoçeusi est

utendum, quia çeuma brevitatem inducit sed ipozeusis reddit

orationem festinam. Unde potest de facili satietatem inducere.

29. (1) CONDUPLICATIO.

(2) Conduplicatio est ratione amplificationis aut commiserationis

eiusdem verbi aut plurimorum verborum iteratio, (3) ut

si dicam: 'Tumultus Gai Gracci tumultus comparat intestinos'.

pag. 57

Item: 'Commotus non es cum mater tibi pedes amplexaretur,

commotus non es'.

(4) Iste color epanalemsis dicitur et quando fit geminatio dictionis

vocatur epiçeusis. At si geminetur oratio, tunc palinodium

appellatur.

30. (1) INTERPRETATIO.

(2) Interpretatio est que non iterat idem verbum sed quod positum

est commutat, eadem significatione retenta, (3) hoc modo:

# 'R. p. radicitus evertisti, civitatem funditus deiecisti, patrem

neffarie verberasti, parenti manus impie intulisti'.

(4) Et est hec exornatio utilis quia prior sententia renovatur interpretatione verborum. (5) Et dicitur iste color poliptoton.

31. (1) CON MUTATIO.

(2) Commutatio est cum due sententie inter se discrepantes

ex traiectione ita efferuntur ut a priori posterior, priori contraria,

oriatur, (3) hoc modo: 'Esse oportet ut vivas, non vivere ut

edas'. (4) Item: 'Ea re poemata non facio, quia cuiusmodi volo

non possum, cuiusmodi possum nolo'. Item: 'Que de illo dicuntur

dici non possunt, que dici possunt utique non dicuntur'.

(5) Commoda est hec exornatio, quia contrarie sententie

pag. 58

translatione verba utuntur. (6) Et dicitur iste color antimetabole.

32. (1) PERMISSIO.

(2) Permissio est causa misericordie captande alicuius rei in

alterius potestatem per verba concessiva traditio, (3) ut si dicam:

# 'De me rebusque meis omnibus agite quicquid vultis, quia

iussioni vestre parere in omnibus sum paratus'. (4) Et vocatur

iste color epicarope.

33. (1) DUBITATIO.

(2) Dubitatio est cum querere videtur orator utrum de duobus

potius aut quid de pluribus potissimum dicat, (3) hoc modo:

'Obfuit isti monasterio multum sui abbatis sive malitiam sive

stultitiam dici oportet sive utrumque'. (4) Item: 'Tu ausus fuisti

Christum prodere, o Iuda, omnium mortalium. . . Quero quonam

te digno tuis <moribus> possim nomine appellare'. (5) Iste color

vocatur aperiodos.

34. (1) EXPEDITIO.

(2) Expeditio est cum, multis rationibus enumeratis, quibus

aliqua res fieri potuerit aut non fieri, cetere tolluntur, illa sola

pag. 59

quam intendimus remanente, (3) hoc modo: 'Cum fundum

meum pateat hunc fuisse, necesse est ut ostendas aut te vacuum

possedisse aut usu tuum fecisse aut emisse aut hereditate tibi

venisse. (4) At cum ego adessem non potuisti vacuum possidere;

tuum quoque usu fecisse non potes, quia tantum spatium

nondum fluxit; (5) emptio nulla profertur, quia hereditate tibi

mea pecunia venire non potuit me vivente. Relinquitur ergo ut

me vi deieceris meo fundo'.

(6) Hec exornatio multum valet in coniecturis et vocatur procatalensis.

35. (1) DISSOLUTUM.

2) Dissolutum est quod, coniunctionibus de medio sublatis,

cum quadam separatione profertur, (3) ut: 'Gere morem parenti,

pare cognatis, obsequere amicis, obtempera legibus'. (4) Et in

hoc differt ab articulo quia ibi dictiones, hic orationes veniunt

dissolute. (5) Et est hoc genus ad brevitatem accommodum et

acrimoniam continet vehementem, (6) vocaturque asinteton.

36. (1) PRECISIO.

(2) Precisio est cum, dictis aliquibus, reliquum quod inceptum

pag. 60

est dici relinquitur inchoatum in iudicio auditorum, (3) hoc modo: 'Tu istud nunc audes dicere, qui nuper aliene domui... Sed non ausim dicere ne, cum te digna dicerem, videar alicui dixisse aliquid me indignum'.

(4) In tali exornatione tacita suspitio atrocitatem inducit. Et dicitur iste color eclipsis.

37. (1) CONCLUSIO.

(2) Conclusio est que brevi argumentatione ex his que ante dicta sunt aut facta conficit id quod necessario consequatur, (3) hoc modo: 'Si igitur reverendos facere nequeunt dignitates, si ultro improborum contagione sordescunt, (4) si mutatione temporum splendere desinunt, si gentium extimatione vilescunt, quid est quod in se expetende pulcritudinis habeant, nedum aliis prestent?'. (5) Et vocatur iste color epilogus.

38. (1) NOMINATIO.

(2) Restant decem exornationes que a precedentibus in hoc differunt: quod omnes ab usitata verborum potestate recedunt

pag. 61

et in aliam rationem cum quadam venustate trahuntur (3) et

ideo tropi a gramaticis nominantur Quarum prima grece dicitur

onomatopeia, latine vero nominatio, (4) que nos admonet ut,

cuius rei nomen non sit aut satis idoneum non sit, eam nos met

verbo idoneo nominemus. (5) Et hoc quandoque facimus ad

imitationem soni, ut: 'tinnire', 'mugire', 'rudere', 'murmurare',

'sibilare', 'vagire'; (6) quandoque causa rei significande, id est

amplificande, ut: 'Fragor civitatis maximus est auditus', id est

tumultus civium maximus: quod ab arboribus tractum est.

(7) Et ne odium pariat assiduitas novi verbi, raro isto genere

est utendum. Valde tamen, ubi fuerit commodum, totam orationem

talis novitas exornabit.

39. (1) PRONOMINATIO.

(2) Pronominatio est que velut extraneo quodam vocabulo

sive cognomine demostrat id quod suo non potest nomine appellari,

(3) ut si loquerer sic de Graccis: 'Nepotes Affricani fuerunt

tales'. Fit enim hec causa laudandi, quia nomen Affricani omnibus

erat gratum sed nomen Graccorum omnibus odiosum. (4)

Quandoque fit causa vituperandi, ut si de alico eretico ita dicas:

'Ecce alter Arrius qui ecclesie veritatem impugnat'.

pag. 62

(5) Et dicitur iste color catacrisis. (6) Et notandum quod nominatio

fit in nomine appellativo ut: 'iurgia ventorum', 'strepitus

maris' 'ira procelle' (7) sed pronominatio fit in proprio, ut:

'Tiphis et Automedon dicar amoris ego'. A quibusdam vero

iste color dicitur antonomasia.

40 (1) DENOMINATIO.

(2) Denominatio est que a rebus propinquis et finitimis

trahit orationem qua possit res intelligi non suo vocabulo appellata.

(3) Et dicitur denominatio quadam similitudine, quia sicut

nomen denominativum est simile principali, ut 'iustus' 'iustitie',

(4) sic ite color a rebus similibus denominationem trahit que

res dicuntur propinque iudicio usus et finitive accommodatione

sententie.

(5) Sciendum autem quod in pronominatione ponitur vocabulum

quod placet pro eo quod displicet, vel e converso; (6)

hic vero trahitur vocabulum a re finitima et propinqua.

Et dicitur iste color metonomia (7) et fit multis modis. Nam

quandoque inventor ponitur pro invento, ut: 'Ipocras multos

nostro tempore locuplectat', id est medicina ab Ipocrate inventa.

(8) Quandoque nomen inventi ponitur pro nomine inventoris,

pag. 63

ut: 'Medicina fuit in aforismis valde breviloqua' id est Ipocras

medicine inventor. (9) Est et alia species, scilicet quando

nomen instrumenti ponitur pro utente, ut: 'Pila sunt obvia pilis'

id est Romani cum Romanis pugnant (pila enim sunt proprie

Romanorum). (10) Alia species est quando nomen facientis ponitur

pro nomine rei que agitur, ut: 'Inconcinnus est iste faber',

id est opus huius fabri est inconcinnum. (11) Quandoque nomen

rei que agitur ponitur pro nomine facientis, ut: 'ars desidiosa',

frigus pigrum' 'vinum sanum', 'anguilla infirma', 'ieiunium

sanctum'.(12) Hec enim omnia sic dicuntur ab eo quod faciunt.

Alia vero species est quando ponitur continens pro contento,

ut: 'Ierusalem que occidis prophetas' id est Ierosolimite. (13)

Quandoque nomen contenti ponitur pro nomine continentis,

ut: 'Bononienses sunt circumdati magno vallo', id est Bononia.

41) CIRCUMITIO.

(2) Circuitio est rei simplicis per quandam circumlocutionem

descriptio, (3) ut si dicam: 'Christi misericordia nos salvavit',

id est Christus misericors; et: 'Ira Domini est timenda', id est

Dominus iratus.

(4) Valet hec exornatio mirabiliter in sublimi stilo et maxime

pag. 64

in exordio sed est in narratione timenda, quoniam est contraria

brevitati. (5) Et vocatur iste color perifrasis.

42. (1) TRANSGRESSIO.

(2) Transgressio est, ut superius diximus, que aut perversione

aut traiectione verborum turbat ordinem naturalem. (3) Perversio

in ordine prepositionum attenditur, ut: 'Aures ad nostras'.

(4) In aliarum vero partium ordinatione laborat traiectio,

ut si dicam: 'Maioris laudis meretur preconia qui laborando

munus recipit quam qui repperit otiando'.

(5) Et hec exornatio in continuationibus, de quibus iam diximus,

valet multum quia, dum modo non inducat obscuritatem,

reddit orationem politissimam et perfectam. (6) Et vocatur isteronproteron.

43. (1) SUPERLATIO.

(2) Superlatio est locutio superans veritatem augendi vel minuendi

causa. (3) Et fit quandoque separatim, id est sine comparatione,

ut si dicam: 'Ab oriente usque ad occasum iam fama

tui nominis devolavit'. (4) Quandoque fit comparative sed hoc

tribus modis: fit enim causa similitudinis obstendende, ut: 'Corpore

niveum candorem, aspectu igneum ardorem assequitur';

pag. 65

(5) fit causa preminentie, ut: 'Ore tuo profluit dulcior melle sermo';

(6) fit causa diminutionis, hoc modo: 'Tantus fulgor tribus

discipulis in transfiguratione Christi apparuit quod solis

splendor obscurior videbatur', id est minus lucidus. (7) Et dicitur

iste color iperbole.

44. (1) INTELLECTIO.

(2) Intellectio sinedoche sive iperbaton vocatur. Et fit cum

partis nomine totum intelligitur, ut si dicam: 'Anima que peccaverit

morietur', id est homo cuius pars est anima. (3) Fit e contrario,

scilicet cum per nomen totius pars ipsa intelligitur, ut:

'Hic situs est Pheton', id est corpus Phetontis. (4) Fit etiam

quando singulare ponitur pro plurali, ut: 'Iudeus in morte Christi

fuit culpabilis et Gentilis', id est Iudei et Gentiles'. (5) Fit similiter

quando plurale pro singulari accipitur, ut: 'Atrox calamitas

merore pectora pulsat', id est pectus. (6) Et nota quod numerus

diminuitur causa festivitatis sed augetur gratia gravitatis.

45. (1) ABUSIO.

(2) Abusio est que pro verbo certo et proprio utitur simili et

propinquo, (3) ut: 'vires breves', 'parva statura', 'longum consilium'.

'oratio magna', 'paucus sermo'. (4) Ecce finitima verba

pag. 66

rerum dissimilium ratione cuiusdam abusionis hic pulcerrime

traducuntur: vires enim proprie sunt parve, statura brevis, consilium

magnum, oratio longa et paucitas sermoni convenit abusive.

(5) Color iste a quibusdam vocatur catacrisis (6) et differt a

denominatione quia in ea nullum vocabulum pro alio tenetur

sed verbum pro verbo ponitur abusive. (7) Differt iterum a pronominatione

quia in ea vocabulum gratum ponitur pro ingrato

vel e converso. (8) A translatione quoque differt quia in ea transfertur

vocabulum de propria significatione ad omnino aliam

(9) sed in abusione trahitur ad aliam non omnino diversam, immo

fere eandem, (10) ut: 'Vires hominis breves'. Nam brevitas

cum sit corporis viribus attribuitur abusive. Sic domum 'ospitium',

severitatem 'iustitiam', audatiam 'fortitudinem' abusive

possumus nominare.

46. (1) TRANSLATIO.

(7) Translatio est cum verbum ex sua significatione, interveniente

idonea similitudine, in aliam rem transfertur. Et potest

contingere hoc sex modis. (3) Fit enim quandoque causa rei

ante oculos ponende, ut: 'Italiam expergefecit terrore subito

hic tumultus'. (4) Fit causa brevitatis, ut: 'Recens adventus

exercitus extinxit subito civitatem'. (5) Fit causa obscenitatis vitande,

ut: 'Mater tua crebris nuptiis delectatur'. (6) Fit causa

pag. 67

rei augende, ut: 'Nullius meror et calamitas istius explere inimicitias

et nefariam crudelitatem potuit saturare'. (7) Fit causa

diminuendi, ut: 'Hic magno predicat auxilio se fuisse, quia paululum

in rebus difficillimis aspiravit' . (8) Fit causa ornandi quandoque,

ut: 'Ecclesie rationes, que sepe regentium malitia exarescunt,

virtute quandoque revirent optimatum'. (9) Transferuntur

enim hec verba, scilicet 'expergefecit', 'crebris nuptiis', id est stupro; similiter: 'saturare', 'aspiravit', 'exarescunt', 'revirent' et 'extinxit'.

(10) Et differt a nominatione translatio quia nominatio in nova

iunctura plerumque consistit, ut: 'Fragor civitatis', (11) que

iunctura debet in ipsa sui principii novitate nominatio appellari

sed usu approbante translatio est dicenda. (12) Et iste color vocatur

metaphora.

47. (1) PERMUTATIO.

(2) Permutatio est oratio aliud verbis aliud sententia demostrans

et dividitur in similitudinem, argumentum et contrarium.

(3) Per similitudinem fit cum tota oratio transfertur, ut: 'Messes

albent', id est populi convertuntur ad fidem. (4) Fit per argumentum

quando non transfertur tota oratio sed trahitur quedam

similitudo a persona vel a loco vel ab alia re. (5) Et fit quandoque

pag. 68

causa augendi, ut si Drusum, qui fuit aliquantulum seditiosus,

appelles 'Graccum', qui fuit valde seditiosus. (6) Fit

causa minuendi, ut si de Aristotile diceres: 'Ecce Porphirius' et

de Christo dicas: 'Hic est vermis et non homo; hic est granus

sinapis; hic est agnus'. (7) Fit per contrarium ut si avarum 'prodigum'

et luxuriosum dicas 'honestum'. (8) Possunt et predicta

simul concurrere, quia quando fit permutatio secundum argumentum

potest hoc fieri per similitudinem et per contrarium.

(9) Per similitudine trahitur argumentum, ut: 'Christus est verus

David qui Goliam impium superavit'. (10) Item fit per contrarium,

ut: 'Hic est Eneas', demostrato illo qui occidit parentem.

(11) Color iste vocatur allegoria. Et nota quod translatio rem

et sermonem tangit sed permutatio solam rem. (12) Ex vi enim

permutationis contigit quod res ipse significant et ideo translatio

et permutatio commiscentur. (13) Est ergo permutatio

color verborum, quia verba transferuntur ad ea significanda

quibus aliud intelligere nos oportet.

48 (1) DE COGNATIONE COLORUM.

(2) In predictis verborum coloribus est notandum quod quedam

cognatio invenitur. (3) Unde naturali ordine disponuntur,

pag. 69

quoniam, excepto primo qui est exornationum orrigo, semper

a precedenti subsequens generatur. (4) Nam a repetitione orta

fuit conversio, a conversione simul et repetitione processit complexio,

a qua etiam traductio est deducta. Et ida de sequentibus

doctor diligens poterit invenire.

(5) Similiter est notandum quod plures colores eandem orationem

possunt mirifice insignire, dum modo invicem non repugnent,

(6) ut si dicam: 'Invidus in aliena gratulatione tristatur,

in aliena tristitia gratulatur'. (7) In hac orationis serie possunt

multi asignari colores, quia ibi est contentio et similiter

desinens et disiunctum et etiam dissolutum. (8) Nunc de sententiarum

exornationibus est videndum.

49 (1)DISTRIBUTIO

(2) Distributio est in res plures aut personas quedam negotiorum

certa partitio, ut: 'Beati pauperes spiritu, beati mites,

beati qui lugent et cetera'. (3) Et nota quod in hoc principio sermonis

Domini est prima verborum exhornatio que dicitur repetitio

et prima sententiarum, scilicet distributio. (4) Similiter distribuit

apostolus dicens: 'Alii datur scientia linguarum, alii interpretatio

sermonum, alii spiritus prophetie'.

(5) Sciendum vero quod hec exhornatio est valde copiosa,

quia sub brevitate multa comprehendit et res plures dividit

separatim.

pag. 70

50. (1) LICENTIA.

(2) Licentia est cum apud eos quos aut vereri aut metuere debemus

tamen aliquid pro nostro iure dicimus, quo eos aut quos

hi diligunt vere in alico errato reprehendere videamur, (3) hoc

modo: 'Si vos nemo adiuvat nec defendit id tribuite vestre culpe,

quoniam tanta est vestra negligentia sive potius ignavia

quod defensores vestros patimini trucidari et inimicos vestris

suffragiis exaltatis'. (4) At si asperiori reprehensione utemur,

ut sepe faciunt predicatores, continuo est aliquid subiungendum

quod animos auditorum possit leviter mitigare, (5) hoc modo:

'Excessus vestri sunt omnibus manifesti, quia, sicut escam panis,

plebem Domini devoratis. Plena est muneribus manus vestra.

Luporum exercetis officium, non pastorum. (6) Sed rogo discretionem

vestram, supplico benignitati vestre ut Deum pre oculis

abeatis, quoniam multus est ad ignoscendum si convertimini

et iudex districtus si moriemini in peccatis'. (7) Talis modus

loquendi partim ab iracundia removet, partim ab errato deterret.

Sunt et alia duo genera licentie que non arguunt nec increpant s

ed delectant, cum amicos auditorum et veritatis nos dicimus

assertores. (8) Primum ex his duobus contingit quando reprehendimus

pag. 71

auditores quo modo ipsi se cupiunt reprehendi,

(9) hoc modo: 'Simplices estis et nimium mansueti, quia creditis

unicuique, credentes ut vobis perficiat que promittit. Sed

erratis et falsa spe detinemini stultitia vestra, quia mavultis ab

alio postulare quam per vos sumere quod est in vestra positum

potestate'. (10) Alterum genus est quando illud quod scimus

omnes facile audituros quomodo tamen accipiant dicimus nos

timere, (11) hoc modo: 'Fuit iste quandoque michi specialis amicus:

tamen eius amicitia, licet verear quomodo accipiatis, penitus

me privastis. Quid ita? Quia eum qui vos offendit pro amico

non possum ullatenus reputare sed iudico potius inimicum'.

(12) Et nota quod in licentia sepe distributione utimur: unde

immediate illi aiungitur.

51. (1) DIMINUTIO.

(2) Diminutio est alicuius rei egregie, quam nobis inesse ostendimus

aut his quos defendimus, in oratione attenuatio, ut omnis

arrogans ostentatio evitetur, (3) quia res egregie, sicut invidiam

contrahunt in vita, sic, nisi caute dixeris, inducunt odium in

sermone. (4) Ad invidiam igitur vitandam et laudem comparandam

ita diminutione uteris: 'Locum inter doctores abeo non

postremum', cum forsitan 'optimum' dicere potuissem. (5) Item

pag. 72

de aliquo ditissimo est dicendum: 'Huic a patre patrimonium

non modicum est relictum'.

52. (1)DECRIPTIO.

(2) Descriptio est que rerum consequentium continet perspicuam

et dilucidam cum gravitate expositionem. (3) Et pertinet

quandoque ad indignationem, quandoque ad misericordiam, (4)

ut si dicas: 'Nisi obstiteritis huic tiranno, quasi leo dominabitur

omnibus violenter, acuens dentes in cuiusque fortunas, incursum

faciens in omnes amicos et pariter inimicos notos atque

ignotos, impugnans aliorum domum familiamque perfringens

et omnia labefactans'. (5) Ad misericordiam sic induces: 'Parcendum

est innocentie puerili, quoniam Yoseph, frater noster,

agninam videtur simplicitatem habere: nescit fallere, nescit

etiam cogitare malum. Si eum occidimus proprium genitorem

trahemus ad mortem et nos ipsos reos in perpetuum statuemus.

At si parcimus, non videbimur indiscreti sed amorem fraternum

et innocentiam veram laudabimur conservasse'.

53.(1)DIVISIO.

(2) Divisio est que rem a re semovens utramque absolvit

<ratione> subiecta, (3) hoc modo: 'Cur est egris medicina utendum?

pag. 73

Si statutus imminet dies mortis in evitabiliter morientur.

At si terminus vite longior est concessus, absque ulla medicina

prorsus evadent'. (4) Item: 'Non est a me tibi aliquid impendendum,

quia, si bonus, es bonitas rerum omnium sufficentiam

tibi prestat; si malus es, malitia omni benificio est indigna'.

(5) Et nota differentiam, quia divisio, que est tertia pars rethorice orationis, per enumerationem ostendit de quibus rebus disputatio sit futura; (6) sed hec statim explicat et, duabus aut tribus partibus subiciens rationes, breviter orationem exhornat.

54.(1)FREQUENTATIO.

(2) Frequentatio est cum res in tota causa disperse coguntur

in unum locum, ut gravior aut acrior aut criminosior sit oratio,

(3) ut si dicam: 'A quo tandem vitio abest iste? Sue pudicitie

proditor est, insidiator aliene, cupidus, intemperans, petulans

et superbus, impius in parentes, ingratus amicis, infestus cognatis,

superioribus contumax, equalibus fastidiosus, in ferioribus

crudelis, in tollerabilis quoque cunctis'.

(4) Differt iste color a conclusione quia illa tantum firmiora

colligit argumenta, sed hic tam firma quam in firma in unum

omnia colliguntur. (5) Conclusio tendit ad memorandum sed

frequentatio ad augendum.

pag. 74

55. (1) EX POLLITIO.

(2) Expolitio est cum in eodem loco manemus et tamen aliud

atque aliud dicere tunc videmur. (3) Hec ab interpretatione differt,

quia in expolitione videtur quod dicamus aliud sed in interpretatione

idem.

(4) Fit itaque duobus modis expolitio. Primus est cum eandem

rem dicimus verbis aliis et modo aliquantulum permutato:

(5) 'Sapiens pro salute patrie nullum vitandum periculum arbitratur';

(6) 'Qui bonis rationibus est munitus nullum putabit

vite discrimen pro commodis rei publice fugiendum sed erit

in ea semper sententia ut pro patria dimicet si oportet'. (7) Et

sicut dicit Tullius, eandem rem dicendo possumus tripliciter

expolire, scilicet diversitate verborum, modo pronuntiandi, varietate

tractandi sive aliter ordinandi.

(8) Secundum modus expoliendi provenit ex eo quod quis

loquitur de una et eadem re diverso modo et verbis pluribus et

diversis. (9) Et iste modus requirit frequentes verborum et sententiarum

exornationes. Unde, in ipsius executione, ista septem

concurrunt, scilicet propositio, ratio duplex, sententia cum ratione

vel sine ipsa, contrarium, simile, exemplum et conclusio.

(10) Color iste utilissimus est, quia multum per ipsum exercemur

pag. 75

in dictatoria facultate sed huius exemplum modo non ponimus

causa prolixitatem vitandi.

56. (1) COMMORATIO.

(2) Commoratio est ad id quod est in nostra causa firmissimum

frequens regressio, (3) ut melius in memoria teneatur,

quia ibi est locus validus nostre cause. (4) Et potest hec tam per

eadem verba fieri quam diversa, dum modo non videamur precedentia

expolire; sed exemplum non pono, quia potest in sua

causa quilibet hoc videre.

57. (1) CONTENTIO.

 (2) Contentio est per quam contraria referuntur, ut: 'Vos

huius incommodis lugetis, iste vestra calamitate letatur'. (3) Et

nota quod in contentione verborum verba contraria contrariis

celeriter referuntur, (4) hoc modo: 'In pace bellum queris, in

bello pacem desideras', sed in contentione sententiarum res contrarie

rebus contrariis asignantur, (5) unde iste color potest sine

verborum contentione contingere, ut: 'Illi sunt lepores, hi leones',

id est illi timidi sed hi fortes.

p 76

58. (1) SIMILITUDO.

(2) Similitudo est oratio res diversas assimilans non iuxta

corporis figuram, ne sit imago, et absque certa persona, ut discrepet

ab exemplo. (3) Fit autem similitudo quandoque tantum

causa ornatus, ut aliquid per simile probemus, (4) quandoque

ut rem manifestius explanemus non tamen probando,

quandoque ut rem quasi ante oculos et palpabiliter exprimamus.

(5) Et istas causas possumus quatuor modis dicere vel tractare,

scilicet per contrarium, negationem, brevitatem et collationem.

(6) Causa hornatus per contrarium sumitur similitudo ut si dicas:

'Non sicut vinum spatio temporis depuratur, ita poema recipit

a tempore bonitatem'. (7) Per negationem sumitur similitudo

causa probandi hoc modo: 'Nec equus indomitus est idoneus

ad bellandum nec homo indocilis est utilis ad virtutem'.

(8) Et nota quod si in principio similitudinis est negatio tunc

similitudo sumitur per contrarium (9); si vero in utraque parte

ponatur tunc per negationem dicitur sumi. Unde Virgilius:

'Nec citiso saturantur apes nec fronde capelle'. (10) Apertius

dicendi causa per brevitatem similitudo sumetur hoc modo:

'Quemadmodum desiderat cervus ad fontes aquarum, ita desiderat

p.77

anima mea ad te, Deus' vel iuxta illud: 'Erramus aliquando

sicut oves errantes in deserto'. (11) Debet autem huiusmodi

brevitas proprie in una clausula comprehendi. (12) Per collationem

sumitur similitudo causa ponendi aliquid ante oculos, ut si

dicas: 'Sicut equus hornatissime faleratus, si deficiens est in

cursu, contemnitur, ita vir gloriose indutus, si est absque bonitate

ab omnibus deridetur'. (13) Collatio enim est ubi multa

multis assimilantur: quod hic videri potest, quia equus homini,

falere vestimentis, defectus cursus bonitatis defectui similatur; et

falere seu vestes quasi ante oculos sunt ponende.

(14) Et notandum (*nota*) quod verba debemus afferre que similitudini

optime accommodentur, (15) ut si dicam: 'Ut irundines

estivo tempore assunt et frigore pulse recedunt, sic falsi

amici tempore serenitatis sunt presto sed adversitatis ieme veniente

omnes devolant sine mora'.

(16) Et sciendum quod non est necesse totam rem toti rei

penitus similari, sed sufficit ad quod confertur ad id similitudinem

retinere.

59. (1) EXEMPLUM.

(2) Exemplum est alicuius facti aut dicti preteriti cum certi

auctoris nomine propositio. (3) Et hoc a Grecis dicitur paradigma

pag. 78

et fit ex eisdem quatuor causis ex quibus fit similitudo

et possumus taliter exemplare: (4) 'Debemus id quod est dulce,

pium et unicum Domino immolare, sicut Abraam, qui proprium

filium offerre Domino non tardavit'. (5) Item: 'Superbia in precipitium

cadit, humilitas sursum volat', sicut ait Christus: "Qui

se humiliat exaltabitur et qui se exaltat humiliabitur".

(6) Exempla enim quandoque rem faciunt plus hornatam, quandoque magis dilucidam et apertam, quandoque plus verisimilem et probabilem, quandoque magis perspicuam et quasi ante oculos intuendam.

60. (1) IMAGO.

(2) Imago est forme cum forma iuxta similitudinem corporalem

collatio. (3) Iste color icon vocatur et fit causa laudis, ut:

'Iste vadit in prelium impetu leonis acerrimi'. (4) Fit causa vituperii

tribus modis: quandoque ut in odium inducat, hoc modo:

'Iste incedit quasi draco iubatus, omnes spiritu rapido circumspectans';

(5) quandoque ut in invidiam trahat, hoc modo: 'Iste,

quasi camelus divitiarum pondere oneratus, defert pecuniam

sed non confert'; (6) quandoque ut in contemptum ducat, hoc

pag. 79

modo: 'Iste, quasi coclea cum suarum rerum substantia se abscondens,

cum tota domo tacitus, ut pereat, auferetur'. (7) Ita

contingit de multis miseris qui cum rebus suis ad modum testudinis

se occultant et ipsi postea a milvo, id est a diabolo, raptu

tacito rapiuntur.

61. (1) EFFECTIO.

(2) Effectio est forme corporis alicuius effictio quedam satis

intelligibilis et expresa. Et vocatur iste color caracterismus (3)

et fit hoc modo: 'Is de quo loquor est ruffus, brevis, canus, incurvus,

cesius et sub crispus, abens in mento etiam cicatricem'.

62. (1) NOTATIO.

(2) Notatio est cum alicuius natura certis describitur signis,

scilicet quando per dicta vel facta virtus sive vitium alicuius notatur.

(3) Et hec habet maxime in comediis locum, ubi mirabiliter

representantur mores, quasi note quedam, naturis hominum

attributi, (4) ut si velis non divitem sed ostentatorem pecunie

describere (5) ita dicas: 'Hic annullum cum sinistra demostrat,

pag. 80

quia extimat ut gemme nitor et auri splendor ab omnibus videatur.

(6) Servum alio et alio nomine nunc appellat, ut credatur

ab ignorantibus quod habeat multos servos. Aliud absconse

puero precipit, aliud in aperto. Bibenti hospiti sic blanditur:

Scipho ligneo sis contentus, quia oportuit me vasa argentea

commodare'. (7) Sic possunt et his similia inveniri et est utilis

iste color in mediocri et attenuata figura.

63. (1) SERMOCINATIO.

(2) Sermocinatio est cum alicui persone sermo attribuitur sue

conveniens dignitati, (3) ut de Christo legimus et Iudeis. Ipse

enim dicebat: 'Demonium non abeo' et in cruce pendens

aiebat: 'Domine ne statuas illis hoc peccatum'. (4) Ipsi vero

dicebant: 'Demonium habes'. Item: 'Alios salvos fecit, se

ipsum salvum facere non potest. (5) Si filius Dei est, descendat

de cruce'. (6) Similiter hac exhornatione utimur sic loquentes:

'Si hoc audiverit aut sciverit pater tuus, quid eum dicturum

credis?'.

(7) Multum valet hec exhornatio, quoniam aliter liber, aliter

servus, aliter peritus, aliter imperitus, aliter iuvenis, aliter senex

introducitur ad loquendum, (8) iuxta illud: "Intererit multum

Davusne loquatur an heros" .

pag. 81

64. (1) CONFORMATIO.

(2) Conformatio est quando res vel absens vel inanimata vel

mortua introducitur ad loquendum, (3) ut si dicatur: 'Ego mors

de primis parentibus triumphavi sed in Christi resurrectione

sucubui'.

(4) Valet iste color multum in conquestione et indignatione

et a gramaticis dicitur prosopopeia (5) et in hoc differt a sermocinatione,

quia proprie non dicitur conformatio nisi res que loqui

non possit introducta fuerit ad loquendum. (6) Sermocinatio

vero non sic; vel dicamus quod sermocinatio respicit dignitatem

sed conformatio novitatem.

65. (1) SIGNIFICATIO.

(2) Significatio est res que plus in suspicione relinquit quam

positum est in oratione.

(3) Fit autem quinque modis: quandoque per exuperationem

causa suspicionis augende, (4) ut: 'Iste qui iactat se talem gramaticum

nec unam literam bene novit' (hoc dictum est non

quod sit ita sed causa maioris ignorantie ostendende). (5) Fit per

ambiguum, scilicet cum verbum potest in plures significationes

trahi sed accipitur in eam partem quam voluit is qui dixit, hoc

modo: (6) 'Desidero te valere' (potest enim hoc verbum 'valere'

pag. 82

in bona parte accipi et in mala). (7) Sic Davit sacerdotem

Abimelec decepit dicens: 'Opus regis urget me'. (8) Non enim

omnis ambiguitas est vitanda. (9) Fit per consequentiam significationum

cum dicuntur aliqua rem consequentia, ex quibus

tota res in suspicione relinquitur, (10) ut si filio sacerdotis dicas:

'Quiesce tu cuius pater Christum inmolat in altari' (significatur

enim quod eius genitor sit sacerdos). (11) Fit quandoque per

abscisionem, ut, eo preciso quod incepimus dicere, maior suspicio

relinquatur, (12) hoc modo: 'Satis est hec mulier nobilis et

formosa. Nuper tamen cum quodam... sed nolo plus dicere'.

(13) Per similitudinem fit cum aliquam rem similem introducentes,

nichil amplius dicimus sed ex ea significamus quid sit

in consimili sentiendum, (14) hoc modo: 'Noli, dives, in multitudine

divitiarum sperare! Mortem Creso divitie intulerunt'.

Et dicitur iste color aposiopesis (15) et pertinet ad res ipsas,

quoniam significatio rerum non in verborum pulcritudine sed

in ordine atque dignitate sententiarum consistit.

66. (1) BREVITAS.

(2) Brevitas est res ipsis verbis tantummodo necessariis expedita,

(3) ut in sinbolo apparet: 'Christus est conceptus de spiritu

pag. 83

sancto, natus ex Maria Virgine, passus sub Pontio Pilato, crucifixus,

mortuus et sepultus'. (4) Brevitate vero utimur vel quando

longam orationem materia non requirit vel quando non licet

diutius commorari.

67. (1) DEMOSTRATIO.

(2) Demostratio est cum res ita verbis exprimitur ut geri negotium

et res manere ante oculos videatur. (3) Et hec exornatio

in narratione adque conclusione precipuum locum habet (4) et

perfectissima est omnium exornationum, quia comprehendit ea

que sunt ante rem, in re, post rem (5) et a rebus consequentibus

aut circumstantibus non recedit. (6) Hoc in passione Christi totum

videri potest, si breviter cursum volumus totius intelligere

passionis, quia brevitas multum est demonstrationi accommoda.

(7) Scimus enim quod, adveniente solenitate paschali, Iudei

propter invidiam consilium inierunt ut interficerent Ihesum

Christum (ecce ante rem). (8) Postea subiunguntur illa que acta

fuerunt in re, scilicet quomodo conspuerunt eum, colafiçaverunt

et alapis ceciderunt (9) et, eum tandem falso accusantes, fecerunt

illum, clamante populo, crucifigi. (10) Quid post rem, id

pag. 84

est mortem ipsius, egerint, demostratur, quia ipsum lancea perforarunt

et de vulnere sanguis et aqua illico manaverunt. (11)

Circumstantie non silentur, quia proditorem conducunt, oportunitatem

noctis querunt, falsos testes adibent, populum incitant

ad clamandum. (12) Demonstrat eadem passio res postea

consequentes, scilicet quomodo Iosep corpus Christi petierit a

Pilato et illut posuerit in monumento novo (13) et quomodo Iudei

ad eundem presidem accesserunt, facientes sepulcrum Domini

a conductis et armatis militibus custodiri.

(14) Hec de dignitatibus sententiarum sufficiant, hoc notato:

quod quedam in ordine affinitas observatur, quia subsequens in

aliqua virtute semper respicit precedentem.

68. (1) DE VITIIS DICTATORIE FACULTATIS.

(2) Post elegantiam, compositionem et dignitatem vitia que

dictatori generaliter sunt vitanda seorsum voluimus annotare,

ne haberent feda consortium cum honestis. (3) Purum itaque

debet esse dictatoris eloquium tam in iunctura litterarum et sillabarum

quam in connexione sensuum et totius contextione sermonis.

(4) Quare in primis cavendum est gramatice legibus obviare

ne barbarismi vel soloecismi vitium incurratur. (5) Decem

quoque vitia illis adiuncta diligentissime sunt vitanda. De quibus

breviter videamus.

pag. 85

69. (1) DE DECEM VITIIS.

(2) Achirologia est in propria dictio, id est in proprietas sive

habusio dictionis, (3) ut si 'sperare' dixeris pro 'timere' vel si

'ospitium' dicas 'domum'. (4) Cacephaton est obscenitas in sermone

considerata, que aliquando fit per turpitudinem, ut: 'Arrige

aures' et: 'Pomula sicca cadunt'; (5) quandoque fit per asperitatem

litterarum vel sillabarum, quia est ibi stridens et rixosa

contentio, quam maxime inducunt 'r', 's', 'x', ut: 'Ars studiorum',

'Rex Xerxes', 'Error Romuli'; (6) quandoque fit per inconcinnitatem,

ut si velles dicere 'Tonsrix' pro 'Tonstrix'. (7)

Pleonasmos est super vacua verbi adiectio, ut: 'Corde cogito'

et 'Ore loquor' (tales enim superfluunt ablativi). (8) Perisologia

est super vacua verborum adiectio sine ulla vi rerum, ut: 'Ibant

qua poterant et qua non poterant non ibant'. Et fit hoc vitium

in horatione perfecta. (9) Macrologia est prolixitas orationis,

res non necessarias comprehendens, ut: 'Retro unde venerant

domum reversi sunt' (10) (super abundat, enim 'retro unde venerant').

(11) Tautologia est vocis eiusdem sensus repetitio non

necessaria, ut: 'Fatur et inquit'. (12) Eclipsis est defectus necessarie

dictionis quam desiderat precisa sententia, ut: 'Hec

pag. 86

secum' (sub auditur enim 'dicebat'. (13) Tapinosis est humilitas

rei magne non id agente sententia quod demostrat, ut si

'mare' dicatur 'gurges'. (14) Cachosinteton est inconcinna traiectio

dictionum, ut: 'Nullus mulier est vir', quam vis recte dicatur:

'Nullus vir est mulier'. (15) Amphibolia est ambiguitas

que sensum impedit et obscurat. Hec quandoque in una dictione

attenditur, ut: 'Criminor' vel: 'Amplector', (16) quandoque

in contextu partium, ut: 'Video sacerdotem malum equum

habentem'.

70. (1) DE SEX VITIlS COMPOSITIONIS A TULIO ASIGNATIS.

(2) Tullius in parte vitia hec notavit, ostendens in compositione

sex vitia evitanda. (3) Primum est hiatus, id est crebra vocalium

concursio, ut: 'Egiptia aula'. (4) Secundum est nimia

eiusdem littere assiduitas, ut: 'Sosias in solario soleas sarciebat

suas'. (5) Tertium est nimia eiusdem verbi assiduitas, hoc modo:

Qui studio non adhibet studium non potest de studio ad maius

studium se trasferre'. (6) Quartum est nimia continuatio verborum

similiter cadentium, ut: 'Flentes, plorantes, lacrimantes,

obtestantes'. (7) Quintum est traiectio inconcinna, ut: 'Luci misimus

eli', id est 'emisimus Lucili'. (8) Sextum est iperbaton, id

pag. 87

est longa verborum continuatio, quoniam auditoris offendit aures

et spiritum oratoris. (9) Nos quoque addimus quod 'm' littera,

crebris illisa vocalibus, est ingrata, ut: 'Bonum agrum emimus'.

(10) Similiter sillaba in qua prima pars desinit minus apte

inchoat subsequentem, ut: 'Error Romuli'. (11) Quod in 'l',

'n', 'r', 's', 'x' etiam observamus, ut: 'Sol lucet', 'Carmen nitet',

'Moror rure', 'Sedulus studeo', 'Rex Xenophon'. (12) Eadem

surgit difficultas quando post dictionem desinentem in 's', antecedente

alia consonante, sequitur dictio que ab 'f' incipit vel

ab 'i' vel ab 'u' similiter consonante, ut: 'Parens fratris', 'Arrons

iudex', 'Stans vobiscum'. (13) Et si etiam alia consonans non

precedat, videtur tamen ibi surgere difficultas, ut: 'Matris

Iuli', 'Fratris vestri', 'Dulcis filius'. (14) Adhuc sciendum quod

in compositione prosaica est metrica species evitanda et presertim

ne clausula sine dactilo terminetur, ut: 'Oderat ille bonos'.

(15) Similiter est rithmica species fugienda, ut si dicam: 'Debetis

laborare ut possim quod desidero impetrare'.

(16) Multa tamen possunt, de lege cursus, vitia prenotata

commendabiliter substinert quia non cunta necessitatem inducunt

pag. 88

sed in parte quedam posuimus ad ostendendum que sit

orationis equabilitas perpolita.

71. (1) DE SEX VITIIS AB ORATIO ASSIGNATIS.

(2) Postremo sex vitia que ponit Oratius sunt notanda, scilicet

incongrua partium dispositio, inutilis materie digressio, obscura

brevitas stilorum, (3) in vitia illis proxima declinatio, materie

non veri similis variatio, inexcusabilis operis imperfectio.

 (4) EXPLICIT SECUNDUS LIBER.

Pag. 89

III

1. (1) INCIPIT TERTIUS.

DE TRIBUS DICTAMINUM GENERIBUS

PRIMO LOCO.

(2) Generalia que in omni exquisito dictamine requiruntur

superius expedivimus diligenter. Nam sive sermonem vel epistolam

sive librum vel aliud opus digna et artificiali oratione

componere mediteris, ab his que diximus non est ullatenus declinandum.

(3) Sed amodo ad specialia descendentes, illud in primis dicere

nos oportet quod tria dictandi genera distinguntur, scilicet

prosaicum, metricum et rihmicum vel etiam aliquod ex his

mixtum.

(4) Prosaicum est in quo licet nobis liberius evagari quia sub

lege metri vel rithimi aliqua non artatur; unde comunis sermo

dicitur a Donato, ut: 'In principio erat verbum'. (5) Et dicitur

a 'proson', quod est 'longum' vel dicitur 'prosa', quasi 'profusa'

quia secundum arbitrium dictatoris potest longius prorogari

pag. 90

(6) Et sic patet quod prosa est sermo communis, id est sermo a

lege metri vel rithmi solutus.

(7) Metricum vero dictamen est illud in quo sillabarum quantitas

et pedum connexio legittima observatur, ut: 'Carmina qui

condam studio florente peregi'. (8) Et dicitur a 'metron', quod

est 'mensura', quoniam in eo sillabe ratione temporis mensurantur.

(9) Rithmicum est illud quod paritatem sillabarum et finalem

consonantiam sine ulla temporum consideratione observat, (10)

hoc modo:

'Ave mater Salvatoris

Vas electum, vas honoris

Vas celestis gratie.

Ab eterno vas provisum,

Vas insigne, vas excisum

Manu sapientie'.

(11) Et dicitur a 'rithmon', quod est 'numerus', quia ibi certa

requiritur discretio sillabarum. (12) Tamen rithimus aliter sumitur

ab antiquis: ipsi enim metrum sub lege rithmica statuebant,

dicentes quod omnis versus est metrum sed non convertitur,

et omne metrum rithimus, sed non accidit e converso. (13)

pag. 91

Et ita sine dubio est dicendum. Sed quod tempore nostro rithmum

dicimus, antiqui numerum, vero nomine, appellabant,

nullius vel modice hautoritatis genus huiusmodi reputantes,

quia magis ad delectationem et quandam mollitiem quam ad

gravitatem sententie cognoscitur pertinere. (14) Unde Horatius:

"An Laberi mimos ut pulcra poemata mirer?". (15) Sed

cum locus et tempus et materia postulat vel persona, genus quod

rithmicum nunc vocamus digne satis et pulcerrime afferemus,

quia illecebris et grata novitate quandoque auditorum animus

est morandus. (16) Nam

"Consonat et redolet melius iunctura bonorum

Gratior est flos cum flore, colore color".

(17) Inter hec tria genera, primum naturaliter est prosaicum,

ipso quidem cum idiomate convenientiam magnam habens;

unde ad imperitos et simplices dicitur pertinere. (18) Sed metricum

fuit causa peritorum inventum, quod totam gramaticam

valde rectificat et prosaico dictamini multum venustatis contulit

et honoris. (19) At rithmicum nostri temporis a molitie vulgaritatis

pag. 92

processit, unde numquam in bonis et perfectis operibus

invenitur. (20) Cum itaque de duobus aliis non habeamus propositum

nunc agendi, ad prosaicum et epistolare potissimum

accedamus, quia istud a cunctis requiritur et multum cognoscitur

expedire: facundiam auget, gratiam promeretur, honores

amplificat et sepe inopes locupletat.

2. (1) QUID SIT EPISTOLA.

(2) Epistolare dictamen idem esse quod epistola iudicatur.

Unde quid sit epistola et quot et que partes epistole, que sit

etiam lex earum per ordinem videamus.

(3) Epistola igitur est legatio litteralis absenti persone mittentis

plene significans voluntatem. (4) 'Legatio litteralis' dicitur,

id est missio literis designata, quia si per solum nuntium aliquid

sine litteris intimamus, non id epistola sed quedam stolia, id

est simplex missio, nominamus. (5) 'Absenti persone' dico, ad

differentiam sermonis qui pertinet ad presentes. Nam et si causa

pudoris quandoque presenti epistolam destinemus, tamen ei

scribimus ut absenti. (6) 'Mittentis plene significans voluntatem'

ideo dictum est, quia potest quandoque per alicuius partis

subtractionem epistola decurtari: quod tolerandum est dummodo

plene mittentis affectio declaretur.

pag. 93

3. (1) UNDE DICATUR EPISTOLA.

(2) Epistola fuit causa necessitatis et commoditatis inventa,

quia non tam honeste nec tam perfecte voluntatem nostram per

nuntium sicut per litteras absentibus declaramus. (3) Nam, ut

ait poeta:

"His archana notis terra pelagoque feruntur

Inspicit acceptas hostis ab hoste notas".

(4) Et dicitur epistola ab 'epy', quod est 'supra' et 'stolon',

quod est 'missio'. (5) Inde 'epistola', quasi 'supra missio', quia

supra intentionem mittentis gerit offitium nuntiale vel quia epistola

in dignitate preminet simplici missioni. (6) Volunt quidam

quod dicatur ab 'episto', id est perfecte credo. (7) Unde 'pistin'

dicitur, id est 'fides', quoniam epistola nostre intentionis fidelissima

est interpres.

4. (1) QUOT ET QUE SINT PARTES EPISTOLE.

(2) De partibus vero epistole rethorici certant et adhuc sub

iudice lis est. (3) Nam quidam iudicant eas quinque, scilicet

pag. 94

salutationem, exordium, narrationem, petitionem et conclusionem;

alii tres, alii vero duas. (4) Nobis videtur quod bene potest

et plures et pauciores habere. (5) Nam, si epistola est diffusa,

ut epistole Pauli et multe a sede apostolica destinate, non

solum ex quinque partibus tunc constabit sed etiam confutationem

et confirmationem et quicquid exigitur in oratione rethorica

tunc poterit continere. (6) Quod, si mediocris est, quinque

vel quatuor vel tribus partibus est contenta. Et quandoque

tantum salutatio et petitio ad edifitium epistolare sufficiunt, sicut

inferius ostendetur; (7) quandoque solum verbum sufficit,

sicut ait Ovidius de Corinna: "Non opus est verbis, nil <michi>

scribe, veni". (8) Sed quia mediis rebus gratia maior inest,

epistole mediocri et perfecte quinque partes consuevimus asingnare,

que verborum quinque modis possunt naturaliter adaptari.

5, (1) QUOMODO PARTES EPISTOLE QUINQUE MODIS VERBORUM CONVENIANT.

(2) Salutatio enim convenit optativo, quia quicumque salutat

recipienti aliquid gratum optat. (3) Exordium infinitivo, quia

sicut infinitivum est vagum nec per se firmiter stare potest, ita

pag. 95

exordium, nisi causa cognita, est incertum, unde suis viribus non

subsistit. Alie vero partes queunt subsistere sine ipso. (4) Narratio

indicativo respondet, quia in ipsa totius negotii seriem plenius

indicamus. (5) Petitio imperativi tenet imaginem, quia sicut

imperativo utimur vel precipiendo vel supplicando vel exhortando

vel alio modo, sic in petitione facere nos contingit. (6)

Conclusio convenit subiunctivo, quia quem admodum subiunctivus

naturam condictionalem habet, ita conclusio condictionaliter

petitioni subnectitur, ostendens quid meriti consequatur,

si premissa impleri contingat, vel quid contrarii si non

fiat. (7) Ex his patet quantam convenientiam habeat epistola

perfecta cum verbo, unde ab antiquis verbum absentibus vocabatur.

(8) De his ergo quinque partibus et primo de salutatione

dicamus.

6. (1) QUID SIT SALUTATIO ET QUARE SIT PRIOR PARS.

(2) Salutatio est limen epistole, debita ordinatione tam nomina

quam merita personarum cum mittentis affectione declarans.

(3) Hec descriptio formam omnium salutationum conficiendarum

ostendit. (4) Ipsa enim est limen epistole, id est prima

pag. 96

pars et velut ostiaria quedam, (5) quia, sicut in hostio consuevit

hospes hospitem salutare, ita qui epistolam mittit quasi hospes

adveniens hospiti occurrenti verbum salutiferum sive aliquid

gratum et iocundum vice salutationis debet afferre, (6) ut epistola

tamquam bonus hospes apud hospitem laudabiliter hospitetur

(7). Unde mirandum est de quibusdam dicentibus salutationem

non esse partem epistole sed potius quendam titulum

extrasumptum.

7. (1) QUARE SALUTATIO SIT UNA PARS EPISTOLE PRINCIPALIS .

(2) At sicut hostium est pars domus ita salutatio est pars epistole,

immo verius quidam oculus qui epistole totum corpus

illuminat. (3) Unde, si oculus est generosa pars corporis, et salutatio

de iure nobilis pars epistole reputatur. (4) Ipsa ergo

<non> est titulus extrasumptus, quia cum ceteris epistole partibus

clauditur sub sigillo. (5) Titulus vero scriptus in exteriori

margine ponitur, ut sit certum ipsi nuntio cui epistola destinetur,

quia posset forsitan nuntius oblivisci. (6) Quare, si aliqua

epistola sine salutatione mittetur, ipsa erit tamquam sine hostio

domus et sine oculo vivens corpus. (7) Unde dicimus quod tunc

pag. 97

salutatio tacite subauditur: alioquin ceca debet epistola nominari.

8. (1) QUARE SALUTATIO ALIQUANDO TACEATUR.

(2) Aliquando enim subtrahitur ad cautelam ne cui sis pateant

nomina personarum et tunc soli nuntio talis committitur certitudo;

(3) aliquando subticetur causa compendii, quia nomina

forsitan inferius declarantur.

9. (1) DE ABUSIONIBUS SALUTATIONIS.

(2) Salutatio dicitur quasi salutis optatio: unde salutare nichil

aliud est quam sanum vivere affectare.

(3) Tamen quando excommunicatis vel inimicis epistolam

destinamus aut nomina ipsorum simpliciter ponimus aut etiam

cum adiuncto. (4) Si enim simpliciter, talis descriptio pro quodam

titulo reputatur, quia per ipsum nomen utriusque persone

liquido expeditur; (5) si autem cum adiuncto nomina describuntur,

illud quod addicitur ubi salutatio poneretur, indignationis

aut suasionis locum optinet potius quam salutis (6) et

talis utique optatio tunc abusive dicitur salutatio. (7) Similiter

vice salutationis abusive accipitur quodcumque bonum alicui

affectatur vel causa devotionis humiliter exhibetur. (8) Non

pag. 98

enim magnos dominos proprie salutamus sed humiliantes capita

nostra eis reverentiam, devotionem et commendationem

nostri offerrimus et fide mentis desiderium explicamus. (9)

Salutare namque, sicut et bene dicere, de autoritate maiorum

est, non de presumptione minorum. (10) Pares autem nostros

et inferiores vel paulo maiores absque iniurie discrimine salutamus.

10. (1) IN QUA PERSONA SALUTATIO SIT FORMANDA.

(2) Omnis vero salutatio que prosaice scribitur iuxta consuetudinem

Latinorum debet tantum in tertia persona confici et formari,

ita quod nulla dictio ibi ponatur que ad primam personam

pertineat vel secundam. (3) Nam si metrice scripta fuerit potest

salutatio in qualibet persona formari, quia maior licentia versificantibus

est concessa. (4) 'Iuxta consuetudinem Latinorum'

dixi, quia secundum Ebreos et multas alias gentes fiunt salutationes

in prima et in secunda persona, ut Paulus in epistolis

suis facit. (5) Unde quidam Latini hoc idem antiquitus tenuerunt

et etiam adhuc servant, ut excepte actionis esse inter

alios videantur. (6) Nos quoque possumus hoc servare in fine

ipsius epistole, ubi licet in prima vel secunda persona quosdam,

quibus in precedenti non sumus locuti epistola, salutare

(7) sed talis modus salutandi magis ad petitionem cognoscitur

pertinere.

pag. 99

1l. (1) QUARE MAGIS IN TERTIA PERSONA FORMETUR SALUTATIO.

(2) Quare in salutationibus tertia persona sit aptior, cum in

secunda persona soliti simus hospitem salutare, a multis hec ratio

assignatur: quia salutatio gerit offitium nuntiantis cuius est

salutem inter absentes, quasi duas <tertiam>, apportare. (3) Unde

patet quod huius tertialitatis causa maxime fuit absentia personarum.

Nos vero dicimus quod natura nominum istud fecit,

quia causa removendi confusionem a pronominibus que sequuntur

sunt nomina premittenda que personarum significant

propriam qualitatem. (4) Unde, cum nomina tertie sint persone,

fuit necesse tantum in tertia persona salutationem formari.

12. (1) QUARE VERBA IN SALUTATIONIBUS TACEANTUR.

(2) Verba proheretica, id est affectiva, non solent in serie salutationis

poni sed extrinsecus subaudiri, ut: 'mittit', 'optat' '

desiderat' et 'affectat' et his similia. (3) In metricis tamen epistolis

non tacentur nec antiqui etiam in litteris prosaicis hec

tacebant. (4) Unde causa huius defectus queritur a non nullis et

dicunt fere omnes quod ibi est color qui dicitur significatio, (5)

pag. 100

quia plus in mente relinquitur quam in oratione ponatur, ad

significandum mittentis affectionem tantam quod lingue non

possit offitio explicari. (6) Nobis autem videtur quod huius defectus

alia sit natura, scilicet quia per verbum negotium designatur

et nomen pertinet ad personam; sed in salutatione quidem

non de negotio agitur sed persona et ideo fuit necesse ibi

nomina personarum et non verbum inseri principale, ne in salutatione

agi de negotio videretur.

13. (1) QUE PERSONA CUI PREPONATUR VEL POSTPONATUR

ET DE NOVEM ORDINIBUS SPIRITUALIUM PERSONARUM.

(2) Ordinatio debita est precipue in salutatione servanda,

quia per talem ordinem quedam preminentia vel subiectio importatur.

(3) Unde cum personarum quedam sint maiores, quedam

pares, quedam inferiores, illud generaliter est tenendum

quod quandocumque par pari scribit nomen recipientis est sine

dubio premittendum, nomen vero mittentis posterius ordinandum.

(4) Similiter, si minor scribat maiori, semper nomen maioris

in salutationis ordine premittatur. (5) At si maior minori scribat,

ut apostolicus patriarche, patriarcha primati, primas archiepiscopo,

archiepiscopus episcopo, episcopus archidiacono, archidiaconus

diacono, diaconus subdiacono, subdiaconus aliis inferioribus,

nomen superioris, id est mittentis, est recipientis nomini

pag. 101

preponendum. (6) Sic enim disponuntur ordines spiritualium

personarum ad similitudinem novem ordinum angelorum.

14. (1) QUARE MAIOR QUANDOQUE POSTPONATUR MINORI.

(2) Possunt tamen et quedam circumstantie intervenire quandoque,

ubi maior qui scribi premitti non patitur nomen suum:

quod quandoque causa humilitatis facit, ut si abbati Cisterciensis

ordinis episcopus quidam scribat. (3) Aliquando fit quia

maior non habet super eum cui scribit aliquam diccionem, ut si

archiepiscopus Ravennas scriberet episcopo Papiensi. (4) Aliquando

fit quia, licet mittens sit uno respectu maior, alio tamen

respectu longe inferior esse potest, ut si quidam archidiaconus

ordine solo maior scriberet diacono qui scientia vel virtute, divitiis

vel nobilitate illum excedere videretur. Hoc respectu bene

posset nomen diaconi ante poni.

15. (1) DE NOVEM ORDINIBUS SECULARIUM PERSONARUM ET

QUARE MINOR QUANDOQUE PREPONATUR.

(2) Idem est tenendum in ordine secularium personarum,

quia debet quicumque preest, quando subditis suis scribit, premittere

nomen suum, (3) ut imperator regi, rex principi, princeps

pag. 102

duci, dux marchioni, marchio comiti, comes baroni, baro

varvassori vasassor militi gregario, miles gregarius mercatori

et cuilibet populari homini vel plebeio.

(4) Similiter predicte circumstantie possunt et in his personis

habere locum: unde si dominus imperator scriberet illustri regi

Gallorum, causa cuiusdam familiaris amicitie digne posset premittere

nomen <eius>. (5) Barones etiam quandoque nomina

mercatorum premittunt, quia ipsi ambulant in nudis et puris et

solis, illi vero in curribus et in equis. (6) Nam santissima est nostro

tempore divitiarum maiestas. Beatum dixerunt populum

cui hec sunt.

16 (1) DE PERSONA MAIORI AD TEMPUS ET DE AMBIGUlTATE

QUARUNDAM PERSONARUM.

(2) Eandem cautelam serves omnibus in personis una quarum

de iure ostenditur alteri superponi, (3) ut si magister discipulo

vel si scriberet vir uxori quia nomen superioris de iure preponitur.

Quandoque tamen postponitur non indigne, circumstantiis

intervenientibus supradictis.

Et nota quod sepe aliquis, ratione officii quo ad tempus fungitur,

potest premittere nomen suum, (5) ut legatus domini

apostolici vel etiam delegatus: quod extra officium quandoque

facere non liceret. Idem in aliis officiis est dicendum.

pag. 103

17 (1) DE ECCLESIASTICIS ET SECULARIBUS PERSONIS INVICEM

SIBI SCRIBENTIBUS.

(2) Si autem ecclesiastice secularesve persone invicem sibi

scribant, facienda tunc est collatio personarum et que maior

visa fuerit preponatur, sive recipiat sive mittat. (3) Apostolicus

enin omnibus de mundo preponitur; similiter imperator, excepto

domino papa. (4) Et si episcopus scribat comiti vel alii domino

seculari consideret utrum subsit ei vel ille sibi vel quantus

sit ille dominus secularis et secundum hoc ordinet eius nomen,

(5) quippe, ratione temporalium beneficiorum, bene debet

quandoque persona ecclesiastica honorem pretendere seculari

cum Dominus legatur censum etiam Cesari tribuisse.

18 (1) QUANDO PREPONATUR NOMEN HOSTIS VEL OSTPONATUR.

(2) Si vero scribendum fuerit inimicis non dico nomina eorum

semper quasi contemptibilium postponenda sed ita distingo,

(3) quia si fuerint Saraceni debemus idem servare in nominibus

regum et soldanorum suorum quod in nominibus catholicorum

servamus, (4) ut Christi famulis ad verum prosit honorem dilexisse

bonos et tollerasse malos, quia omnis potestas a domino Deo

pag. 104

est. (5) Si autem hereticis et atrocissimis hostibus est scribendum,

iudicio meo quantumquumque sint magni sunt eorum nomina

posponenda.

9. (1) QUANDO MINOR CAUSA CONSOCIATIONIS PREMITTATUR .

(2) Videmus tamen quoddam mirum quandoque contingere,

scilicet ut nomina humilium personarum sublimibus preponantur.

(3) Quod propter consortium sublimium personarum contingit,

ut si filius vellet scribere patri suo simul et servo posset

ita dicere competenter: 'Iohanni patri et domino plurimum reverendo

et Birrie dilecto servo atque fideli Petrus suus cum debita

affectione salutem', ut intelligatur quantum ad patrem suus filius

et quantum ad servum suus dominus. (4) Similiter affectionem

debitam patri appellat subiectionem sed affectionem debitam

servo dicit dilectionem. (5) Similiter potest dici: 'Venerabili

fratri H. Dei gratia Bononiensi episcopo et presbitero P.

capellano sancti Martini de Aposa I. divina permissione episcopus

pag. 105

Mutinensis cum dilectione salutem'. (6) Hoc autem non

liceret nisi propter consortium sublimioris persone.

20. (1) DE ORDINE PLURIUM MITTENTIUM VEL RECIPIENTIUM

 PERSONARUM.

(2) Eadem ordinationis dignitas est servanda in ordine plurium

mittentium vel recipientium personarum, quia semper est

persona dignior premittenda, (3) ut si episcopus et archidiaconus

simul scriberent, debet prius episcopus nominari. (4) Similiter,

si archiepiscopo et episcopo simul littera mitteretur, est

nomen archiepiscopi preponendum. Et ita in consimilibus teneatur.

21. (1) IN QUO CASU PERSONARUM NOMINA SINT SUMENDA.

(2) Insuper est sciendum quod mittentis nomen scribitur

per nominativum sed nomen recipientis ponitur in dativo, ad

significandum quod aliquid sibi commodi per salutationem acquiritur.

(3) Apud antiquos autem fiebat salutatio per accusativum

qui ab infinitivo sequente postea regebatur. (4) Quod nostro

tempore non tenemus, quia non est incipiendum a casu qui,

ut dicit Priscianus, convenit inimicis sed potius a dativo qui casus

dicitur amicorum.

pag. 106

22. (1) QUANDO NOMEN PROPRIUM SIT SCRIBENDUM VEL

NON .

(2) Apponenda sunt etiam certa nomina personarum ne sequentis

narrationis demostratio sit incerta; que si forsitan nesciuntur

loco nominis est spatium relinquendum.

(3) Sed queritur an propria nomina in salutationibus integre

sint scribenda. Volunt quidam quod nomen totum sine diminutione

scribatur; (4) dicunt alii quod bene sufficit prima littera

capitalis. (5) Nos vero, medium tenentes, dicimus quod si fuerit

simplex salutatio nomina integre sunt scribenda, ut: 'Cicero

Bruto salutem'; (6) at si fuerit salutatio circum scripta meritis

personarum, ita quod certitudo eorum bene possit intelligi ex

aiunctis, tunc prima litera nominis bene sufficit, altior et punctata,

(7) nisi in salutatione ad apostolicum vel imperatorem vel ad

regem aliquem pertinente, quia causa dignitatis eorum non debent

nomina decurtari. (8) Et vide quod, sive proprium nomen

in salutatione scribatur integre sive non, semper debet in ea prima

littera proprii nominis vel sillaba designari. (9) Si vero comuni

aliquando est scribendum sufficit nomen a loco sumptum,

ut: 'Populo Bononiensi'. Nam sepe a loco sumitur certitudo,

ut: 'Iohanni de Roma Petrus Bononiensis salutem'; (10) quandoque

a cognatione, ut: 'Guido Bovarelli Petro Taurelli salutem'.

pag. 107

 (11) Et quia in salutationibus non solum certitudo queritur

personarum sed benivolentia pariter est captanda, ideo simplici

salutatione moderni raro utuntur.

23. (1) DE HIS QUE CONVENIUNT MERITIS MITTENTIUM PERSONARUM. .

(2) Inquirenda sunt ergo merita personarum, ut mittens aliquid

de se dicat et de recipiente similiter, unde possit sibi benivolentiam

comparare. (3) Nam si mittens aliqua dignitate vel

professione gaudet, eam in salutatione cum debita humilitate

tangat, ne videatur superbia tumefactus. (4) Et hoc fit per colorem

qui licentia nominatur, ut: 'Bononiensis episcopus licet in

dignus'; item: 'Divina miseratione vel permissione Bononiensis

episcopus'; item: 'B. gramatice dictus doctor' vel: 'Humilis

gramatice facultatis professor' vel: 'Minimus theologie professor'

vel: 'Iuris canonici modicus propinator'. (5) Magistrum

autem vel dominum se vocare non convenit, quia signum magne

superbie notaretur. Unde caveant sibi iuriste ne in salutationibus

dominos se appellent.

24. (1) QUIBUS CONVENIAT DICERE DEI GRATIA .

(2) Huius modi excusatione utuntur omnes ecclesiarum prelati,

pag. 108

excepto domino apostolico qui numquam 'Dei gratia' de

se dicit nec 'divina miseratione' vel 'permissione' utitur quando

scribit, quia ponit quiddam aliud quod est magne humilitatis

signum, scilicet 'servus servorum Dei', quod tractum est ab

apostolo sic dicente: "Minimus apostolorum qui non sum dignus

vocari apostolus". (3) Ad hanc similitudinem dicit prior Camaldulensis:

'G. servus humilis Camaldulensium fratrum'.

25. (1) QUOS NON DECEAT DICERE DEI GRATIA'.

(2) Fungentes humili prelatione caveant in salutationibus suis

de se dicere 'Dei gratia', ut abbas sancti Proculi vel archipresbiter

sancti Iohannis in Persiceto (3) nec, cum eis scribitur,

sunt dignitates eorum 'Dei gratia' honorande, quia 'Dei gratia'

signum est sublimioris honoris. (4) Magni vero prelati, scribentes

domino apostolico, numquam de se audent dicere 'Dei gratia'

sed 'divina miseratione' vel alio humiliori signo utuntur;

(5) sed inferioris gradus prelati possunt, tacita 'Dei gratia', dicere

se 'in dignos' vel alio humilitatis nomine se signare, (6) ut:

'I. abbas sancti Steffani licet indignus' vel: 'Sancti Proculi

non suis meritis abbas' vel: 'Sancti Victoris prior humilis et

pag. 109

devotus' vel: 'Insuficiens ecclesie sancti Salvatoris minister'

vel: 'Archidiaconus ecclesie Bononiensis indignus'.

26. (1) QUE DIGNITAS LAICALIS DEBEAT DE SE DICERE DEI

GRATIA' ET QUE NON.

(2) Set utrum dignitatibus secularium personarum conveniat

'Dei gratia' dubitatur. (3) Quidam approbant et utuntur causa

blandiendi suis dominis et tirannis, ut: 'Rogerius Dei et regis

gratia comes Fundanus', (4) sed hoc non videtur de ratione

procedere, quia seculares dignitates possunt licite pecunia mediante

adquiri, licet in ambitiosos lex ambitus sit inventa, sed

in ecclesiasticis est crimen nimis abominabile, quam vis multi

nostro tempore simoniçent. (5) Inter seculares itaque dignitates

illa sola est 'Dei gratia' honoranda que recipit unctionem, sicut

est imperialis dignitas vel regalis, ut: 'F. Dei gratia Romanorum

imperator et semper agustus'; item: 'Philippus Dei gratia

rex Gallorum'.

27. (1) QUIS INDIGNUM SE DEI GRATIA DICERE DEBEAT

ET QUIS NON.

(2) Dicto 'Dei gratia' solet queri an possit recte subsequi

'licet indignus'. Asserunt quidam quod non, quia nemo debet

pag. 110

se Dei gratia iudicare in dignum. (3) Nos vero sentimus quod

quicumque 'Dei gratia' de se dicit, statim signum humilitatis

debet adiungere, quod est 'licet in dignus' vel 'quam vis in

meritus', excepto rege vel imperatore qui post 'Dei gratia' nec

in meritum se nominat nec in dignum. (4) Quod propter excellentiam

dignitatis contingit, quia secularis dignitas non quantum

ecclesiastica se humiliat et inclinat. (5) Recte igitur prelatus

ecclesiasticus ita dicet: 'H. Dei gratia Bononiensis episcopus

licet in dignus'. Alioquin ibi vitium superbie notaretur,

quia nemo debet dignum se Dei gratia nominare, cum apostolus,

qui tantus erat et talis, indignum se vocari apostolum fateatur

28. (1) QUOMODO A RECIPIENTE IN SALUTATIONE BENIVO

LENTIA SIT CAPTANDA.

(2) Potest adhuc et aliis modis ille qui scribit benivolentiam

per ea que de se dicit a recipiente captare. (3) Sunt enim quedam

adiectiva quorum positione gratia comparatur cum debita substantiva

depingunt, (4) ut: 'filius humilis', 'discipulus subditus',

'devotus canonicus', 'servus fidelis', 'amicus obnoxius', 'pater

diligens', 'vir peramans', 'uxor fida', 'socius amantissimus',

'doctor minimus' et his similia que mittenti persone possunt

pag. 111

in salutatione attribui competenter. (5) Caveat tamen ille qui

scribit ne adiectivum usurpet quod sibi convenire ignorat, ut

si 'dilectum' vel 'intimum' vel 'precordialem' se dicere presumat,

quia hec recipienti conveniunt, non mittenti. (6) Quis enim

scit diligi se ab eo cui scribit vel se precordialem vel intimum

illi esse?

29. (1) DE MERITIS PERSONE RECIPIENTIS.

(2) Recipienti similiter attribuenda sunt congrua epitheta, ut,

si dignitate gaudet, dignitas cum 'Dei gratia' nominetur, ita

quod non sequatur 'licet in merito' vel 'indigno'. (3) Papa tamen

de nullo recipiente 'Dei gratia' dicit nec etiam imperator, nisi

cum superiori, hoc est domino apostolico, scribit. (4) Et videtur

quod, quando maior minori scribit, numquam de recipiente dicere

debeat 'Dei gratia', quia maiores minorum gratie nichil debent.

(5) Decet etiam ponere adiectiva que merita persone recipientis

declarent et possunt omnia precedere vel postponi vel

quedam subsequi et quedam etiam ante poni.

30. (1) QUE SALUTATIO SIT PRESCRIPTA, SUBSCRIPTA ET CIRCUM

SCRIPTA.

(2) Quando precedunt salutatio prescripta vocatur, ut: 'Speciali

pag. 112

amico Petro Iohannes cum felicitate salutem', (3) sed quando

nomen persone premittitur subsequentibus adiectivis salutatio

subscripta vocatur, ut: 'Petro amico carissimo Iohannes de

Roma utriusque hominis salutare'. (4) At si nomen persone

interponitur adiectivis vocatur salutatio circumscripta, ut: 'Amico

plurimum reverendo Petro doctoris iuris canonici peritissimo

Iohannes humilis sancti Victoris prior salutem et quicquid potest

servitii vel honoris'.

31. (1) DE ADIECTIVIS QUE PERSONE RECIPIENTI CONVENIUNT.

(2) Ea vero que meritis personarum conveniant debet dictator

cautissime invenire, ut, si scribendum sit apostolico, ita dicat:

'Sanctissimo patri et domino Honorio Dei gratia sacrosancte

ac universalis ecclesie summo pontifici'. (3) De imperatore vero

dicatur: 'Serenissimo et invictissimo domino F. Dei gratia Romanorum

imperatori et semper agusto'. (4) Similibus adiectivis

utuntur subditi quando regibus suis scribunt, ut: 'Invictissimo

et gloriosissimo domino Phi. Dei gratia regi Gallorum'. (5) Subditi

enim semper debent dominos honorare, ut: 'Venerabili in

Christo patri et domino H. Dei gratia episcopo Bononiensi'. (6)

Et videtur quod 'venerabili in Christo' dicendum est illis solis

qui episcopalem recipiunt unctionem, sed cum loquimur de aliis

pag. 113

est tacendum, ut: 'Venerabili patri et domino I. Dei gratia abbati

sancti Stefani de Bononia'.

(7) Et vide quod de multis recipientibus in salutatione 'Dei

gratia' dici potest; quod tamen de mittentibus non liceret, nisi

maioris dignitatis apice fungerentur, (8) ut in abbate sancti Proculi

est dicendum, quia ipse non debet dicere de se ipso: 'Iacobus

Dei gratia sancti Proculi abbas licet indignus'. (9) Posset tamen

ab eius subdito sibi dici: 'Venerabili patri et domino I. Dei

gratia dignissimo abbati sancti Proculi'. (10) Similiter est in

aliis procedendum, quia persona recipientis est diligentissime

attendenda, ut: 'Magnifico et potenti viro G. marchioni Montis

ferrati' (11) vel: 'Nobili et prudenti viro G. de Pirovano Bononie

potestati'. Et sic possemus exempla ponere infinita.

32. (1) QUOMODO SECUNDUM DIGNITATEM PERSONE MITTENTIS

DIVERSIFICENTUR MERITA RECIPIENTIS PERSONE ET PRIMO

DE APOSTOLICO.

(2) Illud tamen est in qualibet salutatione precipue considerandum:

quis cui scribat, quia semper est ibi facienda collatio

personarum.

(3) Apostolicus enim dicit imperatori: 'Dilecto in Christo filio

F. Romanorum imperatori et semper agusto'; (4) similiter imperatrici:

pag. 114

'Dilecte in Christo filie C. Romanorum imperatrici et

semper aguste'. (5) Reges etiam et maiores principes 'illustres'

appellat et cuntis magnatibus dicit: 'Dilecto in Christo filio' (6)

sed minoribus tam clericis quam laicis adiungit 'dilecto filio'

tantum.

(7) In clero autem, si episcopus sit vel supra, dicit: 'Venerabili

fratri'. Si autem fuerit minor prelatus vel presbiter cardinalis

vel diaconus cardinalis scribit ei: 'Dilecto in Christo filio'. (8)

Michi tamen videtur quod cuilibet cardinali debet de iure scribere:

'Venerabili fratri', quia cardinales vicem apostolorum gerunt,

quos fratres Dominus appellavit.

33. (1) QUID IMPERATOR ET ALII MAGNATES RECIPIENTI ATTRIBUANT .

(2) Imperator vocat apostolicum 'sanctissimum in Christo patrem',

sicut omnes debent facere Christiani, (3) sed omnes alios

ad sui iurisdictionem imperii pertinentes, sive clericos sive laicos,

si dignitatem habent, 'dilectos fideles', posito nomine dignitatis,

appellat. (4) Minores tamen simpliciter 'suos fideles' vocat.

(5) At si scribit regibus et magnatibus extra suum imperium

potest eos 'illustres' et quandoque 'amicos' dicere 'spetiales'.

(6) Secundum hanc formam reges et omnes magnates fidelibus

suis scribunt, eos 'dilectos fideles' vel 'fideles' simpliciter nominando.

pag. 115

34. (1) QUID CLERICI RECIPIENTI ATTRIBUANT.

(2) Episcopi quoque vel supra, quando invicem sibi scribunt,

semper recipientes 'venerabiles fratres' vocant. (3) Minores

etiam clerici servant idem quando videntur pariter se habere, ut

si abbas abbati, canonicus canonico, vel cappellanus scriberet

capellano. (4) Minores tamen clerici, quando paribus vel subditis

suis scribunt, eos 'dilectos in Christo fratres' debent proprie

nominare. Quod episcopi quoque faciunt, quando canonicis suis

scribunt et in prelatione modica constitutis.

(5) Laicos vero numquam clerici 'dilectos in Christo fratres'

nec 'venerabiles fratres' vocant, sed dicunt eos 'dominos', si

laici dominantur, quandoque 'fideles' si eis laici sunt iure fidelitatis

astricti, quandoque 'filios' eos vocant, sicut papa laicos

omnes consuevit 'filios' nominare.

35. (1) DE BENE FACTORIBUS ET MAGISTRIS ET QUIBUSDAM

ALIIS LITERATIS.

(2) Aliis quoque possumus attribuere quod est dignum, ut si de

illo qui tibi bene fecerit ita dicas: 'Piissimo domino et benefactori

precipuo' vel: 'Speciali patri et domino Marie atque Marthe

titulo coruscanti'. (3) De magistris et aliis prudentibus ita dicas:

'Septiformi studiorum lampade prefulgenti' vel: 'Litterati

dogmatis perfectione laudando' (4) vel: 'Litteratorie militie

pag. 116

cingulo decorato' vel: 'Canonico et civili iure perito' vel: 'Floribus

eloquentie purpurato' vel: 'Litterarum scientia redimito'

(5) vel: 'Morum prerogativa conspicuo' vel: 'Honestatis

gratia rutilanti' vel: 'Spectabilis eloquentie atque perfecte sapientie

viro'.

36. (1) DE QUIBUSDAM ALTERIUS CONSIDERATIONIS PERSONIS.

(2) Militibus est dicendum: 'Viro prudenti' vel: 'Strenuo

militi' vel: 'Militaris glorie titulo decorato' vel: 'Militie palma

pre omnibus honorato'. (3) Amicis taliter est dicendum: 'intimo'

vel 'precipuo', 'carissimo' vel 'dilecto' vel 'sincere caritatis visceribus

confovendo'.

(4) Similiter si patri vel matri, fratri vel sorori, cognato

vel mercatori vel cuicumque alii scripseris, congrua illis attributa

studeas invenire, (5) ut: 'Reverendo patri et domino' vel:

'Matri et domine plurimum honorande' vel: 'Fratri carissimo

et sorori dilectissime' vel: 'Consanguineo dilectissimo'

vel: 'Mercatori perfectissimo et fideli' vel: 'Viro provido et

discreto' .

pag. 117

37. (1) QUANDO SIT NOMEN PATRIUM IN GENITIVO PONENDUM

ET QUANDO NON.

(2) Illud etiam est notandum quod nomen patrium vel gentile,

cum de dignitate loquimur temporali, debet in genitivo

poni, ut: 'Imperator Romanorum' vel: 'Rex Gallorum', 'Potestas

Bononiensium'. (3) Cum vero de spirituali loquimur dignitate,

non est in genitivo sumendum sed debet nomini dignitatis

in accidentibus respondere, ut: 'Episcopus Bononiensis' et non

'Bononiensium'. (4) At si velis ponere proprium nomen loci, debet

cum nomine utriusque dignitatis in genitivo summi, ut:

'Episcopus Bononie' vel 'Potestas Mediolani'. (5) Sed si originem

significare velis debes in ablativo sumere cum hac prepositione

'de', ut: 'Nos habemus potestatem de Mediolano'. Unde

consuevit dici: 'G. de Posterula Bononiensium potestas'.

38. (1) QUID SIT RECIPIENTI MITTENDUM.

(2) Nunc qualis debeat esse mittentis affectio videamus. Dicimus

ergo quia debet aliquid recipienti mittere vel optare quod

ad ipsius honorem vel commodum pertineat vel salutem, quam

summum bonum esse credidit Epicurus. (3) Hanc enim omnibus,

nisi sint excommunicatis vel hostes, optare possumus et

debemus, excepto cum maioribus est scribendum. (4) Gallici

pag. 118

tamen quantumcumque magnis dominis salutem mittere non verentur.

39. (1) QUID APOSTOLICUS MITTAT OMNIBUS.

(2) Apostolicus quidem omnibus 'Salutem et apostolicam benedictionem'

mittit, quia eius salutatio non mutatur, nisi quando

excomunicatis scripserit vel paganis, (3) quibus aut salutem

omnino tacet aut loco salutis ponit: 'Redire ad cor et viam agnoscere

veritatis' vel: 'Dominum ultionum timere' vel: 'Dominum

ad vindictam non amplius irritare'. (4) Memini tamen

quandoque me litteras domini apostolici ad regem Morrocetanum

vidisse in hunc modum scribentis: (5) 'Honorius episcopus

servus servorum Dei magno regi M. de Morocco pietatis operibus

abundare'. Et per hoc patet quod quandoque hostibus est

cum benignitate scribendum.

40. (1) QUID IMPERATOR ET ALII OMNES APOSTOLICO MITTANT

ET QUID ALIIS IMPERATOR.

(2) Imperator vero mittit domino apostolico 'Salutem et omnimodam

reverentiam' sed omnibus aliis dicit: 'Gratiam suam

et bonam voluntatem'. (3) Regibus tamen dicit: 'Salutem et amorem'

vel: 'Salutem cum sincera dilectione' vel: 'Cum felicitate

salutem'. Et idem potest facere quibuscumque vult, precipue

non pertinentibus ad iuris dictionem suam.

pag. 119

(4) Reges quoque vel alii magnates possunt secundum eandem

formam dominum apostolicum salutare. (5) Quandoque tamen

adiciunt: 'Devotionis affectum' vel: 'Suum in cun*c*tis obsequium',

sed rex Anglie sibi dicit: 'Tam promte quam debite

reverentie famulatum'.

(6) Clerici autem dicunt: 'Reverentiam in omnibus tam debitam

quam devotam' vel: 'Subiectionem in omnibus cum perpetuo

famulatu'. (7) Quidam etiam sibi mittunt: 'Sui recommendationem

cum reverentia tam debita quam devota' vel: 'Se ipsum

ad pedum oscula beatorum'. Et has omnes affectiones possumus

clericis maioribus destinare, nisi pedum oscula que soli

apostolico impenduntur.

41. (1) DE PRELATIS AD SUBDITOS VEL AD PARES. ITEM AD

RELIGIOSOS.

(2) Prelatorum autem est dicere paribus vel inferioribus:

'Salutem in eo qui est salutis autor' vel: 'In vero salutari salutem'

vel: 'Salutem et sincere dilectionis affectum' vel: 'Salutem

et sinceram in Domino caritatem'.

(3) Religiosis dicimus: 'Salutem et reverentiam vel devotionem'

vel: 'In oratione constantiam' vel: 'De cursu bravium

et de labore denarium' (4) vel: 'Gaudium consequi sempiternum'

pag. 120

vel: 'Ad fructum centesimum pervenire' vel: 'Usque ad

veram perseverare coronam' vel: 'Deum facie ad faciem < contemplari >

vel: 'Illam quam mundus dare non potest pacem'.

(5) Monialibus est dicendum: 'Salutem et ad convivium

sponsi cum prudentibus introire' vel: 'Salutem in eo cuius pulcritudinem

sol et luna mirantur'.

42. (1) DE SUBDITIS AD MAIORES ET PRECIPUE AD IMPERATOREM

ET REGES.

(2) Imperatori et regibus a subditis est dicendum: 'Fidelitatem

perpetuam et de inimicis triumphum' vel: 'Parcere prostratis

et debellare superbos'. (3) A clericis tamen valde religiosis

potest eisdem convenienter dici: 'Spiritu consilii et fortitudinis

abundare' vel: 'Spiritu consilii et timoris Domini abundare'

(4) vel: 'Robore accingi fortitudinis et virtutis' vel: 'Salutem

in eo per quem reges regnant et potentes tenent terram' vel

'scribunt iustitiam'.

43. (1) DE PATRE AD FILIUM ET E CONVERSO ET DE FRATRE

AD FRATREM.

(2) Filio mittit pater: 'Salutem cum benedictione paterna'

vel 'De bono in melius feliciter prosperari' vel: 'Benedictionem

quam Isaac Iacob' vel: 'Benedictionem quam filio patriarcha'.

(3) Filius autem patri: 'Salutem et reverentiam filialem' vel:

'Subiectionem in omnibus cum salute'.

pag. 121

(4) Frater fratri: 'Salutem et fraternum amorem' vel: 'Cum

fraterna dilectione salutem' vel: 'Salutem et quicquid sibi'.

44. (1) DE LITTERATIS ET MILITIBUS ET AMICIS.

(2) Litteratis possumus dicere: 'Id sapere quod oportet' vel:

'Ad optate scientie culmina pervenire' vel: 'Ea docere vel scire

in terris que placeant in excelsis' vel: 'Salutem et haurire aquas

in gaudio de fontibus scientie salutaris'.

(3) Militibus autem sic: 'Salutem et robore accingi fortitudinis

et virtutis' vel: 'Salutem in longitudine dierum cum gloria

et honore' vel: 'Salutem et feliciter gubernare cingulum

glorie militaris'.

(4) Amicis vero in hunc modum: 'Salutem et prosperos ad

vota successus' vel: 'Salutem et prosperitatem in longitudine

dierum et vite' (5) vel: 'Felicibus et votivis in Domino successibus

abundare' vel: 'Votiva continuo perfrui sospitate (6) vel:

'Salutem et quicquid Nisus Eurialo' vel: 'Salutem et si quid

melius' vel: 'Salutem cum sincerissime dilectionis affectu'.

45. (1) DE INDIGNIS, HOSTIBUS ET EXCOMMUNICATIS.

(2) Quibusdam indignis amore nostro quandoque dicimus:

pag. 122

'Salutem pro meritis' vel: 'Salutem ut meruit' vel: 'Sic diligi

ut meretur' vel: 'Discedere ab erratis' vel: 'In invio non morari'

vel: 'Salutem et spiritum consilii sanioris'.

(3) Hostibus autem sic: 'Illud pati quod agere meditatur'

vel: 'Dignam suorum operum talionem' vel: 'Incidere in laqueum

quem paravit'.

(4) Iudeis autem sic: 'In Ihesum credere crucifixum' vel:

'Natum de Virgine venerari'.

(5) Saracenis vero sic: 'In eum credere qui vitam credentibus

dat eternam' vel: 'In eum credere qui pro salute humani generis

non renuit crucifigi' vel: 'Ad eum converti qui vivos et mortuos

iudicabit'.

46. (1) QUID IN SALUTATIONE AD RECIPIENTEM PERTINEAT

ET QUID AD MITTENTEM.

(2) Sciendum est quia illud quod in salutatione recipienti mittitur

quandoque non recipientem respicit sed mittentem, quia

per hoc se ipsum humiliare videtur, ut cum 'subiectionem'

vel 'famulatum' vel aliud consimile mittit illi; (3) quandoque ad

recipientem spectat amplius quam mittentem, ut: 'Salutem cum

gloria et honore'. (4) Nam sic optatur recipienti quod sit salvus

vel sanus et gloriosus et honoratus. Quandoque id quod mittitur

utrique persone alludit, ut: 'Cum filiali subiectione salutem'. (5)

pag. 123

Nam salus ad recipientem pertinet sed filialis subiectio ad mittentem,

quia mitto et significo me subiectum filium esse sibi.

(6) Hec autem comitas in salutatione summi pontificis invenitur,

cum 'Salutem et apostolicam benedictionem' mittit, quia sic

ostenditur quod recipientem desiderat esse salvum et ipsum

similiter benedicit, nisi dicamus quod passive sumitur et sic

eum qui salutatur desiderat benedici.

47. (1) DE PROVIDENTIA DICTATORIS.

(2) Provideat ergo dictator quid minor maiori vel e converso,

quid mittat insuper et par pari, quia illud siquidem est mittendum

per quod a se ipso vel a persona recipientis vel ab utraque

sibi valeat benivolentia comparari, nisi quando scribimus hostibus

vel indignis.

48. (1) DE BREVITATE SALUTATIONUM.

(2) In salutationibus est succinta brevitate utendum, ita quod

nichil superfluum et nichil contineant diminutum, quia usquam

prolixitas vitiosior reputatur. (3) Unde, quia in salutationibus

quedam dubie latinitatis emergunt, ideo illas breviter decidamus.

49. (1) DE GEMINO RELATIVO.

(2) Queritur ergo de gemino relativo, ut si dicas: 'Iohanni

suo patri plurimum reverendo Petrus eius filius cum subiectione

pag. 124

salutem'. (3) Dicimus quod est incongrua, quia unum relativorum

cassatur sed, uno cessante, reliquum stare potest, sive

cum nominativo sive etiam cum dativo, (4) quia hoc pronomen

'suo' magis ad discretionem in salutationibus est sumendum.

Numquam enim sedes apostolica in salutationibus utitur hoc

dativo.

50. (1) DE QUADAM VITIOSA URBANITATE SALUTATIONUM.

(2) Queritur si possit hoc nomen 'domino' geminari, ut: 'Patri

et domino plurimum reverendo, domino Iacobo preposito

Faventino'. (3) Dicimus quod est ibi tautologia propter inutilem

repetitionem huius dativi 'domino' et ideo non est talis salutatio

admittenda. (4) Multi tamen recipiunt, dicentes quod primum

'domino' preminentiam veram significat sed alterum ponitur

causa urbanitatis tantum. (5) Nos istud concedimus sed non in

eadem salutatione tenemus. Nam si dicitur: 'Patri et domino

plurimum reverendo' nunc ad suppositionem pertinet iste dativus

'domino' sicut 'patri'. (6) Si vero dicatur: 'Reverendo patri

et domino Petro iudici peritissimo' vel: 'Reverendo canonico

Mutinensi domino Husimbardo' nunc solam urbanitatem

designat more Lombardorum, (7) quia causa cuiusdam curialitatis

fere omnes 'dominos' indifferenter appellant.

pag. 125

51. (1) DE QUADAM AMBIGUA CONIUNCTIONE.

(2) Dubitatur etiam an ista sit recipienda: 'Salutem et prosperis

successibus abundare'. (3) Multi repudiant dicentes quod

nulla salutatio recipit infinitivum. Nos eam recipimus, quia vim

verbalis nominis retinet talis modus. (4) Unde recte copulatur

accusativo quemadmodum si dicerem: 'Opto tibi salutem et habere

vitam eternam'.

52. (1) NE ID QUOD EST PROPRIUM NARRATIONIS IN SALUTATIONE

PONATUR.

 (2) Preterea est cavendum ne id quod est proprium narrationis

in salutatione claudatur. (3) Unde vitiosa est ista salutatio:

'Iohanni patri plurimum reverendo Petrus eius humilis filius

Bononie gramaticam legens cum subiectione salutem'. (4) Eadem

ratione posset dicere: 'Bononie comedens' vel 'unum codicem

scribens'. Satis est ergo dicere 'Bononie scolaris'. (5) Quid autem

si dicat: 'Bononie deditus studio litterarum'? Dicimus

quod 'studium' est attributum persone, unde comode potest

dici. (6) At si attributum solius negotii tangatur non est dicendum,

pag. 126

ut: 'Bononie legens litteras vel 'leges audiens' vel 'decreta'.

53. (1) DE CONSUETUDINE CURIARUM.

(2) Postremo illud cuntis dictatoribus est sciendum quod in

salutationibus curiarum est consuetudo maxime amplectenda,

quia varie sunt dominorum et principum voluntates. (3) Unus

enim petit omnium dignitatum suarum titulis decorari, ut dux

Venetie (4) qui, sicut audivi, dicit: 'P. Ziani Dei gratia dux

Venetie, Dalmatie atque Croatie dominus tertie partis et moderator

totius quarte dimidie imperii Romanie'. (5) Alius paucioribus

titulis est contentus. Unde in talibus nemo erit usque quaque

sufficiens, nisi consuetudinem bene sciat, quia multotiens

aliquis illos sibi titulos in salutatione attribuit qui sibi ab alio non

ponuntur quia forsitan nesciuntur.

54. (1) DE TRIPLICI ORDINE CARDINALIUM.

(2) Ecce in Romana curia sunt tres cardinalium diversitates:

nam quidam sunt episcopi, quidam presbiteri, quidam vero diaconi.

(3) Qui sunt episcopi tamquam maiores numquam in salutationibus

se nominant cardinales sed episcopos tantum dicunt.

(4) Qui autem sunt presbiteri dicunt se presbiteros cardinales

talis tituli, id est ecclesie batismalis, et cetera, excepto cardinalis

XII Apostolorum qui non tituli sed basilice XII Apostolorum

pag. 127

se nominat presbiterum cardinalem. (5) Qui autem diaconatu

funguntur sedis apostolice se dicunt diaconos cardinales.

(6) Peto super his veniam si minus bene de consuetudine

curiarum dico, quia cum aula principum sit belua multorum

capitum, quamvis ab agusto F. multum honorifice bis fuerim

invitatus, tamen ingredi pelagus non temptavi, nec siccus ad

unctum accedere fui ausus.

 "Nam dulcis inexpertis cultura potentis amici

Expertus metuit ".

55. (1) AD QUAM PARTEM RETHORICE SALUTATIO REDUCATUR .

(2) De reliquis epistole partibus a Tulio certum possumus

documentum habere sed de salutatione penitus nichil dicit.

(3) Unde iure queritur ad quam partem inventionis salutatio

reducatur. (4) Nam in salutatione conficienda sine dubio necessaria

est industria inveniendi. Ergo salutatio ad aliquam partem

inventionis spectat: (5) non ad narrationem vel divisionem,

non ad confutationem vel confirmationem, non ad conclusionem.

Ergo ad exordium secundum artem reducitur. Non enim consumitur

inventio nisi in istas sex partes orationis.

(6) Quicumque ergo salutat officio quodam exordiendi iam

pag. 128

utitur: quod bene concedimus nec aliter esse potest. (7) Salutatio

enim de fonte exordiorum manavit sed Tul*l*ius ideo nichil

de salutatione dixit, quia salutatio quiddam imperfectionis habet.

(8) Ipse autem de solis perfectis partibus orationis tractabat

vel ideo fecit quia salutatio locum in controversiis non habet ad

quas ipse totam rethoricam reducebat.

56. (1) DE HIS QUI MALE ARTEM SALUTATIONUM DEDERUNT.

(2) Scio quosdam formularium salutationum fecisse ut natantibus

corticem dare possent. (3) Hi tamen non doctrinam

artis sed quedam simulacra tradiderunt, volentes quod eorum

semper auxilio non suis manibus rudes natent. Sed hoc est proprium

rustici, non doctoris, (4) quia si queratur a rustico quid

sit albedo ipse tibi ostendet albedinem sed quid sit albedo ignorat.

Sic multi predicant quod ignorant sed de arte nullum exhibent

documentum. (5) Nos vero ita formam salutationum exegimus

quod quicumque predicta bene intellexerit et diligenter

servaverit non alienis coloribus, ut cornicula, exhornabitur, nec

in aliqua salutatione defectum aliquem patietur.

 (6) EXPLICIT LIBER TERTIUS.

pag. 129

IV

(1) INCIPIT QUARTUS.

ET PRIUS QUID SIT EXORDIUM.

(2) Exordium est preambulus narrationi, affatus ad audiendum

preparans animum auditoris. (3) Per hoc enim docilitatem,

benivolentiam, attentionem ab auditoribus comparamus.

(4) Que tria, licet in exordio sint precipue acquirenda, in reliquis

tamen partibus acquiruntur, quia semper est necessarium

ut auditores attentos et dociles et benivolos habeamus.

2. (1) QUALITER DOCILITAS IN EXORDIO COMPARETUR.

(2) Docilis fit auditor prelibatione materie, scilicet cum rem

ipsam de qua locuturi sumus in ipso exordio breviter attingimus

et summatim. (3) Similiter, si attentum reddimus, docilem efficiemus,

quia quicumque fit attentus fit docilis sed non convertitur.

3. (1) QUOMODO AUDITOR FIAT ATTENTUS.

(2) Attenctus efficitur utilitate, magnitudine vel novitate negotii,

scilicet si de novis rebus et magnis et inusitatis nos facturos

verba dicamus (3) aut de his que ad communem utilitatem

vel ad cultum divinum vel ad pietatis opera vel ad eorundem

pag. 130

commodum auditorum visa fuerint pertinere. (4) Acquiritur

adhuc attentio cum ab auditoribus audientia postulatur et cum

de certis rebus, quas enumerabimus, nos dicturos breviter et

lucide promitemus.

4. (1) QUOMODO BENIVOLENTIA ACQUIRATUR.

(2) Benivolentia comparatur ex circumstantiis rerum et meritis

personarum. Quod fit quattuor modis, scilicet a nobis, ab

aversariis, ab auditoribus et a rebus.

(3) A nobis enim, id est de nobis loquentes, benivolum reddimus

auditorem si officium nostrum sine arrogantia commendemus

(4) et quantum et qualiter communitati profuerimus

ostendamus aut quales erga parentes extiterimus et amicos vel

erga eosdem qui tunc aderunt auditores, (5) ostendendo insuper

nostra incommoda et orando ut sint nobis auxilio et dicendo

quod in aliis noluerimus spem habere.

5. (1) QUOMODO PER EA QUE DE ADVERSARIO DICUNTUR BENIVOLENTIA

COMPARETUR.

(2) Ab aversariis, id est per ea que adversariis attribuuntur,

possunt fieri benivoli auditores si adversarios in odium ducemus

vel in invidiam vel contemptum.

(3) In odium quis trahitur si quid ab eo superbe, crudeliter,

pag. 131

malitiose, flagitiose, confidenter ostenditur esse factum. (4) In

invidiam ducitur si magis in vi et potentia et divitiis et nobilitate

vel in clientibus et amicis et aliis consimilibus quam in suo iure

confidere demonstratur. (5) In contemptum rapitur si eius inertia,

ignavia, desidia, luxuria ostendetur.

6. (1) QUOMODO AB AUDITORUM PERSONA CAPTETUR

 BENIVOLENTIA.

(2) Ab auditorum persona captatur benivolentia si res eorum

fortiter, sapienter, mansuete, magnifice dixerimus esse factas et

que sit de illis existimatio (*exti*m*atio*) vel si rei de qua tunc agitur

que sit expectatio demostremus.

7. (1) QUOMODO A REBUS IPSIS BENIVOLENTIA COMPARETUR.

(2) A rebus ipsis efficietur auditor benivolus quando causam

nostram laudando extollimus aut causam adversariorum per

contemptionem deprimimus. (3) His ita cognitis de duobus

exordiorum generibus videamus.

8. (1) DE DUOBUS EXORDIORUM GENERIBUS.

(2) Duo enim sunt genera exordiorum, scilicet principium

et insinuatio. (3) Principium est cum statim auditoris animum

pag. 132

nobis ad audiendum idoneum comparamus. (4) Insinuatio est

quedam dissimulatio que ad eandem comparationem laborat

auditorem ducere, sed occulte.

9. (1) QUANDO SIT UTENDUM PRINCIPIO.

(2) Principio utimur in re dubia vel humili vel honesta. (3)

Res dubia dicitur que partem honestatis et partem turpitudinis

in se habet, ut si pro matre agat filius contra patrem. (4) In tali

ergo re subito est a benivolentia inchoandum, ne possit nobis

turpitudinis pars obesse. (5) Si autem res fuerit humilis, id est

modica et contemptibilis, ut si de una gallina coram magno iudice

ageretur, statim attentos debemus reddere auditores, ipsam

rem modicam sicut possumus extollendo. (6) Quod si fuerit res

honesta, id est per se dignitatem continens et virtutem, ut accusare

latronem, impugnare paricidam, defendere iura ecclesie vel

pupilli, tunc licet uti principio vel non uti. (7) Si utimur, honestatem

rei de qua intendimus illico debemus auditoribus demostrare

vel res de quibus dicturi sumus breviter exponemus. (8)

Quod si non placet uti principio, subito possumus ab aliqua

scriptura vel ab ipsa materia inchoare.

10. (1) DE TRIBUS CAUSIS INSINUANDI.

(2) Sicut principio, ita insinuatione utimur tribus causis,

pag. 133

scilicet propter turpitudinem, persuasionem et <defessionem>,

(3) quia, si causa turpis, ut defendere paricidam, a nobis auditorum

animos alienat, (4) aut si videbuntur forsitan per ea que

dicta sunt ab adversario persuasi aut si defessi sunt auditores

alios audiendo, insinuare his temporibus nos oportet.

I 1. (1) QUALITER SIT IN TURPI CAUSA EXORDIENDUM.

(2) Si ergo in materia nostre partis fuerit turpitudo, possumus

his rationibus exordiri, quia personam quandoque ponimus pro

persona, (3) ut Moises, pro Iudeis perfidis, faciebat: 'Recordare

Domine patrum nostrorum Abraham, Isaac et Iacob'; (4) quandoque

rem in rem permutamus, ut si coniurationem consilium

et usuram lucrum vel commodum appellemus aut si aliquod

bonum quod ante fecerimus ostendamus; (5) quandoque rem

in personam vel personam in rem convertimus, ut si causa liberandi

personam eius magnam scientiam et utilem commendemus

(6) aut si delictum vel aliqua turpitudo causa persone aliquando

excusetur, ut sepe contingit. (7) Similiter est insinuandum

pag. 134

ea nobis que dicuntur ab aversariis non placere, quia sunt

nimis nefaria et indigna et cum multum rem auxerimus ostendemus

nichil esse a nobis simile perpetratum. (8) Multum quoque

prodest in insinuatione ad aliorum digredi iudicata de causa

consimili vel eadem aut de minori etiam vel maiori et id paulatim

reducere ad commodum nostre partis. (9) Insinuat insuper

valde pulcre qui negat se de adversariis aut aliqua re dicturum

et tamen aliquid de illis reprehensibile, verborum quadam interiectione,

dicit occulte, hoc modo: 'Non dixi te adulterum'.

Sic quodam modo criminor adversarium de adulterium.

(10) Ex predictis patet quod in turpi materia quat*t*uor modos

insinuandi habemus: primus est transmutatio, secundus comparatio

rei ab alio iudicate, tertius modus est latens adversarii

criminatio, quartus est derisoria quedam negatio, ut diximus

paulo ante.

12. (1) QUALITER SIT EXORDIENDUM CUM VIDETUR AUDITORIBUS

PERSUASUM.

(2) Si autem auditoribus fides ab aversariis videbitur esse

facta, insinuabimus pollicendo nos dicturos contra id quod adversarius

putat sibi firmissimum adiumentum (3) aut incipiemus

ab eo quod maxime adversarius dixerat circa finem aut cum amiratione

videbimur dubitare quid potissimum dicamus, (4)

pag. 135

quia inopes nos copia reddit et sic cum auditores iam approbare

dictum adversarii videbuntur aut promissione aut amirativa

dubitatione utemur.

13. (1) QUALITER SIT EXORDIENDUM QUANDO SUNT AUDITORES

DEFESSI.

(2) Si vero defessi fuerint audiendo, tunc insinuatione utemur,

incipiendo ab aliquo versu vel apologo vel ab alia re que

animos recreet auditorum (3) et si dixerimus nos brevius quam

proposuerimus locuturos et aliter quam alii sunt dicere consueti.

14. (1) QUID SIT NECESSARIUM AD BENE EXORDIENDUM.

(2) In exordio sunt ista tria servanda, scilicet ut sermo sit

levis, id est verborum asperitate carens omnique involugro et

literarum collisionibus vel hiatu; (3) habeat insuper verborum

consuetudinem usitatam, quia verba rara et minus bene intelligibilia

non sunt grata; (4) nec oratio videatur nimium apparata,

quia sermo nimio studio laboratus suspicionem inducit et fidem

minuit et non auget.

(5) Est ergo, sicut ait beatus Gregorius, personarum qualitas

attendenda, quoniam aliter discolis et litterarum sapore ieiuniis,

pag. 136

aliter mediocri gustatione suspensis, aliter lectione multimoda

satiatis, aliter elatis animis et aures habentibus delicatas, aliter

placidis mentibus est loquendum.

(6) Si verbis itaque obscuris et inconcinis et multa meditatione

repertis utemur, nullum eorum trium propter que fit exordium

consequemur.

15. (1) DE OCTO VITIIS EXORDIORUM.

(2) Vitia exordiorum sunt octo, scilicet vulgare, commune,

mutabile in contrarium, nimis aparatum, nimis longum, translatum,

separatum et inefficax.

(3) Illud est vulgare quod in plures causas accommodari potest,

ut: 'Deum atque hominum fidem testor, quia foveo rationem'.

Sic posset ordiri quilibet idiota. (4) Commune dicitur illud

quo uti potest adversarius sicut tu, hoc modo: 'Audire me

dignemini, quoniam in vobis posui fiduciam meam totam'. Certe

adversarius potest dicere istud idem. (5) Mutabile in contrarium

est illud quo adversarius, levi facta mutatione in contrarium,

potest uti, hoc modo: 'Debetis me audire, quia sum dives

et nobilis in hac terra'. (6) Et adversarius potest in contrarium

dicere: 'Immo debetis audire me, quia sum pauper et impotens

in hac terra'. (7) De nimis apparato et nimis longo exemplare

nolumus, quia patent. Translatum est illud quod ex qualitate

pag. 137

cause non nascitur sicut debet. (8) Nam quarundam causarum

alia exigit attentionem principaliter, alia docilitatem, alia benivolentiam.

Si orator ergo facit attentum cum debet facere benivolum

vel e converso est exordium vitiosum. (9) Separatum

dicitur quod cum sequenti narratione proprie non coheret, ut

si dicas: 'Ad vos recurro tamquam ad patrem et dominum specialem,

quare firmiter cognoscatis quia imperator est Ravenne,

Lombardiam in proximo intraturus'. (10) Inefficax est illud quod

neque benivolum neque docilem nec attentum efficit auditorem,

ut si dicas: 'Licet pudeat me rogare, quia possem cogere, si

placeret, peto tamen ad presens ne sitis ausi michi audientiam

denegare'.

16. (1) QUANTA SIT DILIGENTIA IN EXORDIIS ATTENDENDA.

(2) De natura exordiorum plura diximus quam in epistolis

requiratur. Quod ideo fecimus quia tante difficultatis est exordiorum

dignitas et potestas quod sine his non potuisset in plenam

notitiam devenire.

(3) Preterea sermocinantibus et causidicis, qui frequenter

utuntur exordiis, certam viam exordiendi prestitimus et iuvamen.

(4) Et revera optima est exordiorum exercitatio, quia si

principium, quasi fundamentum quoddam, bonum fuerit et

perfectum, totum sequens edificium roboratur. (5) Nam principium

pag. 138

est totius rei pars potentisima et dimidium qui cepit

habet.

17. (1) IN QUA EPISTOLA SIT EXORDIENDUM VEL NON.

(2) Queritur tamen a quibusdam an debeamus in qualibet

epistola exordiri. Dicimus quod bene licet sed non expedit, quia

nec Romana curia servat hoc nec curia secularis, (3) quia quandoque

propter humilitatem persone recipientis, quandoque

propter simplicitatem materie vel evidentissimam honestatem,

quandoque propter importunitatem scribendi ab exordio est

cessandum. (4) Ubi autem fuerit exordiendum secundum predictam

formam procedere nos oportet.

18. (1) CONTRA EOS QUI VOLUNT PER PROVERBIA EXORDIRI.

(2) Nolumus autem preterire quod quidam incipiunt a proverbiis

loco exordiorum. (3) Quod videtur esse contrarium rationi,

quia proverbia obscuritatem inducunt, per quam nec

attentio nec docilitas nec benivolentia comparatur. (4) Unde

ait Dominus in Evangelio: "Iam non loquar vobis in proverbiis

sed palam". (5) Dico igitur quod proverbia non in principio

sed postea, si oportuerit, sunt ponenda, ut ex his que dicta sunt

luceant et que sunt premissa confirment. (6) Cum itaque

non fuerit exordiendum neque tunc est a proverbio incipiendo,

pag. 139

sed utroque prorsus omisso, licet ad libertatem narrationis

accedere.

19. (1) QUID SIT NARRATIO ET DUBITATIO CIRCA EAM.

(2) Narratio est rerum gestarum aut proinde ut gestarum

expositio. Aliquando enim res gestas, aliquando non gestas

exponimus, que tamen veniunt ad narrationis officium quasi geste.

(3) Quid ergo si rem futuram narraveris, ut si dicas: 'Noverit

tua fraternitas in proxima quarta feria Bononiam nos venturos'?

(4) Possumus dicere quod non est generalis hec diffinitio

sed data est tantum de narratione causarum, in quibus res geste

vel quasi geste narrantur (5) vel dicamus quod 'gestarum' hic

non est participium sed nomen, attitudinem solam notans respectu

cuiuscumque rei que gesta vel quasi gesta fuerit vel geratur

vel in futuro dicatur esse gerenda. (6) Et hoc videtur velle

Tullius propter divisionem huiusmodi quam subiungit.

20. (1) QUOT ET QUE SINT GENERA NARRATIONUM.

(2) Narrationum genera tria sunt: oratorium, digressorium

et poeticum. (3) Oratorium pertinet ad res principales de quibus

iudicium est futurum, sive coram iudice sive in consilio sive

in contione. (4) Digressorium est quod preter principale propositum

intercurrit, quo sepe orator utitur causa probandi aliquid

de negotio vel persona. (5) Poeticum discrepat a civili, quia civilis

pag. 140

narratio, id est oratoria, non laborat neque nititur ad fingendum

sed poetica fingit atque ita mentitur: sic veris falsa remiscet.

2l. (1) QUE SIT NARRATIO POETICA.

(2) Poetica narratio duas species habet: una in negotiis, alteram

in personis, (3) quia quandoque intendimus exprimere

proprietatem negotii, ut Virgilius in Eneide, quandoque proprietatem

personarum in moribus vel sermone, ut facit Virgilius

in Bucholicis et Terentius in comediis, qui personarum introductarum

mores et proprietates ostendunt.

22. (1) QUOT ET QUE SINT SPECIES NARRATIONIS POETICE.

(2) Narratio poetica que est in negotiis continet historiam,

fabulam, argumentum. (3) Historia est de rebus quondam gestis,

(4) fabula de rebus nec veris nec verisimilibus, ut de Licaone

mutato in lupum, argumentum est de rebus non veris sed verisimilibus,

ut in comediis Terentii sive Plauti. (5) Narratio vero

dictatoris non est specificata in epistolis, quia pro narratione

habetur quicquid gestum vel quasi gestum significare intendit.

23. (1) QUOT ET QUE AD BENE NARRANDUM EXPEDIANT.

(2) Debet autem narratio esse brevis, dilucida et verisimilis.

(3) Brevis est que non nisi necessaria comprehendit, habito respectu

pag. 141

ad materie quantitatem. (4) Dilucida esse debet, id est

intelligibilis et aperta, secundum capacitatem et suficentiam

ingenii auditorum. (5) Narrabimus ergo dilucide si nil dixerimus

perturbate, nil contorte, nil noviter, nil ambigue, (6) si transitum

in rem aliam non fecerimus, si nimis a remoto principio

non inceperimus, si nec longe materiam fuerimus prosecuti, (7)

si nichil de his que ad negotium pertinent principaliter ommittemus

et si brevitati que convenit insistemus. (8) Verisimilis est

narratio si de rebus et personis debitas circumstantias assignemus,

narrantes ut mos, ut opinio et ut natura videbitur postulare.

24. (1) QUALITER NARRATIO SUBIUNGATUR EXORDIO.

(2) Nunc videndum est quo modo exordium et narratio connectantur.

(3) Est ergo sciendum quod divisim et sub diversis clausulis

et coniunctim possunt et sub una clausula comprehendi. (4)

Cum divisim accipiuntur narratio est exordio coniungenda vel

per coniunctionem aliquam causalem, ut 'ideo', 'propterea',

'quare', 'quo circa' vel per illativam, ut 'ergo', 'igitur', 'itaque'

vel per adverbium locale, ut 'unde', 'hinc', 'inde' que a multis

in tali loco dicuntur esse coniunctiones causales at nos dicimus

ea esse tantum adverbia. (5) Causa enim que colligitur ex precedentibus

est quidam locus ad mittentis intentionem probandam.

Dividitur ergo exordium a narratione hoc modo:

pag. 142

25. (1) QUOMODO NARRATIO AB EXORDIO SEPARETUR.

(2) 'De vestra benignitate confisus ad vestre dominationis auxilium

recurrere non formido. Quare sanctitati vestre duxi tenore

presentium declarandum me velle in theologica scientia laborare,

(3) dum modo prepositus Faventinus, cuius ego sum canonicus,

in scolis michi beneficium quod ad me pertinet largiatur.

Licet enim sanctissime decreveritis quod theologiam audientes

ecclesiarum beneficia in scolis etiam consequantur, ipse tamen

in tam honesto proposito michi debitum beneficium non concedit'.

26. (1) DE REDDITIONE CAUSE AD IPSUM EXORDIUM.

(2) Solet autem exordio sic diviso quandoque subiungi causa

vel aliqua exornatio ante quam narrationis clausula subiungatur,

ut si, post dictum exordium, ita dicas: 'Gaudet enim vestre paternitatis

gratia cunctis iusta petentibus aures pietatis favorabiliter

inclinare'. Postea sequatur narratio, eo modo quo diximus

inchoata.

27. (1) QUO MODO NARRATIO EXORDIO CONNECTATUR.

(2) Potest exordium sub una clausula narrationi coniugi, ut si

pag. 143

predictam materiam sic coniungas: 'Cum preces iusta petentium

consueveritis pietatis animo exaudire, dominationi vestre

significo me velle in theologica scientia laborare' et cetera que

secuntur. (3) Ecce sub una clausula exordium et narratio continentur;

sed diligenter vide quod huic coniunctioni 'cum' non

est alia reddenda coniunctio (4). Unde male dicitur: 'Cum de

vestra dominatione confidam, ideo (vel 'propterea' vel 'idcirco')

ad vos recurrere non formido'.

28. (1) QUIBUS CONIUNTIONIBUS ALIE SINT REDDENDE.

(2) Sunt et alie coniunctiones que possunt exordium cum narratione

sub una clausula comprehendere, ita quod sibi alie sunt

reddende, ut si circa eandem materiam ita dicas: 'Quia iustas

petitiones vestra consuevit sanctitas exaudire, discretioni vestre

duxi tenore presentium declarandum'. (3) Subauditur enim

'ideo' vel 'idcirco' que sunt ad 'quia' et 'quoniam' redditive, sed

frequentius 'quia' quam 'quoniam' est utendum.

29. (1) QUANDO CONIUNCTIONES REDDITIVE SINT ADIUNGENDE

VEL NON.

(2) Sicut enim se habent 'is' et 'qui', sic 'quia' vel 'quoniam'

et 'ideo' vel 'idcirco'. 'Is' enim, 'qui' posito, subauditur et ad

ipsum sine coniunctione refertur. Ita in coniunctionibus ab illis

pag. 144

descendentibus observatur. (3) Nam 'quia' vel 'quoniam'

precedente, subintelligitur 'ideo' vel 'iccirco'. Unde non est necessarium

quod addantur, nisi fuerit oratio multum longa. (4) Si

vero 'quia' vel 'quoniam' non precedit, illa non subaudiuntur

sed tunc sunt in oratione ponenda.

30. (1) QUE DIFFERENTIA SIT INTER IDEO ET IDCIRCO ET

QUE SINT CONIUNCTIONES DUARUM CLAUSULARUM.

(2) Et vide quod 'idcirco' potest sine coniunctione copulativa

referri sed 'ideo' potest coniunctionem encleticam recipere

quando est clausule inceptivum, ut si, post exordium ante positum,

ita dicas: (3) 'Idcirco sanctitati vestre duxi tenore presentium

declarandum', vel: 'Ideo sanctitati vestre', vel sic: 'Ideoque

sanctitati vestre' et cetera.

(4) De reliquis autem dicas, scilicet 'quo circa', 'quare', 'quapropter'

et 'propterea' vel de adverbiis quibusdam, ut 'unde',

(5) quod duas orationes absque ulla coniunctione copulativa respiciunt,

sicut hoc relativum 'qui', cuius naturam in tali officio

imitantur.

31. (1) SIMILITUDO EXORDIORUM ET NARRATIONIS CUM LOGICA.

(2) Si vero exordium non precedat, horum signorum nullum

pag. 145

erit narrationis principio necessarium sed sicut exordium liberum

est a salutationis clausula que precessit, ita narratio tunc

est libera, nulli signo illationis obnoxia. (3) Habent enim se narratio

et exordium ad similitudinem antecedentis et consequentis,

quia illa duo quandoque divisim accipiuntur, ut: 'Sor.

est homo. Ergo Sor. est animal', (4) quandoque coniunctim, precedente

coniunctione, ut: 'Si Sor. est homo, Sor. est animal'. Idem

in exordio et narratione contingit.

32. (1) QUANDO SIT MELIUS EXORDIUM PER SE PONERE QUAM

CUM ALIA PARTE.

(2) Quod si queratur utrum sit melius exordium eum narratione

miscere, ita distinguo: si multa vel magna dicturi sumus

et epistola debet longius prorogari divisim est exordium a narratione

ponendum; (3) si autem res non est ardua nec multa

nec magna sunt in narratione dicenda, pulcrum videtur exordium

in ipso narrationis debere limine prelibari.

33. (1) QUOMODO SINT MULTA NARRANDA.

(2) Si duo vel plura sunt in narratione dicenda, signis tunc

utimur additivis, ut 'preterea', 'insuper', 'ad hoc', 'necnon', et

'quoque', (3) hoc diligenter cognito et servato: quod semper digniora

et principaliora primo dicantur et alia subsequantur.

pag. 146

34. (1) QUALITER SIT NARRANDUM CUM DIVERSIS DIVERSA

NARRANTUR.

(2) Item si personis duabus vel pluribus diversa sunt negotia

declaranda et variis personis in eadem epistola diversa sunt et

varia iniungenda, tunc si quid communiter est narrandum, illud

communiter premittatur (3) sed que divisim fuerint declaranda,

distincte sunt unicuique persone dicenda, preposito vocativo

illius persone ad quam sermo fuerit dirigendus. (4) Alioquin

non est in epistolis vocativo utendum, nisi forte in illis que

ad exhortationem pertinent et officium sermocinandi gerunt.

(5) Sciendum est quod in curiis frequentius, omisso exordio,

statim ad narrationem accedunt et raro in epistolis ad dominum

papam vel ad imperatorem missis exordium est ponendum, quia

multum in epistolis curialibus verbositas formidatur.

35. (1) DE PETITIONE ET VARIIS NATURIS PETITIONUM.

(2) Petitio est persone mittentis expressio qua quid fieri vel

non fieri velit convenienti affectione demostrat, (3) ut si post

narrationem superius positam sic dicatur: 'Quare vestram dominationem

duxi attentius deprecandum quatinus preposito Faventino

divine pietatis intuitu firmiter iniuncgatis quod prebendam

meam in theologia michi studenti integre prebeat annuatim'.

pag. 147

36. (1) QUOT MODIS PETAMUS.

(2) Nec dicitur petitio quia per eam semper aliquid postuletur,

sicut nec salutatio quia semper salutem contineat, sed hoc

nomen ab usu frequentiori sortitur. (3) Aliquando enim in petitione

petimus et precamur, aliquando iniungimus, precipimus

vel mandamus, aliquando comminamur, hortamur, consulimus,

intimamus, aliquando promittimus vel etiam imprecamur. Quorum

omnium finis videtur tendere ad petendum.

37. (1) QUE SINT NARRATIONIS ET PETITIONIS SIGNA COMUNIA

VEL DIVERSA.

(2) Sicut autem se habet narratio ad exordium sic se habet ad

narrationem petitio, quoniam petitio ex narratione infertur. (3)

Unde illis eisdem signis petitio narrationi coniungitur quibus

narratio exordio precedenti, (4) hoc excepto: quod ad narrationem

pertinet 'sane' vel 'quidem' vel consimile adverbium adfirmandi,

quorum nullum petitioni convenit vel aptatur, (5) sed

post signum petendi recte ponimus quandoque adverbium qualitatis,

ut 'firmiter', 'humiliter', 'supplicanter', (6) aliquando

adverbium quantitatis, ut 'multum', quandoque adverbium

comparandi, ut 'devotius', 'propensius' et 'attentius' (que tamen

loco positivorum accipiuntur), (7) aliquando adverbia superlativa,

pag. 148

ut 'devotissime', 'humillime', 'intime', 'certissime', (8) cognito tamen quod hoc adverbium 'profecto', quamvis sit adverbium affirmandi, petitioni tamen quandoque congrue adaptatur. (9) Est etiam cavendum ne illo eodem signo quod in narratione posuimus in petitione postea repetamus, quia quodam modo tedium generaret.

38. (1) DE QUIBUSDAM CONIUNCTIONIBUS QUE DUAS CLAUSULAS REQUIRUNT.

 (2) Sunt et quedam coniunctiones vim adversationis habentes que tam in narratione quam in petitione suis locis permanent eleganter, scilicet 'verum', 'vero', 'ceterum', 'at' et 'sed'. (3) Quarum natura ita distinguimus quod numquam in principio narrationis ponuntur sed, si aliquid in narratione inseritur cui aliquid adversetur, convenienter aliqua illarum coniunctionum tunc poterit interponi, (4) ut si dicas: 'Paternitati vestre significo me habere propositum revertendi sed quia volo prius honorem Bononie recipere magistralem, adhuc ibi usque ad calendas Iunii desidero permanere'.

39. (1) DE INSERTIONE CAUSE.

 (2) Et notandum quod sepe causa brevitatis vel cuiusdam probationis consuevit ipsi petitioni cause redditio admissceri

pag. 149

post coniunctionem causalem vel etiam continuativam et similiter adiunctivam: quod in aliis partibus epistole, preter salutationem, causa compendii sepe contingit, (3) ut si dicas: 'Unde, cum sine vestro auxilio non possim facere quod affecto, supplico dominationi vestre quatinus michi x libras imperialium trasmittatis' (4) vel sic: 'Unde, si honorem quem desidero me cupitis adipisci' vel sic: 'Unde, quia vos estis michi specialis dominus et unicus benefactor' (5) vel sic: 'Unde, licet mora quam Bononie facio vobis videatur forsitan honerosa'. Postea procede: 'supplico tamen' et cetera.

 (6) Et nota quod 'verum' et 'ceterum' in diffusioribus tractatibus locum habent; 'at', 'sed' et 'vero' brevioribus adaptantur. (7) Et hec coniunctio 'at' solas orationes coniungit, 'sed' autem orationes et dictiones habet officium coniungendi.

40. (1) DE CONVENIENTIA PETITIONIS CUM NARRATIONE.

 (2) Petitio quidem potest cum narratione sub una clausula comprehendi, potest rationabiliter et secerni, sicut de narratione censuimus et exordio. (3) Et si narratio cesset, eadem lege potest exordio copulari. (4) Quod, si tam exordio quam narratione sit epistola mutilata, petitio tunc non eget aliquo signo, sicut nec narratio quando exordium non precedit. (5) Ideoque dicimus quod, sicut exordium habet convenientiam cum extremis, id est cum salutatione atque narratione, ita petitio convenit cum

pag. 150

extremb, (6) adeo quod, si narratio non precedat, petitio tunc ingitur vice narrationis et si conclusio non <sequatur>, conclusionis oicium ipsa gerit, propter finalem causam quam hec coniunctio 'quatinus' vel alia denotat adiunctiva. Finalis enim causa rei conclusio reputatur.

41. (1)DE NATURA CONCLUSIONIS.

 (2) Conclusio non ita sumitur ut in oratione rethorica: ibi enim dicitur conclusio artificiosus terminus orationis breviter colligens supradicta; hic autem est conclusio terminus epistole quid sequatur ex petitione declarans, (3) ut si post petitionem superioris epistole, quam de beneficio postulando posuimus, taliter concludatur: 'Quod si feceritis, ille vobis retribuet qui pro pauperibus est in celo piissimus retributor'; (4) vel si taliter ille concludat qui desiderat conventari: 'S; enim vestre benedictionis manum michi nunc ad plenum dignabimini aperire, manipulos plenos cum exultatione reiran de labore' (5) Ostendit enim conclusio quid boni vel mali proveniat si postulata implerii <contigerit> vel contemni.

42.(1)DE SPECIEBUS CONCLUSIONUM.

 (2) Conclusionum autem quedam est affirmativa, quedam negativa, quedam condictionalis. Quod per exempla facile demo

pag. 151

stratur, (3) hoc modo: 'Rogo vos quadnus michi dignemini taliter providere quod vestro beneficio fultus thesaurum scientie quam desidero valeam adipisci0'. Ecce petitioni adiungitur affrmativa conclusio. (4) Si autem dicam: 'Rogo vos quatinus michi necessaria tribuatis ne cogar a studio resilire' modo petitionem sequitur negativa. (5) Condictionalis est que per signum condictionale conficitur, ut si dicam: 'Quod si feceris a tuo servitio non desistam'. (6) Alie sunt causales et condictione carentes, hoc modo: 'Nichil enim posset michi contingere quod acceptabilius reputarem'.

43 (1) DE SIGNIS CONCLUSIONUM.

 (2) Conclusio quidem ex petitione pendet et quantum ad sententiam et quantum ad orationis continuationem. Unde aliqua pars debet intervenire media cuius vinculo coniungantur. (3) Potest ergo ibi participium eleganter existere, ut si dicam: 'Rogo vos quatinus indigentie mee dignemini subvenire, scientes quod sine vestro auxilio non possum in studio commorari'. (4) Quandoque interponitur aliqua particula circa finem petitionis que alteram introducit, scilicet 'adeo', '<taliter>', 'tantum', 'ita', cui postea respondebit alia pars in principio conclusionis posita, (5) ut si dicam: 'Rogo vos quatinus michi vestrum patrocinium michi taliter conferatis quod vestro possim auxilio scientian quam desidero adipisci'.

pag. 152

44. (1) DE PARTIBUS QUE RECTIUS IN PRINCIPIO CONCLUSIONIS PONUNTUR.

 (2) Conclusio potest a relativo nomine inchoari, ut si dicam: 'Quod si feceritis, me semper ad vestrum habebitis servitium et honorem'; (3) similiter a pronomine, ut si dicam: 'Hoc autem si feceritis, inde magnum commodum recipietis pariter et honorem'; (4) similiter 'alioquin' vel alia pars consimilis ibi poterit permanere cum demostramus quid, nisi precedentia in contrarium fiant, consequatur.

45. (1) CUI VERBO SIT ADIUNGENDA HEC CONIUNCTIO QUOD .

 (2) Notandum preterea quod hec coniunctio 'quod' tam indicativo quam subiunctivo coniungitur competenter. (3) Indicativo, cum se habet verbum precedens ad certitudinem, ut: 'Significo tibi quod Bononiam sum venturus' vel: 'Scias profecto quod in proximo me videbis'. (4) Subiuntivo coniungitur quando precedit verbum cuius res est infinita nimium vel dependens, ut verba deprecativa et voluntaria et omnia affectiva, (5) ut: 'Rogo vos quod michi benefaciatis' et: 'Desidero quod oportunitatem vobis habeam serviendi'.

46. (1) QUE DIFFERENTIA SIT INTER 'QUOD' ET 'UT' ET 'QUATINUS'.

 (2) Memento tamen quod 'ut' causam respicit remotiorem sed 'qua-

pag. 153

tinus' causam respicit propiorem; 'quod' pertinet ad utramque. (3) Unde non videbitur congrue dici: 'Volo quatinus legas' sed bene dicitur: 'Volo ut legas' vel: 'Volo quod legas' quia voluntas longissima est et nimium infinita. (4.) Post 'quatinus' et 'quod' recte sequitur hec coniunctio 'ut', hoc modo: 'Rogo vos quatinus michi benefaciatis' vel: 'Supplico vobis quatinus michi auxilium impendatis' vel: 'Postulo quod michi dignemini providere ut possim in studio commorari', (5) sed non adeo bene dicitur: 'Rogo vos ut michi benefaciatis quod (vel quatinus) possim in studio permanere'.

47. (1) QUOMODO POSSIT EPISTOLA FIERI EX UNA PARTE.

 (2) Postremo sciendum est quod epistola ex sola narratione constare potest, ut si dicam: 'Sciatis me sanum Bononiam pervenisse'. (3) Item ex sola petitione, ut si dicam: 'Rogo te quatinus domum regredi non postponas'. (4) Ex salutatione vero et exordio et conclusione vel ex horum duobus tantum vel ex uno solo nequit epistola permanere. (5) Contingit enim, ut diximus, quandoque salutationem omitti.

 (6) EXPLICIT QUARTUS LIBER.

1. (1) INCIPIT QUINTUS.

DE COMPENDIO TOTIUS ARTIS.

 (2) Quia scio precedentia quibusdam videri causa multitudinis onerosa, multitudinem in paucitatem causa rudium in hoc libro statui reducendam, (3) ut, sicut his qui plenitudine gaudent varias et sufficientes epulas apparavi, sic mulds debilioris stomachi qui desiderant esca tenui dietari cibum modicum et honestum debeam exhibere. (4) Ex meo igitur et aliorum ortulo herbas necessarias et valde odoriferas decerpturus, cibum, quasi manna, qui sapiat dulcedinem totius dictatorie facultatis in hac quinta particula ministrabo. (5) Nec pudet me de timis aliorum michi mellificare cum expedit quia ipsi receperunt etiam aliunde nec potest dici aliquid, ut Salomon testatur, quod ab alio non sit dictum. (6) Quare sine invidia bonos cupiens imitari quid sit dictamen more solito sic ostendo.

2. (1) QUID SIT DICTAMEN ET QUIBUS MODIS ACQUIRATUR.

 (2) Dictamen est congruus et appositus cuiuslibet rei tractatus, ad rem ipsam convenienter applicitus. (3) 'Congruus' dicitur

pag. 156

positione rerum, 'appositus' compositione verborum, 'ad rem applicitus' qualitate negotii et meritis personarum.

 (4) Hoc autem poterimus assequi tribus rebus, scilicet arte, imitatione et exercitatione. (5) Ars est preceptio que dat certam viam rationemque dicendi; (6) imitatio est qua impellimur cum diligenti ratione ut in dicendo esse aliquorum similes valeamus; (7) exercitatio est assiduus usus consuetudoque dicendi.

3 (1) IN QUIBUS DEBEAT ESSE DICTATOR INSTRUCTUS.

 (2) Qui dictator esse perfectus desiderat est necesse ut acute et cito sciat materiam et ea que materie conveniunt invenire (3) distincte et ordinate disponere, graviter et venuste pronuntiare, firmiter et perpetuo meminisse, suaviter eloqui et hornate. (4) In his enim quinque rebus consistit perfectio huius artis.

4. (1) DE TRIBUS GENERIBUS ELOCUTIONIS.

 (2) Elocutionis vero genera tria distinguimus, scilicet grave, mediocre et tertium quod extenuatum vocatur. (3) Grave constat ex verborum gravium magna et hornata constructione; mediocre vero ex humili neque tamen ex infima et pervulgatisima dignitate verborum; extenuatum usque ad usitatisimam puri consuetudinem sermonis demittitur.

(4) Sed vitia collateralia sunt cavenda, quia gravis figura

pag. 157

quandoque dilabitur in turgidum et inflatum: quod ex novitate verborum vel antiquitate vel ex dura translatione vel ex graviori stilo quam res postulat cognoscitur provenire. (5) Mediocris in fluctuans et dissolutum quandoque declinat; extenuata in aridum et exangue.

 (6) Si ergo predicta genera sunt mutanda non debet in eis fieri mutatio repentina sed paulatim ad extrema est per medium procedendum.

5. (1) QUOT ET QUE REQUIRANTUR IN OMNI PERFECTO DICTAMINE.

 (2) Tria vero in omni exquisito dictamine requiruntur, scilicet elegantia, compositio et dignitas. (3) Elegantia latinitatem et explanationem inducit. Latinitas soloecismus et barbarismus repellit. Explanatio apertam et dilucidam orationem reddit. (4) Apertam orationem verba faciunt usitata. Sunt autem usitata que in sermone et consuetudine cotidiana versantur. (5) Dilucidam orationem propria verba reddunt. Propria sunt que ipsi rei da qua loquimur ex institutione conveniunt vel possunt ex translatione commoda convenire, ut: 'Vela gemunt'.

6 (1) DE ARTIFICIO COMPOSITIONIS.

 (2) Conpositio est perpolita complexio dictionum, per cola, et comata periodosque distincta et a constructionis ordine separata.

pag. 158

(3) In qua id observandum videtur, ut naturalem ordinem dictionum artificialiter permutemus, nisi ex permutatione ordinis incongruitas generetur, (4) quia sunt quedam dictiones solummodo preponende, ut interrogativa, infinita et quedam coniunctiones; (5) sunt et alie tantummodo postponende, ut coniunctiones ordinis subiunctivi et plura etiam relativa. (6) Nominativos quoque prime vel secunde persone appositionis ordo non recipit, nisi causa discretionis vel significantie postulante, ut: 'Vivo ego, dicit Dominus' vel causa figure, ut: 'Ego Priscianus scribo'. (7) Possumus tamen frequenter naturalem ordinem retinere, quia non minus aliquando quam artificialis proficit et delectat.

 (8) Insuper est cavendum ne multas in mediate ponamus celeres dictiones, ut: 'Celebre Studium maxime proficit' (9) nec multum longarum dictionum frequentia est utendum, ut: 'Ex celebritate Studiorum magnam commoditatem sapientes consequuntur'.

 (10) Similiter omnis species metrica vel rithmica est vitanda, ut si dicam: 'Te rogo, te queso quod michi debeas subvenire' vel sic: 'Tuam rogo dominationem quod michi facias rationem'.

7. (1) DE DISTINCTIONE SUISQUE SPECIEBUS.

(2) Distinctiones autem sunt tres: coma, colum atque periodus,

pag. 159

quibus dum convenienter compositionis ordo distinguitur lectionis sensus aptius aperitur.

 (3) Distinctio igitur est unius clausule integrum membrum, orationis textum digna varietate contexens et sententias a nexu dubitationis expediens. (4) Coma est distinctio que suppositum et appositum in se habet, in qua tamen nec sententia nec constructio est perfecta. (5) Colum est distinctio que tam constructione quam sententia est perfecta, sed in eadem clausula plus adhuc intendit animus dictatoris. (6) Periodus est distinctio totalis clausule terminalis. (7) Exemplum trium distinctionum poterit esse tale: 'Timere debet quicumque vult aliis predicare (ecce coma), ne proprio iaculo se ipsum percutiat (ecce colum), cum predicatio sine opere contemnatur' (ecce periodus).

 (8) Et potest clausula ex comatibus solis vel ex colis tantummodo vel ex eis invicem mixtis recte componi. (9) Si autem sit una tantum distinctio, monocolon vocatur sed ad modum periodi est puntanda, ut si dicas: 'Paupertas bene composita pro divitiis reputatur'.

8. (1) REGULE GENERALES DE PENULTIMIS SILLABIS DISTINCTIONUM.

 (2) In his distinctionibus est servandum ut polisillabis dictionibus terminentur, dum modo non excedant numerum quattuor

pag. 160

sillabarum. (3) Sed regule huius cursus ab autoritate apostolice sedis manant. Unde, si distinctionis fuerit dictio trissillaba finitiva cuius penultima producatur, precedentis dictionis est similiter penultima producenda, hoc modo: 'Caritas est omnium regina virtutum'. (4) Quod si fieri non potest, ex monosillaba et bissillaba suppleatur, hoc modo: 'Caritas ad plenum exornat et vestit'. (5) Eandem trissillabam sui penultimam producentem precedit monosillaba dictio eleganter, dum modo precedentis penultima dictionis sillaba brevietur, hoc modo: 'Caritas virtutum omnium est regina'.

 (6) Si vero tetrasillaba dictio fuerit finitiva cuius penultima producatur, precedentis debet penultima breviari, hoc modo: 'Caritas est virtutum omnium complementum'. (7) Idem est iudicium, sicut diximus, de monosillaba et trisillaba sui penultimam producente. (8) Similiter ex duabus dissillabis fieri potest idem, hoc modo: 'Caritas virtutum omnium palmam gerit'. Idem accidit et hoc modo: 'Caritas est lux mentis'.

 (9) Quod si distinctionem finiat dictio tetrasillaba cuius penultima brevietur precedens suam debet penultimam elongare, hoc modo: 'Caritas est omnium virtutum perfectio'. (10) Idem est iudicium de monosillaba et trisillaba sui penultimam breviante, hoc modo: 'Perfectio virtutum est caritas'.

 (11) Et videtur urbanius ut precedentis distinctionis ultima dictio penultimam corripiat et suam producat penultimam sequentis

pag. 161

dictio finitiva, hoc modo: 'Privilegium meretur amittere qui concessa sibi abutitur potestate'. (12) Potest tamen fieri e converso, ut si dicas: 'Qui servit absque munere caritatis eius non est gratum divine maiestati servitium'.

9. (1) DE SUBDISTINCTIONE ET DIFFERENTIA EIUS AD DISTINCTIONEM.

 (2) Sub distinctio est membrum clausule imperfectum, determinationem aliquam discernens vel ambiguum intellectum, (3) ut: 'Nata michi est Lavinia' (modo est subdistinguendum post hoc verbum 'est'). (4) Si vero dicam: 'Nata mei est Lavinia', modo est subdistinguendum ante hoc verbum 'est'. (5) Idem in consimilibus dicas, ut: 'Non est in morte qui memor sit tui' (hic debes subdistinguere post hoc verbum 'est').

 (6) Habet autem subdistinctio minus quam distinctio, quia distinctio suppositum et appositum in se habet et punctum sepe recipit scripturale. (7) Subdistinctio nec punctum recipit in scriptura nec perfectionem constructionis habet sed in voce modicam pausam facit, ut ambiguum determinet intellectum.

10. (1) DE PUNCTO SCRIPTURALI ET VOCALI.

 (2) Punctum est signum segregans intellectus et spiritum recreans prolatoris. (3) Fit autem in scriptura et voce ubi est

pag. 162

coniunctionis defectus, ut: 'Te diligo, te honoro', (4) sed ubi est coniunctio non est punctum necessarium scripturale quamvis utile sit vocale, ut: 'Te diligo et te honoro'. Tamen in fine clausule bene manet, quamvis a coniunctione sequens clausula inchoetur. (5) Fit in scripto sed non in voce quando una littera punctatur unius nominis vicem gerens, ut: 'A.'. (6) Fit in voce sed non in scripto ubicumque subdistinctio locum habet.

11. (1) DE VIRGULIS PUNCTORUM ET MODO PRONUNTIANDI.

 (2) De virgulis punctorum et modo pronuntiandi multas differentias iam audivi. (3) Ecclesia quippe Romana omnes distinctiones pronuntiat puncto plano et utitur paucis punctis nec virgulam ullam scribit, nisi cum finem conclusionis ponit. (4) Alii vero dicunt omnia comata esse in fine pronuntianda per elevationem vocis et punctum scribendum cum virgula sursum ducta, sed cola per vocis depressionem et punctum sine virgula subscribendum; (5) periodos autem accentu debere gravissimo terminari et punctum scribi cum virgula deorsum ducta. (6) Nos vero dicimus quod omnes distinctiones, preter finitivam, ad vocis elevationem dirigunt finem suum; (7) at finitiva depresse ducitur et finitur, nisi cum in ecclesia legimus, ubi sua est consuetudo servanda. (8) De virgulis autem dicimus quod omne punctum sine virgula esse debet. In fine tamen epistole vel

pag. 163

sermonis geminum punctum cum virgula deorsum ducta fieri assentimus. (9) "Velle tamen cuique est nec voto vivitur uno".

12. (1) DE CLAUSULIS.

 (2) Clausula est plurium distinctionum continuatio, perfectam sententiam comprehendens. (3) Abusive tamen, sicut una vocalis dicitur sillaba, sic una distinctio clausula nominatur, ut si dicam: 'Fides est virtutum omnium fundamentum'. (4) Quandoque tamen una clausula dependet ex alia, unde dicitur inperfecta, ut si dicam: 'Consueveras me pre omnibus honorare dum michi fortune felicitas respondebat. Nunc autem penitus me ignoras, quia prosperitas iam recessit'.

 (5) Et notandum quod clausule nimis curte, licet aliquando expediant, raro tamen conveniunt dictatori, quia penuriam quandam in sententia indicant et sermone. (6) Longe vero sua prolixitate spiritum dictatoris fatigant et tedio quodam animos afficiunt auditorum. (7) In his ergo mediocritas est servanda, scilicet ut ex duobus vel tribus vel quattuor vel quinque membris clausula contexatur. (8) Si vero sex vel septem vel plura membra receperit, auditoris aures ledet et spiritum dictatoris. Huiusmodi tamen longitudines apud historiographos tollerantur.

pag. 164

13. (1) DE REPETITIONE SEX VITIORUM COMPOSITIONIS.

 (2) Vitia compositionis sex a Tulio assignantur. Primum est vocalium crebra concursio, ut: 'Mala aula amat crimen'. (3) Secundum est nimia eiusdem littere assiduitas, ut: 'Sosias in solario soleas sarcit suas'. (4) Tertium est nimia eiusdem assiduitas dictionis, hoc modo: 'Cuius rationis ratio non extat, ei rationi non est ratio fidem habere'. (5) Quartum est similiter cadentium verborum ultra quam deceat consimilis terminatio, ut: 'Flentes, plorantes, lacrimantes, obtestantes'. (6) Quintum est verborum traiectio inconcinna, ut: 'Nullus mulier est vir'. (7) Sextum est longa verborum continuatio, quod sepe in autoribus invenitur. (8) Magistri etiam addunt quod si dictio desinit in 'm' raro sequens dictio incipiat a vocali, quia posset metacismus incidere, ut: 'Animam anxiam amo'. (9) Sillaba quoque in qua prima pars desinit minus apte inchoat subsequentem, ut: 'Error Romuli'. (10) Vitanda est insuper stridens et rixosa coniunctio literarum, quam precipue faciunt 'r', 's', 'x', ut: 'Errat rusticus', 'Ars studiorum', 'Rex Xenophon'. (11) Si ergo desinit pars precedens in 'r' vel 's' vel 'x' cavendum est quantum possumus ne sequens dictio incipiat ab eadem.

pag. 165

14. (1) DE NUMERO EXORNATIONUM QUE AD VERBA PERTINENT.

 (2) Dignitas est que orationem quarundam exornationum varietate colorat. (3) Exornationes autem verborum sunt XLV, scilicet repetitio, conversio, complexio, traductio, contentio, exclamatio, interrogatio, ratiocinatio, sententia, contrarium, membrum, articulus, continuatio, compar, similiter cadens, similiter desinens, annominatio, subiectio, gradatio, diffinitio, transitio, correctio, occupatio, disiunctum, coniunctio, adiunctio, (4) conduplicatio, interpretatio, commutatio, permissio, dubitatio, expeditio, dissolutum, precisio, conclusio, nominatio, pronominatio, denominatio, circuitio, transgressio, superlatio, intellectio, abusio, translatio et permutatio.

15. (1) DE NUMERO COLORUM SENTENTIARUM.

 (2) Colores autem sententiarum sunt isti XIX: distributio, licentia, diminutio, descriptio, divisio, frequentatio, expolitio, commoratio, contentio, similitudo, exemplum, imago, effectio, notatio, sermocinatio, conformatio, significatio, brevitas et demonstratio.

16. (1) DECALOGUS VITIORUM.

 (2) Elegantie, compositionis et dignitatis a Donato x vitia communiter assignantur. Nam quedam ex illis elegantiam, quedam compositionem, quedam impediunt dignitatem. (3) Quorum primum est achirologia, id est abusio dictionis male transla

pag. 166

te, ut: 'Eger sperat quartanam', id est timet. (4) Secundum est cacephaton, id est obscenitas in sermone, quod in turpitudinem, asperitatem et inconcinnitatem dividitur, ut: 'Arrige aures' et: 'Numerum cum navibus equat' vel: 'Subter terram' vel: 'Tonsrix', pro quo modo dicimus 'Tonstrix'. (5) Pleonasmos est supervacua verbi adiectio, ut: 'Ore loquor'. (6) Parisologia est superfluitas in plena oratione considerata, ut: 'Ibant qua poterant et qua non poterant non ibant'. (7) Quintum est macrologia, scilicet prolixitas res non necessarias comprehendens, ut: 'Legati non impetrata pace retro unde venerant domum reversi sunt' (superabundat enim 'retro unde venerant'). (8) Tautologia est significationis repetitio non necessaria, ut: 'Egomet ipse' vel: 'Fatur et inquid'. (9) Eclipsis est defectus necessarie dictionis quam desiderat precisa sententia, ut: 'Hec secum' (subauditur enim 'dicebat'). (10) Tapinosis est humilitas rei magne, non id agente sententia quod demostrat, ut si 'mare' dicatur 'gurges'. (11) Cachosintethon est compositio, id est traiectio, vitiosa, ut: 'Gramaticam vado Bononiam quia desidero audire'. (12) Amphibologia est ambiguitas que aliquando in una dictione attenditur, ut: 'Criminor', aliquando in iunctura, ut: 'Scio Petrum docere Martinum'. (13) Tullius ex his decem illa seorsum posuit que compositioni esse contraria intellexit

pag. 167

.

17. (1) DE TRIBUS DICTAMINUM GENERIBUS.

 (2) His generaliter prelibatis, sciendum est dictaminum genera esse tria: metricum, rithmicum et prosaicum.

 (3) Metricum sub certa pedum et sillabarum mensura consistit; rithmicum certum numerum sillabarum et consonantiam finalem considerat; prosaicum a lege metrica et rithmica est solutum et ideo dicitur a 'proson' quod est longum quia potest longius prorogari. (4) Sed prosaici dictaminis aliud est epistolare, aliud non epistolare. Epistolare idem est quod epistola, de qua breviter videamus.

l8. (1) QUID SIT EPISTOLA ET UNDE DICATUR.

 (2) Epistola est litteralis edictio, a salutationis clausula inchoata, cuius invente multiplex fuit utilitas, quoniam, hac duce, mens loquitur, auditur qui tacet, absens impetrat, aspirat gratia, vernat amor.

 (3) Dicitur autem epistola ab 'epistolo', quod est 'abscondo', quia mittentis affectio in ea sub sigilli munimine continetur.

(4) Habet utique epistola quinque partes: salutationem, exordium, narrationem, petitionem et conclusionem.

pag. 168

19. (1) DE COMPENDIO SALUTATIONUM.

 (2) Salutatio est oratio diversarum personarum nomina cum officio preferens optate salutis (3) in qua primo recipientis nomen, maxime quando maioribus vel equalibus sermo dirigitur, adiectivis debet convenientibus circum scribi, que illius meritis congruant et honori, (4) ut si dicatur imperatori vel regi: 'piissimo', 'christianissimo', 'illustrissimo', 'serenissimo'; si duci vel comiti: 'sublimi', 'magnifico', 'precellenti'; (5) si pape vel episcopo: 'beatissimo', 'venerabili', 'reverendo'; si amico: 'carissirmo', 'dilectissimo', 'dulcissimo', 'speciali'.

 (6) Scribentis vero titulus talibus debet confici adiectivis que humilitatem sonent, obsequium spondeant, redoleant caritatem, qualia sunt: 'indignus', 'humilis', 'devotissimus', 'affectuosissimus', 'sincerissimus'.

 (7) Nulla vero dictio prime vel secunde persone in salutationis clausula est ponenda.

 (8) Verba salutationis sunt: 'mittit', 'dirigit', 'optat', 'desiderat' et 'affectat', que non solent in salutatione poni sed extrinsecus subaudiri.

 (9) Tamen ad generalitatem omnium salutationum que fieri possunt tales a modernis sunt notule introducte:

pag. 169

20. (1) QUATTUOR VERSICULI GENERALES AD OMNES SALUTATIONES FORMANDAS.

(2) "Gratia post titulus, ordo, devotio cleri

servitium <quoque> condictio, stirps ac amor, unde

laus, locus, officium sit clero qui mereatur

laus, locus, officium laicis sit qui timeantur".

21. (1) PRIMUS VERSICULUS.

 (2) Primi duo versiculi pertinent ad mittentem, ut sciat qualiter debeat ponere nomen suum et primus versiculus est in clero sed reliquus extra clerum. Eos ergo per ordinem exponamus.

 (3) 'Gratia' significat quia prelatus scribens, posito suo nomine, debet dicere 'Dei gratia' sive 'divina miseratione' vel 'permissione', preter dominum apostolicum, qui nec de se dicit 'Dei gratia' nec de altero cui scribat, sed, Christi humilis imitator, 'servum servorum Dei' se causa excellentioris humilitatis appellat. (4) Nec debet magnus prelatus, cum regi vel apostolico scribit, dicere 'Dei gratia' de se ipso. Ubi ergo 'Dei gratia' dicitur de mittente, 'licet indignus' vel 'in meritus' postea subsequatur, sed 'divina miseratione' vel 'permissione' posita est tacendum. (5) Nec debet dicere 'Dei gratia' si modica prelatione fungitur

pag. 170

vel honore, quia 'Dei gratia' quandam excellentiorem innuit dignitatem.

 (6) Post titulus est ponendus, id est nomen ecclesie in qua noscitur titulatus. Ordo exigit ut dicatur si est patriarcha vel episcopus vel alia preditus dignitate. (7) Devotio cleri postulat quod post 'Dei gratia' dicat 'licet inmeritus' vel 'indignus' sed hec devotio ab imperatore vel rege non ponitur.

 (8) Potest enim hic idem versiculus potentioribus laicis adaptari, posito in loco ecclesie laicalis nomine dignitatis et quod se 'inmeritos' non appellant nec proprie debent dicere 'Dei gratia' nisi qui untionem sui apicis receperunt.

22. (1) SECUNDUS VERSICULUS.

 (2) Secundus versiculus similiter ex parte mittentis intelligitur. Servitium significat quod si minor scribit maiori potest se 'fidelem' vel 'servum' vel 'devotum' vel 'humilem famulum' nominare. (3) Debet quoque dicere que sit eius condictio, scilicet an clericus, an miles, an iudex, an sit medicus, an mercator. (4) Stirps etiam est tangenda quandoque, ut dicat ille qui mittit utrum habeat cum recipiente lineam parentele, ut 'eius filius' vel 'nepos devotissimus' vel 'humilis frater'; vel dicat cognationem suam, ut: 'Bonifacius de Lambertatiis'. (5) Amor hoc exigit,

pag. 171

ut si est inter eos dilectionis affectio ad memoriam reducatur. Unde requirit quia, si est necesse, debet dicere 'de tali patria' sive 'villa'.

23. (1) TERTIUS VERSICULUS.

 (2) Reliqui duo versiculi sunt ex parte recipientis et intelliguntur sic: laus enim requirit nomina laudem significantia recipienti asscribi, ut scilicet in dignitate constitutis dicatur: (3) 'Sanctissimo in Christo patri' vel 'reverendissimo' vel 'reverendo', 'venerabili', 'metuendo', 'colendo'. Et hoc in clero, sed extra clerum: 'egregio viro', 'victoriosissimo principi', 'magnifico domino', 'illustri regi' et his similia. (4) Reliquis autem 'prudenti', 'nobili', 'sapienti', 'litterato', 'discreto' secundum genera singulorum. (5) Locus et officium debet clericis et laicis assignari dicendo: 'talis loci episcopo' vel 'decano', 'potestati' vel 'consulibus talis loci', posito 'Dei gratia' quando scribitur maioribus prelatis sed non sequente 'licet in merito' vel 'indigno'. (6) De laico recipiente numquam dicitur 'Dei gratia', nisi de inperatore vel rege. Officium ergo sit clero qui mereatur, scilicet dum clero dicitur: 'dignissimo' et 'bene merito'.

24. (1) QUARTUS VERSICULUS.

 (2) Ultimus versiculus spectat ad laicos recipientes, quorum laus et locus et officium, sicut de clericis diximus, est ponendum; 'qui timeantur' dum eis dicitur: 'potentissimo' et 'hostibus metuendo' .

pag. 172

(3) Id autem quod mittitur vel optatur clericis sive laicis debet esse tale quod vel ad commodum recipientis pertineat, ut cum 'felicitatem' mittimus vel 'salutem', (4) vel pertineat ad mittentem, ut si 'benedictionem' vel 'bonam voluntatem' vel 'devotionem' destinat et 'fidele servitium', (5) vel ad mittentis et recipientis videatur meritum pertinere, ut si mittatur 'salus cum prontitudine serviendi'. 'Salus' enim ad recipientem, 'promptitudo serviendi' pertinet ad mittentem.

25. (1) DE BREVI DOCTRINA EXORDIORUM.

 (2) Exordium est oratio comparans animum auditoris ad reliquam dictionem. Quod fit tribus modis: docilitate, benivolentia, attentione.

 (3) Redditur enim auditor docilis prelibatione materie, benivolus ex circumstantiis rerum et meritis personarum, attentus utilitate, magnitudine vel novitate negotii. (4) Et nota quod docilitas et benivolentia mutua se interdum anticipatione preveniunt, interdum vero utiliter amiscentur. (5) Si enim gravis est nobis animus receptoris aut aliquatenus odiosa materies, subito a captatione benivolentie convenit exordiri, qua reddatur et ille placabilis et causa quam suggerimus excusata. (6) Ceterum, peritissimo dictatori solum excusasse non sufficit, nisi agat quod

pag. 173

in ipso est, ut in acceptatione negotii quoque probabilibus auditor rationibus inducatur. (7) Cum vero nulla obstiterit huiusmodi difficultas, licet statim a docilitate incipere vel artificiosa iunctura docilitatem benivolentiamque miscere aut, omisso prorsus exordio, ad libertatem narrationis accedere.

26. (1) DE COMPENDIO NARRATIONIS.

 (2) Narratio est rerum gestarum vel ut gestarum expositio. Hec debet esse brevis, aperta et verisimilis. (3) Brevis est que sola necessaria comprehendit, aperta que facile in intellectum cadit, verisimilis que debitas circumstantias non omittit. (4) Nam si narratio videbitur falsitatis interpres, subito quidem et auditoris animum indignatione obruet et totius negotii fundamenta subvertet.

 (5) Nichil autem refert unam rem tantum vel plures in narratione aliqua comprehendi, cum et simplex esse possit et multiplex.

27. (1) DE ARTIFICIO PETENDI.

 (2) Petitio est oratio qua petentis intentio artificiosa exactione depromitur. (3) Hec vero, quotiens magne persone aut pro magna necessitate porrigitur, sit supplex, humilis, efficax, que necessitates nostras et auditoris exageret pietatem, munificentiam, gloriam, retributionem, ut, dum sollicite sic perorat, munus

pag. 174

quod postulatur extorqueat. (4) Si vero dirigatur in subditos, potest esse preceptiva, comminativa, exhortativa vel consultoria, ut secundum affectum formamque sermonis tam officii quam meriti nomina sortiantur.

28. (1) DE SIGNIS NARRATIONIS ET PETITIONIS.

 (2) Hec autem sunt signa narrationis si exordium est premissum: 'hinc est', 'inde est', 'proinde est' et omnia que possunt cum ratione a precedenti exordio trahere argumentum, (3) ut: 'ergo', 'igitur', 'itaque', 'iccirco', 'quare', 'cuius rei causa' 'eapropter' et 'propterea', 'quapropter', 'quamobrem', 'unde', 'quocirca', 'ideo', 'ideoque', 'verum quia', si convenienter, ubi fuerint ponenda, ponantur. (4) Hec eadem sunt petitionis signa si exordium vel narratio est premissa.

 (5) Et notandum quod adverbiis localibus, ut: 'unde', 'hinc', 'inde' et coniunctionibus causativis, ut: 'quare', 'quapropter' et 'quamobrem' pulcrius ad signandum utimur quam coniunctionibus illativis.

 (6) Notari vero apostolice sedis ob quandam cautelam non signis omnibus his utuntur nec attribuunt petitioni signa que narrationi dederunt. Quod non ideo vitant quia non possit de iure fieri sed ut falsarii melius cognoscantur. (7) Quare frequentius

p.175

in principio narrationis dicunt: 'hinc est', 'inde est', 'proinde', sed in petitione 'quare', 'quocirca', 'verum quia' et paucissimis aliis locum prestant.

 (8) Signa divisionis vel additionis hec esse possunt: 'preterea', 'insuper', 'ad hec', 'item', 'quoque', 'nec non', 'super eo', 'vero'.

29. (1) DE LAUDABILI CONCLUSIONE.

 (2) Conclusio est postrema clausula epistolari eulogi, que sermonem terminat materiamque consumat. (3) In qua maxime curandum est ut que superius dicta sunt digna et remunerabilia comprobentur, si ea contingat impleri, aut egre ferenda, si despici.

 (4) Si qua vero supradictarum partium in epistola componenda defuerit, nichil perfectioni epistolari preiudicat, dum modo assumpta materia necessariis undique rationibus fulciatur.

30. (1) EPISTOLA CONSTANS EX QUINQUE PARTIBUS.

 (2) Interdum enim ex quinque partibus epistola integratur, hoc modo: 'Iohanni patri et domino plurimum reverendo Petrus humilis eius filius cum subiectione salutem. (3) Cum scientia sit nobilis possessio illa est maxime appetenda que nobilissima reputatur. Hinc est quod in legum honorabili facultate propono ulterius desudare, quia per illam sui possessores

pag. 176

multum honoris et commodi consequuntur. (4) Quocirca vestre dominationi devotio supplicat filialis quatinus causa emendi codicem et Digestum cum Institutionibus XL libras Bononiensium michi mittere procuretis, scientes profecto quod iste labor vobis et amicis nostris honorem magnum et gloriam reportabit'.

31. (1) EX QUOT PARTIBUS EPISTOLA CONSTET AD MINUS.

 (2) Interdum constat epistola tantum ex quattuor vel ex tribus vel etiam ex duabus, interdum ex una tantum. (3) Potest enim sufficere sola narratio, ut si dicam: 'Noveritis me conventum in iure canonico celebrasse'. Petitio similiter sola potest sufficere, ut si dicam: 'Rogo te quod Bononiam revertaris'. (4) Quedam domina scripsit amasio suo tantum 'veni' et tamen uno sinplici verbo suam expressit optime voluntatem. (5) Narratio igitur et petitio sunt ita partes epistole principales quod sine altera illarum ad minus epistola non poterit permanere. (6) Salutatio vero, exordium et conclusio sunt partes minus aliis principales, quia nulla earum potest sufficere per se tantum. (7) Consuevit tamen amicus amico mittere quandoque salutem solam, ut si dicam: 'Saluta Petrum ex parte mea', sed dicimus quod hec petitio, non salutatio, nominatur. (8) Quid ergo si dixerit 'Martino Petrus salutem' ita quod nil aliud post sequatur nec

pag. 177

ille qui scribit habeat intentionem nisi mittendi salutem? (9) Dicimus quod hoc inauditum et insuetum est. Dico tamen quod potest recipi et talis salutatio vicem epistole continebit.

32. (1) QUOMODO PARTES EPISTOLE IN UNA CLAUSULA CONIUNGANTUR.

 (2) Interdum partes epistole per condictionale signum vel causativum, quod est 'si', 'quia', 'verumquia', 'quoniam', 'cum', eleganter causa compendii sub una continuatione iunguntur, (3) ut si exordium et narratio connectantur, petitione postea et conclusione separatim sequentibus, (4) ut si dicam: 'Quia michi ad studium accedenti vestra gratia dignata est auxilium policeri, tempus noveritis iam adesse in quo, nisi vestre liberalitatis manum sensero adiutricem, ab incoato studio me oportebit penitus resilire. (5) Unde nobilitatem vestram affectione deprecor subiectiva quatinus promissionem vestram dignemini ducere ad effectum. Si enim in tanta necessitate vestra gratia michi subvenerit de fideli fidelissimum et tamquam proprium servum me habebitis donec vivam'.

33. (1) QUOMODO EXORDIUM ET NARRATIO DIVIDANTUR SED PETITIO ET CONCLUSIO CONIUNGANTUR.

(2) Interdum exordium et narratio sunt divisa sed petitio et

pag. 178

conclusio in una clausula continentur, interveniente hoc adverbio 'ita' vel 'taliter' vel participio quod potest iungere duas clausulas, (3) ut si dicam: 'Letatus sum quam plurimum quia me quasi dormientem in promissione quam feceram tuis litteris excitasti. (4) Quare x libras imperialium tue necessitati animo hylari per latorem presentium destino in presenti, quia ne fas iudico amicum vanis pollicitis detinere. (5) Unde amicitiam tuam hortor attentius et deposco quatinus in <stadio> scolastici agonis curras taliter et labores quod bravium accipere merearis'.

34. (1) QUOMODO ILLA QUATTUOR IN DUABUS CLAUSULIS CONTINEANTUR.

 (2) Interdum quattuor predicte partes in duabus clausulis continentur, exordio et narratione sub uno signo coniunctis et petitione atque conclusione sub alio, (3) ut si dicam: 'Quia multum de vestra dominatione confido noveritis quod causa legendi Bononiam venire proposui. Quare vestre discretioni supplico vehementer quatinus pro me vestro fideli taliter laboretis quod hospitem qui me pascat habere valeam competentem'.

35. (1) QUOMODO EXORDIUM ET PETITIO CONIUNGANTUR.

(2) Interdum exordium et petitio in una clausula coniunguntur,

pag. 179

hoc modo: 'Cum michi pater sitis et dominus specialis supplico dominationi vestre quatinus in aliquo beneficio michi dignemini providere'.

36. (1) QUOMODO NARRATIO ET PETITIO SOCIENTUR.

 (2) Interdum narratio et petitio in una clausula continentur, hoc modo: 'Quia pecuniam mecum delatam penitus iam expendi, rogo paternitatem vestram quatinus adhuc denarios michi pro necessariis destinetis'.

37. (1) QUOMODO TRES PARTES EPISTOLE CONIUNGANTUR.

 (2) Interdum tres partes epistole in una clausula possunt esse, ut si exordium et narratio et petitio coniungantur, (3) hoc modo: 'Cum sitis michi unicus benefactor, noveritis quod x librarum debito sum gravatus, rogans dominationem vestram quatinus pecuniam michi causa solvendi debitum transmittatis'.

38. (1) QUOMODO QUATTUOR PARTES EPISTOLE IN UNA CLAUSULA POSSUNT ESSE.

 (2) Interdum predicte quattuor partes comprehenduntur simul, hoc modo: 'Quoniam incommoditas quam mei causa patimini animam meam graviter vulneravit, ecce per I. latorem presentium c libras imperialium vobis mitto causa solvendi debitum meum totum, (3) vestram nobilitatem rogans attentius quatinus contra me vestra bonitas non turbetur, cum personam

pag. 180

et quicquid habeo sim paratus exponere pro vestro servitio et honore' .

39. (1) DE INPLICATIONE UNIUS CLAUSULE IN ALTERA.

 (2) Interdum post hanc coniunctionem 'quod' vel 'quatinus' cause redditio cum hac coniunctione 'cum' in eadem clausula subsequitur eleganter, (3) hoc modo: 'Miror quod, cum sis in sacris ordinibus constitutus, agere contra honestatem ordinis non vereris' (4) vel sic: 'Firmiter tibi precipiendo mandamus quatinus, cum divina sint scolasticis preponenda, regredi ad commissam tibi ecclesiam non posponas'.

 (5) EXPLICIT QUINTUS LIBER.

 VI

 INCIPIT SEXTUS.

1. (1) DE DICTAMINE SECUNDUM

 STILUM GALLICUM.

 (2) "Tres michi convive prope disentire videntur". Unde si habent diversos animos qui ad epulas tulliane refectionis accedunt, non est nobis, Romanum stilum tenentibus, admirandum, (3) quia in mensa tuliana delicie discumbentibus innumerabiles apponuntur et approbande sunt sententie singulorum dummodo supra radonis basim firmiter sint fundate. (4) Quare modum elegantissimum quem servant Gallici dictatores operi nostro duximus inserendum, ut ad plenum singuli possint quod desiderant invenire.

2. (1) QUID SIT DICTAMEN.

(2) Dictamen est congrua et apposita litteralis editio, de aliquo vel mente concepta vel sermone vel litteris declarata. (3) Unde, sicut est triplex vox, scilicet imaginaria, scripta, prolata, sic triplex videtur esse dictamen, scilicet mentale, scripturale, vocale. (4) 'Congrua' dicitur litteralis edictio idoneitte verborum et sententiarum, quia non sufficit ut sit latinitas in sermone nisi sententie rei de qua intenditur respondeant competenter.

pag. 182

(5) 'Apposita' dicitur quantum ad cursum lepidum et decorem. Tamen, cum rudibus aut ydiotis scribitur, sufficit ut sit congrua, quoniam ad appositionis hornatum imperitus non aliter quam surdus ad citharam commovetur.

3. (1) DE TRIBUS DICTAMINUM GENERIBUS.

(2) Dictaminum tria sunt genera, scilicet primum, medium et extremum. (3) Primum est prosaicum, id est longum et diffusum, quod civile vocatur eo quod inter cives naturaliter locum habet et traxit etiam originem a natura. (4) Medium est rithmicum, id est molle vel numerosum, quod habet convenientiam cum primo pariter et extremo, quia nec vagatur longius sicut prosa nec tempora sillabarum iudicat sicut metrum. (5) Extremum vero dicitur phylosophycum sive metricum, quia istud causa rectitudinis et brevitatis et delectationis diligentissime a phylosophys est inventum.

 (6) Hic ergo de prosayco est agendum, ita quod specialia prius que circa edificium epistolare versantur et postea generalia subiungemus.

4. (1) QUID SIT EPISTOLA ET UNDE DICATUR.

(2) Epistola est exenium litterale, mittentis intentionem plene certificans cum salute. (3) Nam 'exenium' dicitur munus quod

pag. 183

mittitur ab absente: unde bene convenit epistole que fuit inventa causa absentium personarum.

(4) Et dicitur ab 'epi', quod est 'supra' et 'stolo', quod est 'horno'. Inde epistola quasi 'suprahornata', quia nullus modus loquendi tanto compendio tantoque fuit artificio exornatus.

5. (1) DE QUINQUE PARTIBUS EPISTOLE.

(2) Partes epistole sunt quinque, scilicet salutatio, exordium narratio, petitio et conclusio, quamvis non omnes in qualibet epistola requirantur sicut nec omnes partes orationis in qualibet oratione perfecta ponuntur.

De his ergo per ordinem videamus.

6. (1) QUID SIT SALUTATIO ET QUE SIT EIUS FORMA.

(2) Salutatio est prima pars epistole de natura, in qua nulla prime vel secunde persone dictio, secundum usum nostri temporis, est ponenda. (3) Verbum quoque subauditur extrinsecus, ut 'optat', 'mittit', 'desiderat' vel 'affectat', quia non est in ambitu salutationis ponendum. (4) Nomina personarum debito sunt ordine cum suis in ea meritis declaranda, ut quotiens maiori scribitur vel equali semper nomen recipientis in tali ordine premittatur. (5) Si vero maior minori scripserit, debet premittere nomen suum, nisl quando aliud sit in causa. (6) Et nota quod in epistolis Gallicorum salus cuicumque recipienti mittitur, nisi

pag. 184

excommunicatis et perfidis inimicis vel forsitan propter aliquam sui culpam indignis. (7) Servus ergo, domino suo scribens, ei salutem cum fidelitate secure transmittit. Et videtur certe quod faciant hoc de iure, quia nullum votum acceptabilius est salute. (8) Id autem quod mittitur vel optatur tam acceptabile debet esse quod ipse mittens per hoc a sui persona vel recipientis possit et videatur sibi benivolentiam comparare. (9) His ita premissis, formas quarundam salutationum causa rudium subiungamus a superioribus inchoantes.

7. (1) QUOMODO PAPA SALUTAT CLERICOS.

(2) Dominus papa, scribens episcopo vel maiori, ut patriarche, primati, archiepiscopo, vocat eum 'venerabilem fratrem' et, posito nomine dignitatis, 'salutem et apostolicam benedictionem' mittit, (3) hoc modo: 'Honorius episcopus, servus servorum Dei, venerabili fratri V. Pisano archiepiscopo salutem et apostolicam benedictionem'. (4) Et si scribit duorum simul eorum, ponit ordine debito dignitates, hoc modo: 'Ho. episcopus, servus servorum Dei, venerabilibus fratribus V. Pisano archiepiscopo et P. Lucensi episcopo salutem et apostolicam benedictionem'. (5) Hoc idem servat quando scribit duobus archiepiscopis, ut si dicam: 'H. episcopus, servus servorum Dei, venerabilibus fratribus I. Ravennati et P. Mediolanensi archiepiscopis salutem et apostolicam benedictionem'. (6) Idem servat

pag. 185

quando scribit duobus episcopis, ut Florentino et Fesulano. (7) Et notandum quod si fuerit legatus vel etiam delegatus ille cui scribitur non est hoc in salutatione tacendum, ut si dicam: 'H. episcopus, servus servorum Dei, I. Ravennati archiepiscopo apostolice sedis legato salutem et apostolicam benedictionem'. (8) Et vide quod si habet legationem perpetuam est coniuntio interponenda, ut dicatur 'archiepiscopo et apostolice sedis legato'. Quod si fungitur legatione ad tempus non debet coniunctio interponi.

(9) Generaliter vero omnes alios 'dilectos filios' appellat, nisi hereticos vel indignos. Unde abbati dicit taliter vel decano: 'H. episcopus, servus servorum Dei, dilecto filio P. abbati sancti Proculi de Bononia salutem et apostolicam benedictionem'. (10) Si duobus abbatibus simul scribat utrique locum sue dignitatis conservat, hoc modo: 'H. episcopus, servus servorum Dei, dilectis filiis I. sancti Stefani et P. sancti Proculi abbatibus salutem et apostolicam benedictionem'.

(11) Similiter facit omnibus in clericali ordine constitutis, excepto quod mediocribus clericis consuevit dicere, ut quidam asserunt, 'dilectis in Christo filiis' sed minoribus dicit 'dilectis filiis'. (12) Nunc videndum est quomodo papa secularibus personis scribat.

pag. 186

8. (1) QUOMODO PAPA SCRIBAT LAICIS.

(2) Scribit ergo imperatori hoc modo: 'H. episcopus, servus servorum Dei, dilecto filio F. Romanorum imperatori et semper agusto salutem et apostolicam benedictionem'. (3) Idem regibus dicit, excepto quod nec imperatores eos nominat nec agustos, ut: 'H. episcopus, servus servorum Dei, dilecto filio H. illustri regi Anglorum salutem et apostolicam benedictionem'. (4) Tamen regem Francie et regem Terre Sancte consuevit 'viros catholicos' appellare dicens ita: 'H. episcopus, servus servorum Dei, dilecto filio viro catholico L. illustri regi Gallorum salutem et apostolicam benedictionem'. (5) Si vero scribat alicui principi vel comiti vel marchioni et nomen et locum et dignitatem conservat ei sic dicens: 'H. episcopus, servus servorum Dei, dilecto filio H. duci Austrie' vel: 'dilecto filio A. marchioni estensi' vel: 'dilecto filio M. comiti Bagnacavalli' vel: 'dilecto filio comiti Iacobo marescalco exercitus Romanorum salutem et apostolicam benedictionem'. (6) Si autem alicui castellano mittat litteras vel baroni eum 'nobilem virum' appellat, hoc modo: 'H. episcopus, servus servorum Dei, dilecto filio viro nobili A. de

pag. 187

Bretinoro salutem et apostolicam benedictionem'. (7) At si minori persone scribat non apponit 'viro nobili' sed dicit hoc modo: 'H. episcopus, servus servorum Dei, dilecto filio G. de Galliano salutem et apostolicam benedictionem'. (8) Tandem sciendum est quod nomen domini apostolici, sive mittat sive recipiat, est omnibus preponendum nec 'Dei gratia' dominus apostolicus de se vel de alio dicit in salutationibus ab eo missis nec umquam ponit ibi hoc pronomen 'suo'.

9. (1) QUOMODO CLERICI SCRIBANT APOSTOLICO.

(2) Nunc videndum est quomodo clerici et laici domino pape scribant.

(3) Episcopus ergo vel maior debet scribere in hunc modum: 'Sanctissimo patri et domino H. Dei gratia summo pontifici H. devotus filius Bononiensis episcopus minister indignus salutem et reverentiam tam debitam quam devotam'.

(4) Inferiores possunt dicere fere idem, ut: 'Beatissimo patri ac domino H. Dei gratia summo pontifici I. devotissimus eius filius sancti Stefani de Bononia dictus abbas salutem et orationem' vel 'salutem et se ipsum ad pedum oscula beatorum' vel 'salutem et quicquid patri devotio filialis'.

pag. 188

10. (1) QUOMODO LAICI SCRIBANT DOMINO PAPE.

(2) Seculares scribunt summo pontifici in hunc modum: 'Sanctissimo patri ac domino H. Dei gratia summo pontifici F. devotus filius eadem gratia Romanorum imperator et semper agustus salutem cum subiectione perhenni' (3) vel 'salutem et tam promptum quam debitum famulatum' vel 'salutem et debite fidelitatis obsequium'. (4) Idem possunt omnes dicere seculares si domino apostolico fidelitatem fecerunt. Alioquin, se 'devotos' vel 'devotissimos filios' nominantes, 'salutem et obsequium' mittunt vel 'salutem et subiectionem perpetuam' vel 'salutem cum prontitudine serviendi'.

11. (1) DE TRIPLICI ORDINE CARDINALIUM.

(2) Cardinales autem vocat dominus apostolicus omnes 'fratres'. Ipsi vero 'devotos filios' se appellant. (3) Sed episcopi cardinales non aliter quam ceteri episcopi debent apostolicum salutare. (4) Qui autem sunt presbiteri cardinales ponunt titulum sui cardinalatus, preter cardinalem ecclesie XII Apostolorum qui ponit 'basilicam' et non 'titulum', (5) hoc modo: 'H.

pag. 189

sanctissimo patri et domino Dei gratia summo pontefici S. devotus filius basilice XII Apostolorum presbiter cardinalis salutem et reverentiam tam debitam quam devotam' (6) vel sic: 'Beatissimo patri et domino H. Dei gratia summo pontifici P. devotus filius presbiter cardinalis tituli Sancte Anastasie salutem cum subiectione perpetua'. (7) Sed alii dicunt sacrosancte Romane ecclesie se diaconos cardinales, (8) hoc modo: 'Sanctissimo patri ac domino H. Dei gratia summo pontifici I. Capuanus devotus filius sacrosancte Romane ecclesie diaconus cardinalis salutem et obedientiam' vel 'salutem et reverentiam tam debitam quam devotam'.

12. (1) QUOMODO PRELATI SALUTENT SUBDITOS VEL ALIOS.

(2) Archiepiscopus autem suffraganeum sibi episcopum 'carissimum fratrem' vocat; eos vero qui non sunt ei suffraganei 'venerabiles fratres' dicit (suffraganeos dicimus omnes episcopos qui ad ipsius iurisdictionem spectant).

(3) Episcopus vero suum metropolitam, id est archiepiscopum, 'patrem reverendum' appellat sed alios archiepiscopos 'venerabiles patres' dicit.

pag. 190

13. (1) QUOMODO PARES.

(2) Si archiepiscopus archiepiscopo vel episcopo vel episcopus episcopo scripserit eum 'venerabilem fratrem' vocat, (3) hoc modo: 'Venerabili fratri P. Dei gratia archiepiscopo Mediolanensi I. eadem gratia sancte Ravennatis ecclesie archiepiscopus licet indignus salutem et sinceram in Domino caritatem'. (4) Nullus alius archiepiscopus vocat in salutationibus ecclesiam suam 'sanctam' nisi Ravennas. (5) At si scribat episcopo suffraganeo tunc debet preponere nomen suum, hoc modo: 'I. sancte Ravennatis ecclesie archiepiscopus licet immeritus venerabili fratri H. Bononiensi episcopo salutem et orationem in Domino' vel 'salutem in Domino' vel 'salutem in acimis sinceritatis et veritatis'.

14. (1) QUOMODO EPISCOPI SALUTENT SUBDITOS SUOS.

(2) Episcopi vero scribunt minoribus in hunc modum: 'H. Dei gratia Bononiensis episcopus licet indignus dilecto in Christo filio magistro T. archidiacono ecclesie Bononiensis salutem in Domino' vel 'salutem et benedictionem' vel 'salutem cum sincere dilectionis affectu'.

(3) Abbati mittit 'salutem et in sancta religione perseverantiam'

pag. 191

vel 'salutem et amorem' vel 'salutem et sic currere in agone ut bravium mereatur'. (4) Abbati vero et suo capitulo scribit hoc modo: 'H. Dei gratia Bononiensis episcopus licet indignus dilectis in Christo filiis G. abbati et universo conventui monasterii de Columba salutem et cum angelis gloriari' vel 'salutem in eo sine quo non est salus vera nec oratio fructuosa'. (5) Eodem modo abbatisse scribit et suo capitulo, mutatione generum tamen facta.

Et nota quod dominus papa numquam dicit 'dilecto in Christo filio' sed simpliciter 'dilecto filio'.

(6) Archiepiscopi vero et episcopi dicunt minoribus clericis 'dilecto in Christo filio' sed laycis 'dilecto filio' simpliciter.

15. (1) QUOMODO CLERICI SALUTENT MAGNATES LAYCOS.

(2) Si archiepiscopus vel episcopus scripserit imperatori vel suo regi preponit nomen ipsius et ipsum laudibus superlativis honorat, (3) hoc modo: 'Serenissimo domino F. Dei gratia Romanorum imperatori semper agusto G. humilis eius fidelis archiepiscopus Mediolanensis licet indignus salutem cum fidelitate' vel 'salutem et in cuntis servitium tam debitum quam fidele'. (4) Cuilibet enim de mundo est nomen imperatoris pre

pag. 192

ponendum nisi apostolico, quia ipse tamquam summus omnibus antefertur. (5) Si autem alii regi quam suo scripserit, positivo non superlativo utetur, hoc modo: 'H. Dei gratia illustri regi Anglorum I. eadem gratia Parisiensis episcopus salutem et prosperos ad vota sucessus' vel 'salutem in eo per quem regnant reges et potentes scribunt iustitiam'.

(6) Aliis vero secularibus episcopi se preponunt, nisi aliqua obstiterit digna causa, ponentes nomen et locum et dignitatem eorum, sicut dominus papa facit.

l6. (1) QUOMODO SALUTENT LAICOS INFERIORES.

(2) Si autem archiepiscopus vel episcopus scribat alicui castellano vel capitaneo 'virum nobilem' eum vocat et si fidelitatis hominio sibi astringitur, dicit eum 'dilectum' vel 'suum fidelem' sicut faceret dominus temporalis.

17. (1) QUOMODO INPERATOR SALUTET REGES ET ALIOS.

(2) Imperator vocat regem Francie 'illustrem' vel 'specialem amicum' vel 'dilectum consanguineum'; ducem vel comitem non sub se positum 'virum strenuum' appellabit, sed positum sub se 'dilectum fidelem' dicit. (3) Similiter rex vel comes vel quilibet secularis dominus scribit.

pag. 193

18. (1) QUOMODO MINORES SCRIBANT DOMINIS.

(2) Si vero comes vel secularis persona scripserit regi vel imperatori eum 'serenissimum' appellabit et 'salutem et fidele servitium' sibi mittit vel 'promptum et perpetuum famulatum'.

(3) Si vero sacerdos scripserit sacerdoti vocat eum 'carissimum fratrem' vel 'amicum precipuum', posito loci nomine et ecclesie sue et mittit ei 'salutem et amorem' vel aliud acceptabile.

(4) Si vero quis scripserit capellano vel alii clerico sub se posito vocat eum 'suum dilectum capellanum' vel clericum vel canonicum et decet ut quandoque nominet eum 'fratrem'.

19. (1) QUOMODO PARES INTER SE IN MINORI STATU.

(2) Amicus amico dicit 'dilecto suo' vel 'carissimo amico' vel 'amicorum precipuo cum plenitudine dilectionis salutem'. (3) Hoc autem dico: positis reliquis circumstantiis que conveniunt meritis personarum.

Scolari dicendum est: 'Salutem et scientiam consequi quam affectat'. (4) Pater mittit dilecto filio: 'Salutem et benedictionem'. Filius autem mittit: 'Patri et domino reverendo cum subiectione salutem'. (5) Sed pater filio indignatus mittit ei 'salutem quam meruit' vel 'cito discedere ab erratis'. Filius autem

pag. 194

indignato patri potest dicere: 'Salutem et subiectionem in omnibus et per omnia filialem' vel 'Salutem et penitentiis filii misereri' vel 'Salutem et dictis non credere invidorum'.

Et hec ad presens de salutatione sufficiant.

20. (1) QUID SIT EXORDIUM.

(2) Exordium est oratio animum auditoris idonee comparans ad reliquam dictionem. (3) Hoc autem evenit si eum benivolum facimus et docilem et attentum. Et licet hoc in exordio principaliter faciamus, tamen in reliquis partibus epistole idem possumus observare, ut si de recipiente laudabilia predicemus et de nobis cum humilitate loquamur.

21. (1) QUOMODO BENIVOLENTIA CAPTETUR.

(2) Benivolum reddimus ex circumstantiis rerum et meritis personarum, docilem prelibatione materie, attentum novitate rerum vel magnitudine vel utilitate vel etiam gravitate

(3) Set benivolentiam captamus quattuor modis, scilicet a nobis, ab auditoribus, ab adversariis et ab ipsis rebus, ea scilicet de personis et negotiis asserendo per que speremus favorem nobis ab auditoribus hesiberi.

(4) Quandoque igitur benivolentiam captamus a nobis tantum, quandoque a persona recipientis tantum, quandoque pariter ab utrisque. (5) A rebus ipsis captamus benivolentiam tam

pag. 195

in exordio quam in conclusione: in exordio ut si nostrum vel alicuius factum ostenderimus esse tale per quod nobis reddatur favorabilis animus auditoris, (6) scilicet ut socius socium vel amicus amicum diligat; ut patrem natus colat et veneretur. (7) In conclusione captatur benivolentia ab ipso negotio cum ostenditur quid sequatur si premissa contingat impleri.

(8) Quomodo ab inimicis captetur benivolentia bene patet, scilicet si turpia vel segnia vel crudelia de illis probabiliter memoremus.

22. (1) DE DUPLICI GENERE EXORDIORUM.

 (2) <Exordiorum> aliud principium, aliud insinuatio.

(3) Principium est oratio protinus et perspicue auditoris animum efficiens docilem, benivolum et attentum. (4) Insinuatio est oratio quadam dissimulatione et circuitione obscure subiens animum auditoris.

(5) Principio utimur in causa dubia, humili et honesta. (6) Insinuatione utimur quando causa nostra est turpis vel quando sunt auditores defessi vel quando videtur ab aversa parte auditoribus persuasum. (7) Et notandum (nota) quod in causa dubia, id est partim honesta et partim in honesta, semper est a captatione benivolentie inchoandum, sed in causa humili attentum

pag. 196

precipue debemus facere auditorem. (8) In causa honesta possumus a docilitate vel benivolentia incoare vel, nullo premisso exordio, statim ad narrationem accedere. (9) In turpi vero causa est semper a benivolentia inchoandum.

23. (1) DE INTRINSECO ET EXTRINSECO EXORDIO.

 (2) Exordiorum aliud intrinsecum, aliud extrinsecum.

(3) Intrinsecum dicitur quando sub una clausula narrationi connectitur vel quando narratio sine ulla digressione prodit ab ipso; et tunc proprie signis utimur causativis, ut 'quare', 'qua propter', 'qua de causa'. (4) Extrinsecum vero dicitur quod longius ad narrationem accedit; et tunc proprie utimur singnis localibus, ut 'hinc est', 'utique' vel 'unde est' vel aliis consimilibus.

24. (1) DE OCTO PRINCIPIIS EXORDIENDI.

(2) Octo sunt principia exordiendi, scilicet quantitativum, qualitativum, adversativum, similitudinarium, condictionale, causale, temporale, absolutum. De singulis breviter videamus.

(3) Quantitativum est quod alicuius rei quantitatem ostendit ex qua constituitur favorabilis animus auditoris, hoc modo: 'Quantum vestre nobilitati serviverim credo vestram prudentiam non latere'.

pag. 197

25. (1) DE EXORDIO QUALITATIVO.

 (2) Qualitativum ad qualitatem rei vel persone pertinet, ut si dicam: 'Qualis amicus vobis extiterim in tempore oportuno effectus operum id indicat manifeste'.

26. (1) DE ADVERSATIVO.

(2) Adversativum sumitur ut si dicam: 'Quamvis ad impetrandum nulla michi suffragentur obsequia meritorum, de vestra tamen benignitate confisus ad portum vestre dominationi venio confidenter'.

27. (1) DE SIMILITUDINARIO.

(2) Similitudinarium ita sumitur: 'Ad vos tanquam patrem et dominum specialem mee devotionis litteras destinavi'.

28. (1) DE CONDICTIONALI.

 (2) Condictionale, id est consecutivum, poterit ita summi: 'Si meam indigentiam vestre dominationi expono, vestra non debet discretio ammirari, quia vos tantum michi estis specialis dominus et unicus benefactor'.

29. (1) DE CAUSALI.

(2) Causale dicitur quod per coniunctionem causalem sumitur, ut si dicam: 'Quia requies michi vestris iusionibus est parere, ideo quicquid iubetis libentissime facere sum paratus'.

pag. 198

30. (1) DE TEMPORALI.

(2) Temporale tempus respicit, ut si dicam: 'Quando vestre dominationi oportunitatem habeo serviendi meus tunc vere animus gratulatur, quia dum sum in vestro servitio reputo me felicem'.

31. (1) DE ASOLUTO.

(2) Asolutum appellatur quodlibet aliud a predictis et idem dicitur generale, quia dividitur in tres species, scilicet auctoritatem, proverbium et sententiam.

(3) Auctoritas est sententia imitatione digna, ut: 'Beati pauperes spiritu quoniam ipsorum est regnum celorum'.

32. (1) DE PROVERBIO.

(2) Proverbium est sermo brevis, comuni hominum oppinione generaliter comprobatus, hoc modo: 'Frustra iacitur rete ante oculos pennatorum'. (3) Et sic proverbium est velud quedam maxima que dat fidem aliis sed non recipit aliunde. Nec sunt multa proverbia inserenda nec plura in mediate proverbia socianda.

33. (1) DE EXORDIO QUOD FIT PER SENTENTIAM.

(2) Sententia est oratio de moribus sumpta, quid deceat breviter comprehendens, hoc modo: 'Is est extimandus liber qui nulli turpitudini servit'. Item: 'Omnes homines qui de rebus

pag. 199

dubiis consultant ira, odio, misericordia vacuos esse decet'. (3) Sepe tamen apud dictatores, et maxime Aurelianenses, proverbium idem prorsus quod sententia reputatur.

34. (1) QUARE DICATUR ABSOLUTUM.

(2) Hoc autem genus exordiorum quod absolutum vel generale vocatur in qualibet epistole parte inseri potest, excepta salutatione. (3) Et inde dicitur absolutum, quia liberum est ab illis septem et ad plures partes epistole trahitur quam illa sed precipuum locum habet statim post salutationem, similiter in fine post conclusionem, quia semper extrema debent validiori fortitudine roborari.

(4) Hoc ergo genere exordiorum quod absolutum vel generale dicitur, ratione illius partis que proverbium vel sententia nominatur, Gallici frequentius in dictamine epistolari utuntur quia per communem locum exordii, quasi per quandam maximam, totum quod sequitur vel etiam antecessit comprobant evidenter.

(5) Octo autem predicti modi possunt per hunc versiculum retineri: "Quantum, quale, licet, ut, si, quia, quando, solutum."

(6) Per hoc enim possumus illos octo modos exordiorum habere: 'quantum' pertinet ad quantitativum, 'quale' ad qualitativum,

pag. 200

'licet' ad adversativum, 'ut' ad similitudinarium, 'si' ad conditionale, 'quia' vero ad causale, 'quando' ad temporale, 'solutum' ad generale.

35. (1) QUALE DEBEAT EXORDIUM ESSE ET DE SEPTEM VITIIS EXORDIORUM .

(2) Exordium autem debet habere sententiarum et gravitatis plurimum sed splendoris et festivitatis et concinitudinis minimum ne suspicio innascatur que orationi fidem et auctoritatem adimit oratori.

(3) Vitia vero exordiorum sunt septem, scilicet vulgare, commune, commutabile, longum, separatum, translatum et contra precepta.

(4) Vulgare est quod pluribus causis accommodari posse videtur, ut si diceret idiota: 'Iniquum est hominem accusare'. Hoc enim potest ad omicidam et furem trahi. (5) Commune dicitur quo nichilominus adversarius uti potest, hoc modo: 'Audiatis, queso, quia foveo bonam causam'. (6) Commutabile dicitur quod potest adversarius leviter in contrarium commutare ut si <dixerim>: 'Audite me intuitu patris mei qui vobis servivit'

pag. 201

et tu dicas: 'Audite me non intuitu mei patris sed mei qui diu vobis servivi'. (7) Longum est quod pluribus verbis atque sententiis quam sit necesse producitur. (8) Separatum est quod non pertinet ad causam nec sequenti narrationi coheret. (9) Translatum est quod aliud conficit quam postulet genus cause, ut si docilem quis faciat auditorem cum benivolentiam causa desiderat vel si utatur principio quando est insinuatione utendum. (10) Contra precepta est illud quod neque docilem neque benivolum neque attentum efficit auditorem.

36. (1) DE NARRATIONE ET QUOMODO FIAT DECENTIUS.

(2) Narratio est rerum gestarum aut ut gestarum expositio, que unum potest et multa narrare: unde, quandoque simplex, quandoque multiplex nominatur.

(3) Fit autem narratio de rebus preteritis, presentibus et futuris, maxime per verbum indicativi modi, ut: 'Bononie optata perfruor sospitate' (4) vel, alio verbo precedente, oportet quod indicativus sequatur, preposita hac coniunctione 'quod', ut: 'Noveritis quod audivi logicam tribus annis' (5) vel sequatur infinitivus, subtracta eadem coniunctione 'quod', ut: 'Significo vobis me Bononiam accessisse' vel 'me incolumem permanere' vel 'me in proximo rediturum'. Nam accusativus debet precedere infinitivum.

pag. 202

37. (1) DE TRIBUS PROPRIIS NARRATIONIS.

 (2) Narrationem decet esse brevem, probabilem et apertam.

(3) Brevis est que non plura quam requirit necessitas comprehendit. Probabilis est si a veritate non videbitur dissentire. Narratio est aperta que res narrandas explicat ordinate. (4) Item commoda mittentis, prout materia postulat, debet sufficienter narrare, ita quod nil ponat superfluum nec tangat sibi aliquid nociturum.

(5) Redditio quoque cause locum precipuum habet in narratione, sicut et in ceteris epistole partibus, excepta salutatione.

(6) Distinctiones insuper, que coma, colum, periodus nominantur, rerum serie narrandarum debent clausulatim et distincte per ordinem explicare.

38. (1) DE PETITIONE ET OCTO SPECIEBUS IPSIUS.

(2) Petitio est oratio rei quam petimus expresiva. Nec dicitur petitio quia per illam semper aliquid postulemus sed ab usu frequentiori nomen accepit. (3) Et est petitio simplex, qua petimus unum solum, multiplex est qua plura. (4) Species autem petitionum sunt octo, scilicet precativa, preceptiva, hortativa, suasoria, monitoria, minatoria, correctoria et absoluta. (5) Et

pag. 203

nota quod precativa et monitoria possunt persone cuilibet convenire sed preceptiva convenit tantum maiori. Hortativa vero, suasoria, minatoria et correctoria proprie conveniunt eidem maiori; sepe tamen paribus et minoribus adaptantur. (6) Absoluta vocatur omnis alia petitio a predictis et hec est generalis que dividitur in quasdam species, quia petimus dicendo, scribendo, significando et quandoque alio modo.

39. (1) DE CONCLUSIONE ET QUATTUOR SPECIEBUS IPSIUS.

(2) Conclusio est oratio epistole terminalis per quam ostenditur quid commodi sequatur si petitio fuerit exaudita et quid incommodi si neglecta. (3) Fit autem quadrupliciter, scilicet affirmando, ut si dicam: 'Hoc si feceris me semper habebis ad tuum servitium promtiorem'. (4) Fit negando, ut si dicas: 'Quod si non feceris, te ulterius non amabo'. (5) Fit affirmando et negando simul, hoc modo: 'Quod si feceris a tuo servitio non desistam'. (6) Fit negando et affirmando simul, hoc modo: 'Quod si a studio non destiteris tibi sufficienter necessaria ministrabo'.

40. (1) EX QUOT ET QUIBUS PARTIBUS EPISTOLA INTEGRETUR .

(2) Quam vis epistola ex quinque partibus integretur, potest tamen ex pautioribus quandoque constare, quia in sola narratione

pag. 204

vel petitione potest consistere, omnibus aliis relegatis. Unde, narratione subtracta, non debet petitio removeri vel e converso. (3) Subtrahitur enim quandoque salutatio causa indignationis et tunc sufficiunt tantum nomina personarum; quandoque tacetur exordium, quia rei dignitas per se patet; (4) quandoque narratio, ut in litteris preceptivis; quandoque petitio, ut frequenter in epistolis remissivis; quandoque conclusio, quia rei commoditas vel incommoditas per se patet vel quia est epistola nimis longa. (5) Unde versus: "Hic satis est pars una, due, tres, quattuor, omnes".

41. (1) DE ARTIFICIALI ORDINE TRIUM PARTIUM EPISTOLE.

(2) Sciendum est autem quod exordium, narratio et petitio possunt naturalem ordinem permutare sed non salutatio nec conclusio, quia illa prior semper et hec ultima esse debet. (3) Nam petitio potest preponi exordio, ut si dicam: 'Amicitiam tuam rogo quatinus equum tuum michi commodes usque Romam, cum omnia que habeo sint exposita semper ad tuum beneplacitum et mandatum'. (4) Similiter narratio potest anticipare exordium, ut si dicam: 'Sciatis me sine vestro auxilio non posse in Studio commorari, quia michi estis specialis dominus et pissimus benefactor, cuius gratie quicquid sum vel esse possum teneor deputare' (5) Similiter petitio narrationem anticipat ut,

pag. 205

si dicam: 'Rogo dominationem vestram quatinus michi pecuniam transmittatis, quia Bononie sunt omnia solito cariora et illam totam quam mecum detuli pecuniam iam expendi'.

42. (1) REGULE SECUNDUM STILUM GALLICUM.

 (2) Cursum vero compositionis docent Gallici observandum per dactilos et spondeos nec secundum correptionem vel productionem considerant istos pedes sed secundum numerum sillabarum et habitudinem dictionum.

 (3) Omnis enim monosillaba dictio sive sit brevis sive longa dimidium spondeum constituit, ut 'pax' et 'quis'. (4) Item omnis bissillaba dictio est spondeus, ut 'pater' et 'mater'. (5) Item omnis trissillaba dictio facit dactilum si penultima gravis fuerit vel correpta, quantacumque fuerit prima, ut 'dominus'. (6) Quod si fuerit plurium sillabarum correpta penultima tres posteriores constituunt dactilum sed precedentes secuntur regulam spondeorum, ut 'munificentia'. (7) Omnis vero trissillaba dictio cuius penultima sit acuta spondeus et dimidius hic vocatur, ut 'magestas' et 'amare'. (8) Item omnis dictio caret dactilo si eius penultima sit acuta, ut 'edocuere' (9) nec stricte hic accentus accipitur sed est accentus hic quedam modulatio vocis per elevationem vel depressionem super penultimam sillabam facta, iudicio aurium comprobante.

pag. 206

43. (1) USUS REGULARUM.

(2) Predictis pedibus sic utuntur: plures spondei continuari possunt, dactili vero minime, nisi in salutatione que his legibus est exempta. (3) Nullus autem versus debet a dactilo inchoari. Unde non sic incipies: 'Litteras vestre dominationi transmitto'. (4) Ad minus ergo est ab uno spondeo et dimidio clausula inchoanda, ut: 'Implere cupio que iubetis'. (5) Si queratur a quot spondei liceat incoare, dicimus hoc indeterminatum esse. Quibusdam tamen videtur non ultra quattuor esse continuandos, ut: 'Dominationem vestram deprecor'.

44. (1) REGULE DE ULTIMIS ET PENULTIMIS SECUNDUM GALLICOS.

(2) Singule distinctiones unius et eiusdem clausule sunt in dactilum terminande, preter illam que ambitum orationis finit, quia terminari debet in duos spondeos distinctio finitiva, (3) hoc modo: 'Non est electus canonice qui mediante pecunia episcopalem apicem est adeptus'. (4) Nec est ignorandum quod si prima distinctio in dactilum finiatur, sequens a dactilo non incipiat, nisi 'quatinus' vel 'adeo' tunc occurrat, (5) hoc modo: 'Vestram deprecor amicitiam quatinus latorem presentium honoretis. Adeo enim a me diligitur quod quicquid honoris sibi feceritis, michi exhibitum reputabo'. (6) Cum vero clausula duos desinit in spondeos ante poni dactilum est necesse, hoc

PAG. 207

modo: 'Quem premit avaritia non potest fame consequi claritatem'. (7) Possunt vero duo spondei quadriformiter ex quattuor sillabis provenire, scilicet ut monosillaba dictio trissillabam antecedat, hoc modo: 'Vestre dominationi supplico quatinus me iuvetis', (8) vel oportet eas esse duas bissillabas dictiones, ut: 'Rogo vos quatinus vestrum subsidium michi detis' (9) vel due monosillabe dissillabam antecedant, ut: 'Dominus Deus respondeat pro me vobis' (10) vel ille quattuor ad constitutionem unius veniant dictionis, ut: 'Michi vestrum consilium impendatis'. (11) Possunt et due monosillabe in unam bissillabam commutari, hoc modo: 'Rogo vos quatinus in hoc anno Bononie sitis mecum'.

45. (1) REGULE DE ULTIMIS ET PENULTIMIS CLAUSULIS FINITIVE.

(2) De postrema clausula, id est epistolam terminante, sentiunt idem Galici quod in duos spondeos, ut alie precedentes, optime terminatur. (3) Potest tamen in tres spondeos vel in tres et dimidium vel in quattuor terminari. (4) Si ergo in tres spondeos desierit, illi possunt multimode variari, scilicet ut trissillaba trissillabam antecedat, semper dactilo preeunte, (5) hoc modo: 'Rogo te quatinus studere procures'; vel oportet quod

pag. 208

omnes ad constitutionem unius veniant dictionis, (6) hoc modo: 'Rogo te quatinus paternam memineris admonitionem'; (7) vel due dictiones una quarum sit monosillaba et altera bissillaba trissillabam antecedant, hoc modo: 'Rogo te ut semper in melius de bono conscendas'. (8) Si autem in tres spondeos et dimidium terminabitur, multiplex ibi variatio poterit inveniri: vel quod trissillaba quadrisillabam antecedat, ut: 'Sapientum studeas precepta imitari' (9) vel quod dictio quadrisillaba duas preveniat dictiones, quarum prior sit monosillaba, reliqua constet sillabis ex duabus, hoc modo: 'Ita vivas quod gaudere cum angelis merearis in celis'. (10) Si vero quattuor spondei postremam clausulam terminaverint, oportet quod unam constituant dictionem, hoc modo: 'Qui ecclesiam presumit offendere innodetur vinculo excumunicationis', (11) vel quod dictio monosillaba septisillabam antecedat, hoc modo: 'Qui contempnit satisfacere, segregetur fidelium a communicatione'.

46. (1) DE NATURA PROVERBIORUM SECUNDUM GALLICOS.

(2) Proverbia epistolarum multum sunt, ut iam diximus, apud Gallicos in honore. Quod, quamvis rationi contrarium videatur, potest tamen rationabiliter tollerari, (3) quia non appellant

pag. 209

proverbia sententias misticas et obscuras, ut sunt parabole Salomonis, sed quasdam sententias generales et lucidas et probatas, que bene possunt exordia nominari, (4) quia thema totius epistole inde trait efficaciam et vigorem.

(5) Unde secundum predictum stilum et doctrinam proverbiorum hanc epistolam exemplariter subiungamus.

47. (1) EXEMPLUM EPISTOLE SECUNDUM STILUM GALLICUM.

(2) 'G. humilis ecclesie Faventine prepositus et eiusdem capitulum I. discreto viro scolari Bononie cum sincera dilectione salutem. Qui diu laboribus insudavit scolasticis digne meretur premium suscipere de labore. Quare honestatis tue laudabilem cognoscentes prudentiam te in nostrum fratrem et canonicum recipere affectamus, (3) ideoque tuam rogamus in Domino prudentiam quatinus beneficium quod tibi gratis offerimus recipere non contempnas. Adeo enim tuam fraternitatem diligimus quod nonnullis eandem gratiam affectantibus te cuntis duximus preferendum. Debet sane considerare vir providus ne alius benedictionem habeat que offertur'.

 VII

. (1) INCIPIT SEPTIMUS LIBER.

 DE GENERALIBUS DOCUMENTIS ET PRIUS

 DE INVENTIONE MATERIE.

 (2) His ita premissis, que in epistolari dictamine secundum elegantiam stili Gallici attenduntur, generalia circa materiam consideranda restat ut amodo videamus, que adeo sunt necessaria quod quicumque hec ignorat non est dignus nomine dictatoris.

(3) Prius ergo debet ille qui dictare proposuit totam materiam in sue mentis armario premetiri, iuxta illud:

(4) "Materiam primo mens provvida pervolet omnem

 Discutiat bene quid precedat quidve sequatur

(5) et sic, iuxta possibilitatem ingenii sumpta materia, debita ordinatio et plena facundia subsequatur.

2. (1) DE DUPLICI ORDINE INVENTE MATERIE.

(2) Ordo dicitur esse duplex, scilicet naturalis et artificialis. (3) Naturalis a rerum gestarum serie non declinat; (4) artificialis est pulcrior, quia multotiens expedit et delectat dum prima mediis et media ultimis preposterat et commutat. (5) Nec poete

pag. 212

soli ordine artificiali utuntur, immo etiam oratores. Nam in compositione que reddit constructionem verborum equabiliter perpolitam ordo artificialis est maxime oportunus. (6) Similiter in tribus partibus epistole artificialis ordo sepe servatur, ut iam diximus. (7) In causis etiam multum valet, quia validiora semper sunt in principio et fine ponenda et minus valida debent in medio collocari. (8) Similiter, cum adversario respondemus, ultimam rationem ipsius, in qua forsitan plus confidit, statim debemus a principio, si possumus, confutare. (9) Et quando rem veterem et usitatam narramus, pulcrum est ordinem variare, ut tota iuvenescere videatur. (10) In sermonibus quoque multum expedit ordo artificialis, quia illud ad finem principaliter est servandum quod plus placeat et magis moveat animos auditorum.

3. (1) DE OCTO MODIS ARTIFICIALIS PRINCIPII.

(2) Principium artificiale sumitur octo modis, scilicet a fine, a medio, a proverbio tripliciter sumpto, ab exemplo tripliciter sumpto. (3) Sumitur ergo a fine quando principium ystorie vel alterius rei anticipat suus finis, hoc modo: 'Abraam salvo filio a sacrificio est reversus, qui tamen ea fide Dominum precipientem audierat ut filium immolaret'. (4) Possumus et a medio artificialiter

pag. 213

inchoare, hoc modo: 'Dum Abraam cum filio montem ascenderet, ipsum rediturum servus cum asina expectabat. Preceperat enim sibi Deus filium quem diligebat tenerrime immolare, ad ostendendum quod Deus est super omnia diligendus'.

4. (1) DE PROVERBIO SUMMENDO TRIPLICITER.

(2) Proverbium summitur iuxta principium, ut si dicam: 'Fides est meritoria que servire properat affectanter. Ex hoc patriarcha iustificatur, qui precipienti Domino ut immolaret filium credere non tardavit'. (3) Quandoque summitur proverbium iuxta medium, ut si dicam: 'Servilis abiectio scire secreta domini non meretur. (4) Propter hoc servus Habrae velud indignus ad sacrificium non asscendit, sed tamquam brutus cum bruto remanens animali quid ageretur a Domino ignorabat'. (5) Quandoque summitur proverbiale principium iuxta finem, hoc modo: 'Dignum est fidem suo premio non carere. Propterea fidelissimus patriarcha filium quem super aram obtulerat meruit incolumem obtinere'.

5. (1) DE EXEMPLO SUMENDO TRIPLICITER.

(2) Exemplum summitur iuxta principium, ut si dicam: 'Bona arbor generat bonum fructum. Sic utique fidelis senex fidelem filium generavit, quem sibi voluit Dominus, quasi fructum acceptabilem, super altaris mensam offerri'. (3) Quandoque summitur principium exemplare iuxta medium, ut si dicam: 'Lolium

pag. 214

debet a tritico separari ne panis inde proveniens amarescat. Revera servus Habrae quasi lolium eo quod infidelis erat debuit a tritico sacrificii removeri'. (4) Exemplare principium quandoque summitur iuxta finem, hoc modo: 'Quam vis sol videatur tendere ad occasum, non tamen extinguitur sed ad lucem revertitur clariorem. Ita filius patriarche, velud ad mortis occasum ductus, non fuit extintus sed luce clariori, quasi sol oriens, est reductus'.

6. (1) DE HIS QUATTUOR QUE SUNT IN MATERIA CONSIDERANDA.

 (2) Circa executionem materie diligentius est notandum quod si obscura fuerit et longa est levi brevitate materia moderanda, ut sit in sensu brevitas et levitas in sermone; (3) quod si brevis fuerit et obscura debes eam cum levitate congrua elongare; (4) quod si levis et longa fuerit levitatem falleret verborum venustas et diffusionem coerceat remedium brevitatis; (5) quod si brevis et levis materia fuerit decens ampliatio redimat brevitatem et dignus hornatus subveniat levitati. (6) Et sic debet egregius dictator apud se ipsum considerare que materia sit longa, que brevis, que obscura, que levis ut unamquamque sciat lege debita explicare.

(7) Sed octo sunt modi materiam ampliandi, qui ad cosdam

pag. 215

colores dignoscuntur rethoricos pertinere de quibus breviter videamus.

7. (1) DE OCTO MODIS AMPLIANDI MATERIAM.

 (2) Interpretatio enim eandem rem verbis iterat variatis, hoc modo: 'Christus de virgine fuit natus', 'Filius Dei carnem recepit de utero virginali'. (3) Hoc idem facit expolitio, color sententiarum, que circa idem permanens aliud atque aliud videtur dicere commutando.

8. (1) DE PERIFRASI.

(2) Aliud genus ampliandi facundiam est perifrasis que circuitio nominatur. Hec unam rem simplicem elocutionis serie circumscribit et nomina rerum incorporearum accipit pro personis, ut: 'Maiestas imperatoris hoc iubet', id est ipse imperator. (3) Hec partes orationis commutat, ut si nominativum vel alium casum in genitivum retorqueas. Ecce enim dixisti: 'Cognoscat tua probitas', commuta igitur dicens: 'Cognoscat tue ratio probitatis'. (4) Ita commutabis pronomen, ut si velis dicere: 'Iste retulit nobis', dicas aliter: 'Nobis istius est sermone relatum'. (5) Similiter verbum poteris commutare, ut si velis dicere: 'Misi tibi', dicas ita: 'Tibi noveris me misisse'. (6) Participium similiter commutabis, ut: 'Bononiam sum venturus', dicas igitur: 'Bononiam habeo propositum veniendi' vel: 'Me venire Bononiam

pag. 216

in proximo tua dilectio non ignoret'. (7) Commutatur etiam in casualem dictio carens casu. Ecce, si velis dicere: 'Hic bene iudicat', ita poteris commutare: 'Hic est bonus iudex' vel: 'Hic iudicat bono modo' vel: 'Hic servat in iudicio bonitatem'.

9. (1) DE IPERBOLICA AMPLIATIONE.

 (2) Tertium genus ampliandi materiam est comparatio que in rethoricis superlatio nominatur: et hec ampliando materiam sepe loquitur yperbolice. (3) Huiusmodi autem comparationibus sepe utuntur autores materiam ampliare volentes. Et fit quandoque iperbole cum signo comparationis expresso, scilicet per magis, minus et eque, (4) quandoque fit separatim, id est sine aliquo signo comparationis, ut: 'Totus Aristotiles est in pectore tuo'.

10. (1) DE APOSTROPHA.

 (2) Quartum genus ampliandi materiam est apostrofa que dicitur exclamatio. (3) Hec enim per quandam sermonis directionem efficit doloris aut indignationis alicuius significationem, ut: 'Tu Iuda impiissime ausus fuisti magistrum et Dominum prodere osculando'. (4) Potest etiam et apostrofa intervenire causa monendi et sepe alterius causa rei.

pag. 217

 (1) DE PROSOPOPEIA.

 (2) Quintum genus extendendi materiam est prosopopeia, id est informatio nove persone, que inter colores dicitur conformatio, (3) iuxta illud:

'Nux ego iuncta vie cum sim sine crimine vite

A populo saxis pretereunte petor'.

(4) Similiter crux poterit introduci: 'Ego crux rapta conqueror de fidelium tarditate, quia non curant me de impiorum manibus liberare'.

12. (1) DE SIMILITUDINE.

 (2) Sextum genus materiam prorogandi est digressio que spectat ad colorem qui similitudo vocatur. (3) Hec enim fit causa probandi aliquid de presenti negotio vel persona, que, si fuerit impertinens, erit nimium vitiosa. Si autem ad rem pertineat plurimum commendatur. (4) Et hec digressio multum sermocinantibus expedit, ut si de Iuda loqueris proditore, satis commode ad Absalonem sive Achitophel potes digressionem facere, dum modo ad principale propositum revertaris.

pag. 218

13. (1) DE AMPLIATIONE QUE DICITUR DESCRIPTIO.

 (2) Septimum genus ampliandi materiam est descriptio que inter colores sententiarum locatur. (3) Secundum hanc loca, tempora et qualitates negotiorum et personarum sepissime describuntur causa probandi aliquid quod videatur ad materiam pertinere. (4) Iuxta quod dicitur: 'Vir erat in terra Hus nomine Iob, simplex et rectus ac iustus et timens Deum'.

14. (1) OCTAVUS MODUS FIT PER SUUM CONTRARIUM.

(2) Octavum genus ampliandi materiam est duplex rei consideratio: una que asserit formam rei, altera que oppositam formam tollit. (3) Unde Lucanus: 'Festa coronato non pendent limine serta' (4) vel sic: 'Quam vis ista mulier sit formosa non tamen est lasciva, quam vis nobilis non superba, quam vis dives non tamen ad illicita preceps'. (5) Et debet iste modus loquendi similiter ad descriptionem reduci, quamvis alio modo quam superior fiat.

15. (1) DE OCTO MODIS ABREVIANDI MATERIAM.

(2) Nunc qualiter possit breviari materia videamus. Est ergo sciendum quod si breviter loqui volumus illa octo sunt vitanda

pag. 219

que materiam supra diximus ampliare. (3) Similiter octo sunt illa que adhuc etiam brevitatem inducunt. Primum est emphasis, id est nimia veritatis expressio, ut: 'Davus est ipsum scelus'. (4) Secundum est articulus, id est quedam intervallis distincta cesio dictionum, ut: 'Fides, spes, caritas donat vitam'. (5) Tertium est ablativus qui poni dicitur absolute, ut: 'Troiano bellante victi sunt Parthi'. (6) Quartum est unius in altero quedam callida intelligentia et decora. Unde Oratius: 'It et redit et narrat Vulteium nomine Mennam'. (7) Ita poteris et tu loqui: 'Litteras quas optabam a domino apostolico inpetravi'. Per hoc enim intelligitur quod satis plene apud eum gratiam invenisti et sic non oportet quod debeas hoc cantare. (8) Quintum est a clausulis subtracta coniunctio ubi color intervenit qui dicitur dissolutum, sicut patet in oratione dominica et in simbolo nostre fidei, ubi causa brevitatis pauce coniunctiones ponuntur. (9) Et tu similiter dicas: 'Sciatis quod Bononie gramaticam tribus annis audivi, biennio in logica laboravi, tandem in iure canonico sum titulum magisterii consecutus'. (10) Sextum est multarum clausularum sub uno verbo adiunctio. Et hoc precipue facit ceuma, ut: 'Magna viris gloria est iustitia, fortitudo, temperantia et prudentia'. (11) Septimum est eiusdem verbi repetitionis fuga que

pag. 220

non est tolleranda nisi causa exornationis fiat. (12) Octavum est eorum que plus ad rem faciunt in mente prius ordinata collectio, ut, rebus breviter comprehensis, non plura quam sit necesse verba ponantur, ut in dominica oratione videamus, vel sic: 'Davit missus ad fratres, interfecto Golia, populum liberavit'.

16. (1) DE GRAVITATE QUE FIT PER TRANSUNTIONEM.

(2) Seu velis materiam ampliare sive ad brevitatem reducere debes verba propria, si poteris, invenire, ita quod sermone decenti res quelibet decoretur (3) sed, deficientibus idoneis verbis, quandoque inpropriis est utendum que multum venustatis habent si calide transummantur. (4) Ecce, si de homine loqueris, debes ad rem similem te transfere, ut homini attribuas quod aliis rebus convenit ex natura. (5) Vides enim quod aurum est fulvum, lac niveum, rosa rubicunda, mel dulce, flamme rutile sed nix alba. Potes ergo transumere ita dicens: 'Hic habet dentes niveos, labia flammea, gustum mellitum, vultum roseum, frontem lacteam, crines aureos'.

17. (1) DE ANIMATO AD INANIMATUM.

(2) Quod si de non homine loqueris ad hominem te retorque, ut quod sibi convenit ex natura possis digne rebus aliis commodare. (3) Vides enim quod homo nascitur, pingit, hornat, blanditur, cessat, dormit, quiescit, iacet et surgit. Hec ergo vernali

pag. 221

tempori et maris tranquilitati potes attribuere in hunc modum: (4) 'Florum primordia iam nascuntur, ver floribus terram pingit, tempus placidum nunc blanditur, procelle dormiunt, freta cessant, valles depresse iacent, montes erecti surgunt'.

18. (1) ALIUT EXEMPLUM.

(2) Similiter ea que sunt hominis ita potes hiemi commodare: 'Multos hiemis <predura> tirannis opprimit violenter, (3) cuius imperio nimbi contristant aerem, caligo diem excecat, aura parit procellas, nix claudit iter, medullas bruma transfigit, undas glacies incarcerat, humum grando flagellat'.

19. (1) ALIUT EXEMPLUM.

(2) Similem transuntionem sumis ab homine si vis loqui de tempore navigandi: 'Aquas aquilo non obiurgat, aerem auster non inebriat, solis radius quasi scopa lutosi aeris celum emundat, tempus sereno vultu pelago adulatur'.

20. (1) QUOMODO VILIS MATERIA EFFICIATUR GRAVIS PER TRANSUMPTIONEM.

(2) Potes ab homine similem transsuntionem sumere si vilem materia, sicut est fabrilis actus, cupias exornare, (3) hoc modo:

pag. 222

'Flamme vigilant ad folles, in igne massa ferrea sepellitur, eandem coctam forceps incudi ministrat, malleus dat crebra verbera, ut magister, et sic massam format in opus duris ictibus percorreptam'.

21. (1) QUARE PLURA SUMMANTUR AB ANIMATO.

(2) Plura exempla transsuntionis ab homine sunta posuimus quia transsuntio quam a nobis recipimus et familiarior et suavior esse videtur quam que a rebus summitur alienis.

(3) Et est modus iste loquendi gravis et levis: nam gravitas est in inventione verbi sed levitas est in sensu. Quare diligentius est cavendum ne transsuntio sit turbida vel opaca.

22. (1) DE TRANSSUNTIONE ADIECTIVI.

(2) Si volumus urbane loqui debemus etiam transsumere adiectivum, ut nubem si qua fuerit a substantivo removeat aut ut lumen sibi plenius largiatur. (3) Nam si dixero: 'Iura mollescunt' vel: 'Iura rigent' non dum hec transsuntio bene lucet sed adiectivo posito elucescet, ut: 'Iura dispensatoria mollescunt, iura districta rigent' (nam dispensatio pietatis sed districtio

pag. 223

est rigoris). (4) Quandoque adiectivum transsummitur non causa removendi obscuritatem sed ut maius lumen exibeat substantivo. (5) Nam si diceres: 'Tellus plus equo potavit aquas' vel: 'Imber aquas temere dispensavit' plenius ita dices: 'Ebria tellus plus equo potavit aquas' vel: 'Prodigus inber aquas temere dispensavit'. (6) Tale siquidem adiectivum ratione sequentis attributionis substantivo suo ad modum edere colligatur.

23. (1) DE TRANSUNCTIONE QUE REPUGNARE VIDETUR.

(2) Quandoque tamen transsuntio videtur inter nomen et verbum repugnantiam generare, ubi tamen dignissima est iuntura, ut: 'Ad Dominum clamant devota silentia' vel: 'Gaudium terrenum intrinsecus amarescit'. (3) Eadem contrarietas quandoque inter substantivum et adiectivum esse videtur, ut: 'Amara gaudia, clamosa silentia sunt ista'. (4) Similiter est si dicam: 'Strenua inertia te exercet, inops copia te ditavit'.

24. (1) DE TRANSUNCTIONE SUMPTA EQUIVOCE.

(2) Ex predictis habemus unum genus transsuntionis, scilicet quando dictio semel sumpta proprie summitur et in proprie, (3) ut si dicam: 'Fides in corde, ferrum in corpore armat sancte crucis inclitos bellatores'. (4) Ita dixit Ovidius: 'Demophon ventis et verba et vela dedisti'. Accipit enim 'ventos' proprie et improprie simul.

pag. 224

25. (1) DE TRIPLICI RESPECTU VERBI TRANSUMPTI.

(2) Habuimus quod verbum et adiectivum et substantivum transsumuntur sed quodlibet multis modis. (3) Nam verbum quandoque transsummitur ratione precedentis casus, ut: 'Nubes pausant, aer mansuescit, aura silet, aves inter se locuntur, mare dormit, rivi ludunt, rami pubescunt, agelli pinguntur, humus lascivit'. (4) Quandoque ratione sequentis casus, ut: 'Predicator seminat ore, unde cibat oculos, aures inebriat et satiat ipsos animos auditorum'. (5) Quandoque ratione tam precedentis quam sequentis casus, ut: 'Os nostri doctoris propinat dulcia verba, vigiles aures bibunt verba ex ore ipsius loquentis'.

26. (1) DE TRIPLICI RESPECTU ADIECTIVI TRANSSUMPTI.

(2) Adiectivum quoque transummitur tribus modis. (3) Quandoque ratione fixi cui adiungitur, ut si dicatur: 'Sermo crudus, excoctus, sucosus, arridus, hirtus, comptus, rudis, excultus, inops, opimus'. (4) Quandoque ratione sequentis obliqui, ut: 'Ecce rex venit, inermis consilis, cintus odiis, nudus amicis'. (5) Quandoque ratione utriusque, ut si de aliquo diserto dicamus: 'Hic est floridus eloquio'; de veterano: 'Hic est marcidus evo'; de paupere: 'Hic est tenuis re'.

pag. 225

27. (1) DE TRANSSUMPTIONE FIXI ET UNDE PROVENIAT LEVITAS VEL GRAVITAS.

(2) Fixum transsummitur multis modis, ut: 'Ira maris' (ecce nominatio); 'Tu es alter Ulixes' (ecce pronominatio); 'Bononia prudens' (ecce denominatio). (3) Unde sciendum est quod, cum verborum exornationes sint XLV, decem illarum pertinent ad gravitatem sermonis, quia omnes in transuntione posite sunt et ab usitata verborum potestate recedunt: grave videtur, enim transsummere competenter. (4.) xxxv que super sunt planitiem sermonis accomodant et illum quadam superficiali dignitate venustant. Sed vide, si gravitatem sequeris, ne obscuritatem incurras et si brevitatem diligis, cave ne afferas vilitatem.

(5) "Sic grave iunge levi ne res hec detrahat illi

Sed sibi conveniant et sede fruantur eadem".

(6) Colores igitur qui sermonem levem efficiunt et venustum sunt xxxv, scilicet repetitio, conversio, complexio, traductio, contentio, exclamatio, interrogatio, ratiocinatio, sententia, contrarium, membrum, articulus, continuatio, compar, similiter cadens, similiter desinens, annominatio, subiectio, gradatio, diffinitio, transitio, correctio, occupatio, disiunctum, coniunctio, adiuntio, conduplicatio, interpretatio, commutatio, permissio, dubitatio, expeditio, dissolutum, precisio, conclusio. (7) Quarum

pag. 226

exornationum quedam ampliant orationem, quedam ad brevitatem ducunt. Quod similiter quedam exhornationes sententiarum faciunt, ut a nobis superius est ostensum, (8) quia sicut quedam extendunt orationem, ita quedam ornamenta sententiam et velud quedam coartant sermonem, ita quedam habent potestatem sententiam coartandi.

(9) Sed de illis xxxv verborum exornationibus et de sententiarum XIX coloribus ad presens non duximus repetendum, quia sufficienter a nobis est de illis superius expeditum (10) sed decem colores transuntionum hic volumus iterare causa expediendi plenius gravitatem ipsorum et quia de transuntivis precipue intendimus hic docere.

28. (1) DE TRANSUMPTIVA GRAVITATE DECEM EXORNATIONUM .

(2) Decem exornationum que ad transsuntionem pertinent quattuor sunt que inter eas plus gravitatis habent; sex autem viam faciliorem tenent nec tantum in se continent gravitatis.

(3) Graviores equidem sunt iste quattuor: nominatio, pronominatio, permutatio, translatio. (4) Minus gravitatis habent iste sex: denominatio, circuitio, transgressio, superlatio, intellectio et abusio. De his ergo per ordinem videamus.

pag. 227

29. (1) NOMINATIO.

(2) Nominatio est novi vocabuli vel nove iuncture verborum confectio. (3) Quod quandoque fit causa imitationis, ut: 'Iste sibilat, ille rudit; hic murmurat, ille vagit; hic blacterat, ille mugit'. (4) Quandoque fit causa significationis, id est causa maioris vehementie, ut: 'Isto faciente impetum, fragor civitatis auditus est' (sic enim magnus clamor populi designatur, quod a fragore arborum tractum est). (5) Similiter potest dici: 'Me terret tuba fulminis, aure impetus me invasit, ventorum iurgia tollunt sonnum, maris strepitus ledit naves, ira procelle timidos facit'. (6) Hec vero transsuntio proprie fit in nomine substantivo et comuni, hoc est appellativo. (7) Et potest dici quod in ipsa inventione fit nominatio sed, cum ab usu fuerit approbata, huiusmodi locutio in transslatione vertetur.

30. (1) PRONOMINATIO.

(2) Pronominatio similiter fit in nomine substantivo sed proprio, causa laudandi vel vituperandi quantum ad animam, ut: 'Hic est Petrus, ille Iudas' (3) vel quantum ad corpus, ut: 'Hic est Paris, ille Thersites' vel quantum ad res, ut: 'Hic est Titus et ille Tantalus', id est hic largus et ille avarus. (4) Quandoque

pag. 228

fit ut nomen gratius pro minus grato ponamus, hoc modo: 'Recordare, Domine, patrum nostrorum Abraam, Ysaac et Iacob'. (5) Quandoque minus gratum ponimus, ut auditores amplius commoveamus. Unde Lucanus: 'Ad Cinnas Mariosque venis'. Hii enim fuerunt maximi rei publice inimici.

31. (1) PERMUTATIO.

 (2) Permutatio fit in nomine tam proprio quam comuni. Hec aliud verbis, aliud sententia, sicut allegoria, demostrat et fit per similitudinem, argumentum atque contrarium.

 (3) Fit per similitudinem cum plures translationes accedunt, ducte simili ratione, (4) hoc modo: 'Si canes funguntur officio luporum cuinam presidio pecuaria credemus?' Ecce, 'canes' significant prelatos, 'lupi' mercenarios seu tirannos, 'pecuaria' populares et ita plura similia hic concurrunt. (5) Fit per argumentum a persona vel loco vel ab alia re sumptum, quod frequenter in sacra scriptura contingit (6) et tunc quandam similitudinem oportet intervenire, ut si per 'David' Christum intelligas, per 'vas lactis' plenitudinem sue gratie, per 'fundum' beatam Virginem, per 'Goliam' principem tenebrarum, per 'gladium' potestatem sibi ablatam. (7) Fit per contrarium, ut si per 'Rachel morientem in

pag. 229

partu' virginem intelligas absque dolore aliquo parientem. (8) Similiter fit per contrarium quando intervenit hironia, hoc est derisio, que per quandam vocis elevationem exprimitur, ut: 'Hic est episcopus' quasi dicat 'non est', quia nullam curam de grege habet. (9) Quandoque fit per contrarium absque ulla derisione, ut si de avaro dicas: 'Hic est nimis prodigus' et de adultero: 'Hic est castus'. In talibus enim est transsuntio facta per antifrasim.

32. (1) TRANSLATIO.

 (2) Traslatio est ex quadam convenienti similitudine verbi iam dudum inventi in aliam rem traductio. (3) Hec fit tam in nomine quam in verbo et participio et adverbio et in hoc differt a precedentibus. (4) In permutatione tamen significatio vocabuli non mutatur sed per rem ipsius alia res intelligitur, ut: 'Lupus est in fabula', id est aliquis adest qui cursum impedit nostre vocis. (5) In translatione vero dictio quasi sponte ad aliud significandum convertitur, ut: 'Pratum ridet', id est floret. (6) Et fit traslatio quandoque tantum in una parte, ut: 'Insanire libet', hoc est versificari, quandoque in pluribus, ut: 'Pastores predantur oves'. Hic duo nomina transferuntur: 'pastores' ad prelatos et 'oves' ad subditos; (7) quandoque transummitur totalis oratio, ita quod nulla pars ipsius, ut: 'Littus aras', id est opus inutile agis.

pag. 230

33. (1) DE SEX CAUSIS TRANSLATIONIS.

 (2) Traslatio fit sex causis. Nam fit causa maioris evidentie, ut: 'Hic serpens callidus Eve mortis pocula propinavit'. (3) Item fit causa brevitatis, ut: 'Prima die absorbuit infernus angelum tumefactum'. (4) Fit causa obscenitatis vitande, ut: 'Nullus beate Marie virginitatis ianuam reseravit'. (5) Similiter fit causa maioris significantie, ut: 'Apostoli ubique gentium tonuerunt'. (6) Fit causa diminutionis, ut: 'Iste superbit quia guttam scientie iam gustavit'. (7) Item fit causa locupletandi orationem maiori hornatu, velud si diceres: 'In rexurrectione caro Christi refloruit que in passione prius exaruerat tamquam testa'.

34. (1) DE QUATTUOR DIFFERENTIIS TRANSLATIONIS.

(2) Translatio quoque habet differentias quattuor specierum. Fit enim ab animato ad animatum, ut: 'Equus iste volat'. Nam avis et equus animata sunt. (3) Fit ab animato ad inanimatum ut: 'Vela gemunt'. (4) Fit ab in animato ad animatum, ut: 'Iste radiat splendore sapientie'. (5) Fit ab in animato ad inanimatum, ut: 'Terra fluit lac et mel'.

35. (1) DE RECIPROCIS TRANSLATIONIBUS.

(2) Sunt insuper inter has species quedam translationes que utrique parti conveniunt et ob hoc reciproce nominatur, quia, sicut 'pratum ridet', ita 'homo viret' et sicut 'terra fluit' ita

pag. 231

'fluctus teritur'. (3) Et quedam sunt tantum unius partis, quia non sicut 'equus volat' sic avis dicitur equitare.

36. (1) DE TRANSLATIONE REI ET VOCIS.

(2) Notandum quod fit vocis et rei translatio, ut: 'Linea est longa'. Sic enim res et nomen transfertur a corpore ad ipsam lineam que sine dubio est incorporea, quia longitudo ad lineam et hoc nomen 'longa' pariter transferuntur. (3) Fit translatio vocis et non rei, ut: 'Iste monacus est albus' quia, licet 'albus' dicatur de monacho non tamen albedo inest monacho sed tantum habitui. (4) Fit translatio rei sed non vocis, ut: 'Leta seges', id est fertilis. Sic enim attribuitur letitia segeti sub hoc adiectivo 'leta', non tamen sub alio nomine eiusdem significationis, ut dicatur: 'Seges ylaris' vel 'iocunda'.

37. (1) DE TRANSLATIONE SECUNDUM IDEM, SIMILE ET DlVERSUM.

(2) Fit quoque translatio in eodem, simili et diverso. Quod sic intelligitur: in eodem enim dicitur fieri quando idem verbum eandem translativam significationem retinet, locis positum in diversis, (3) ut si hoc verbum 'adulterat' ita ponas: 'Asper

pag. 232

animus adulterat corpoream venustatem. Prebende nomen adulterat qui non prebet eam liberaliter sed venundat. Hic adulterat claves, ille male transferendo adulterat dictiones' vel sic de hoc verbo 'castigo'.

38. (1) EXEMPLUM DE EODEM.

(2) 'Virgo habet labellula castigata. Magister castigate loquitur et subcinte. Cantilenam castiga ne satietatem inducat. Simplicitate faciei mentis durities castigatur. Verborum prolixitatem castigo. Enormitatem carminis debet poeta diligens castigare' vel sic de hoc verbo 'furatur'.

39. (1) EXEMPLUM DE EODEM.

(2) 'Iste sub tue protectionis clipeo se furatur. Galathea michi sua pulcritudine me furatur. Qui honestis rebus invigilat illecebrarum voluptatibus se furatur. Nemo est tam cautus cui carnalis stimulus aliquid non furetur'.

40. (1) EXEMPLUM DE SIMILI.

(2) Fit in simili cum verba consimilis significationis ad eandem possunt translationem venire, ut: 'Prata floribus rident, prata luxuriant floribus, prata lasciviunt floribus, prata florea iuvenescunt, prata florum purpura venustantur, prata vario gramine ylarescunt, prata florum coloribus depinguntur' vel sic:

pag. 233

41. (1) EXEMPLUM DE SIMILI.

(2) 'Flores floribus hic arrident, hic rose cum liliis maritantur, viole colore ferrugineo depinguntur, hic locus veris opibus preditatur, humus hic delectabiles parit flores, tota humus herbis gratuitis hic virescit, vernalis clementia hic blanditur, (3) tellus fecundis graminibus hic vestitur, in hec loca natura sue rorem gratie instillavit, ad florum gratiam çephirus hic aspirat, vernis floribus aura lascivior hic applaudit, nescit hic yems floribus novercari, forma loci florigera invitat ad requiem transeuntes'.

42. (1) TRANSLATIO SECUNDUM DIVERSUM.

(2) In diverso dicitur esse translatio cum res opposite quadam se contentione respiciunt, (3) ut: 'Iste candorem denigrat mee fame sed ego sue fame nigredinem candidavi'; 'Vultus huius colore roseo venustatur, faciem illius extrema inficit turpitudo'; 'Hunc cecitas cupiditatis obfuscat, illum splendor liberalitatis illustrat'; 'Hyemps floribus tellurem depauperat sed eandem vernanti gramine ver fecundat'.

(4) Licet autem obscura transsumptio sit vitanda, quandoque tamen causa loquendi liberius vel causa celandi quod dicitur locum habet, (5) ut si de sodomita dicas: 'Iste prefert

pag. 234

Ganimedem Iunoni' id est magis pusione quam coniuge delectatur.

Nunc de sex qui restant coloribus est agendum.

43. (1) DENOMINATIO ET EIUS MODI.

(2) Denominatio transuntionem facit quoniam a rebus propinquis et finitimis orationem trahit, qua res possit intelligi non suo vocabulo appellata. (3) Hec nomen inventi ponit pro nomine inventoris, ut: 'Vinum colitur a Tebanis', id est Bachus inventor vini. (4) Quandoque nomen inventoris significat rem inventam, ut: 'Ceres est cara Bononie', id est panis. (5) Quandoque instrumentum sumitur pro utente, ut: 'Penna scribit', 'Gladius hostem cedit'. (6) Quandoque nomen facientis denominat rem que fit, ut: 'Mars imminet Lombardie', id est bellum quod fit a Marte. (7) Similiter nomen rei que fit denominat facientem, ut: 'Avaritia est cupida et gratia liberalis', quoniam avaritia facit cupidum sed gratia liberalem. (8) Quandoque continens ponitur pro contento, ut: 'Gallia pugnat', id est Gallici. (9) Sed hoc fit tripliciter, quia potes epitetum, id est proprium accidens rei, per substantivum significare, ut: 'Bononia est iuris indagatrix' vel per adiectivum, ut: 'Bononia est nobilis, felix, prudens' vel

pag. 235

per ydoneum verbum, ut: 'Bononia docet iura'. (10) Quandoque contentum pro continente accipitur, ut si materia pro materiato ponatur, hoc modo: 'Bachus in argento, digitus lascivit in auro'.

(11) Si ergo vis esse in mitator nobilium poetarum in huiusmodi epithetis et decorem singulis rebus dare, nunc audi Claudianum dicentem:

44. (1) EPITHETA DENOMINATIVA.

 (2) 'Glomerantur in unum

Innumere pestes Herebi quascumque sinistro

Nox genuit fetus, nutrix discordia belli

Imperiosa fames leto vicina senectus

Impatiensque sui morbus livorque secundis

Anxius et scisso merens velamine Luctus

Et Timor et ceco preceps audacia vultu

Et Luxus populator opum cui semper adherens

Infelix humili gressu comitatur Egestas'.

(3) Audi adhuc eundem:

 'Hic elementorum series sedesque paternas

 Insignibat acu veterem qua lege tumultum

pag. 236

Discrevit natura parens et semina iustis

 Discessere locis, quicquid leve fertur in altum

 In medio graviora cadunt, incanduit aer

 Egit flamma polum, fluxit mare, terra pependit

 Nec color unus erat, stellas accendit in auro

 Ostro fundit aquas, attollit litora gemmis'.

(4) Adhuc eundem non pigeat te audire:

 'Hic edere serpunt, hic pampinus induit ulmos.

 Alnus amica vadis, astis accommoda cornus,

 Crispa comas buxus, pinus succinta cacumen

 Apta fretis abies, venturi prescia laurus

 Mirtus odora, gigas citrus, pigmea mirica

 Frigore ramorum solarem summovet estum'.

(5) Audi etiam eximium poetarum:

 'Continuo pectoris generosi pullus in arvis

 Altius ingreditur et mollia crura reponit

 Primus et ire viam et fluvios temptare minaces

 Audet et ignoto sese committere ponti

 Nec vanos horret strepitus. Illi ardua cervix Argutumque caput, levis alvus, obesaque terga

 Luxuriatque thoris animosum pectus'.

pag. 237

(6) Adhuc eundem mirare:

 'Ecce supercilio clivosi tramitis undam

 Elicit illa cadens raucum per levia murmur

 Saxa ciet scatebrisque arentia temperat arva'.

45. (1) TRANSUMPTIO PER CIRCUITIONEM.

(2) Circuitio transsuntionem facit, quia causam ponit pro causato et rem simplicem quadam circumlocutione designat, (3) ut: 'Langor eget medicina' id est languens eget medico, et: 'Prudentia Bononiensium vincit hostes', id est Bononienses prudentes.

46. (1) TRANSGRESSIO.

(2) Transgressio quoque transummit quia causa venustatis removet dictiones ab ordine naturali et in aliam potestatem trahit. (3) Unde, ratione talis ordinis, est hec locutio transsuntiva: 'Socratem videt Plato'.

47. (1) SUPERLATIO TRANSUMPTIVA.

(2) Superlatio ad transuntionem reducitur, quia hec superat veritatem augendi vel minuendi causa. (3) Fit autem quandoque sine comparatione, ut: 'Tangunt sidera fluctus'; quandoque fit per eque ut: 'Unda <cruoris> fluit exemplo equoris'; (4) quandoque

pag. 238

per magis, ut: 'Pectus est frigidius glacie'; (5) quandoque per minus, ut: 'Sol est obscurior armis regis', id est minus splendidus. (6) Sed cave ne supergressionem mens vel auris aborreat. Nam "placet excessus quem laudat et auris et usus".

48. (1) TRANSUNTIO PER INTELLECTIONEM.

(2) Intellectio pulcerrimam transuntionem facit. Ponit enim partem pro toto, ut si velis dicere quod studueris tribus annis, pulcrius ita dices: 'Tertia estas in studio me invenit'. (3) Sic enim ait Oratius: 'Me quater undenos sciat implevisse decenbres', id est annos.

(4) Eadem est transuntio quando singulare accipitur pro plurali, ut: 'Iste habet capillum nigrum', id est capillos nigros. (5) Quandoque id quod est partis attribuitur toti, ut si eadem dies, respectu diversarum partium, sicca et aquosa dicatur vel idem fluvius angustus et amplus, sapidus et amarus. (6) Similiter fit quando plurale pro singulari accipitur, ut si de aliquo suum anulum ostendentem dicamus: 'Iste vult ostendere gemmas suas'.

49. (1) TRANSSUMPTIO PER ABUSIONEM.

(2) Abusio ad transuntionem pertinet, quia pro verbo certo et proprio ponitur aliud ei simile et propinquum. (3) Nam proprie

pag. 239

dicimus: 'Vires parve, statura brevis, consilium magnum, oratio longa'. Possumus ergo dicere abusive: 'Huius vires sunt breves, statura parva, consilium longum, oratio magna'; (4) sed cave ne illa reputes propinqua et finitima que potius sunt contraria, quia, si ad illa declinaveris, erit abusio vitiosa, (5) ut si prodigum dicas 'largum', temerarium 'fortem', audacem 'fidentem', superstitiosum 'religiosum', (6) loquacem 'facundum', crudelem 'iustum', astutum 'cautum', avarum 'parcum', fatuum 'simplicem', fictum 'humilem', strabonem 'petum', nanum 'pullum', pinguem 'tardum' et his similia. (7) Si enim, relicto medio, te transferras ad extrema ita quod unum sumas pro reliquo, non est talis transuntio tolleranda.

Et hec de trans sumptivis dicta sufficiant.

50. (1) DE INVENTIONE ARTIFICIALITER COMMUTANDI.

(2) De commutatione partium superius in quodam loco tetigimus sed non plene. Unde, volentes Sidonium immitari, plenum artificium inveniendi verba que pertinent ad facundiam et hornatum statuimus exhibere, ut non casu sed arte facundi effici valeamus. (3) In tribus ergo consistit huius doctrine consideratio, scilicet in dictione tempus significante, in dictione habente casum et in dictione indeclinabili. (4) Sic enim omnes partes orationis comprehenduntur.

Et prius de verbi facundia videamus.

pag. 240

51. (1) DE COMMUTATIONE VERBI REGULA GENERALIS.

(2) Verbo igitur alicuius negotii de quo agitur in mente concepto, accipe aliquod substantivum quod ab eo descendat vel ab alio eiusdem significationis verbo sive ipsius expresse imaginem retinente, quo invento, ipsum per casus singulos commutabis, (3) adendo ilia que ad congruitatem orationis et perfectionem pertineant, ut non solum esse, sed bene esse illa quam desideras sententia videatur et tunc, his et illis in animo diligentissime revolutis, quod aptius decreveris illud pone.

52. (1) EXENPLUM DE COMMUTATIONE VERBI.

(2) Et si velis dicere: 'Doleo', accipe fixum 'dolor', scilicet inde natum, cuius constructionem per singulos casus ita poteris experiri: (3) 'Michi manat ex hoc fonte dolor. Hinc surgit michi radix doloris. Materiam sive causam res ingerit hec dolori. Gravem michi seminat hoc dolorem. Intrinsecus me vulneras, seve dolor. Absorbetur meus spiritus a dolore'. (4) Potes etiam summere fixum ab aliis eiusdem significationis verbis, ut sunt 'gemo', 'lacrimor', 'conqueror' et 'suspiro' et per casus similiter variabis, hoc modo:

pag. 241

53. (1) DE COMMUTATIONE MAGIS VENUSTA.

 (2) 'Suspiria michi veniunt ex animo, gravis questus prodit ab ore, lacrime in faciem manant, gemitus me confundit'. (3) Pulcrius tamen dixeris si eadem hec transsumas hoc modo: 'Suspiria ex imo pectoris erumpunt, aer questibus aclamat, a fonte oculorum lacrime derivantur, aculeo gemitus animus vulneratur'. (4) Sic patet quomodo proprie vel improprie talibus sit utendum.

Nunc de dictione casuali agamus.

54. (1) DE COMMUTATIONE ADIECTIVI.

 (2) Aut est adiectivum quad in mente concipis aut fixum. Si fuerit adiectivum, accipe fixum quod derivatur ab eo vel ab alio similem significationem habente, sicut de verbo diximus, et tunc illud similiter variabis, (3) ut si velis dicere: 'Vultus est candens' vel 'candidus', sume hoc fixum 'candor' et ita dicas: 'Huius vultum candor illuminat. Radio candoris ora coruscant. Candori nubit facies huius. Instar solis maxilla candorem gerit. (4) Humanis visibus es speculum, candor, serenissime faciei. Mundus gene candore diescit' et sic, constructionibus variatis, elige cui dicas: 'Tu michi sola places'.

pag. 242

55. (1) DE COMMUTATIONE FACTA IN CONSIMILI.

(2) A consimili potes elicere substantivum, ut nix a 'niveus', quod predicto mobili similatur (3) et inde sic poteris perorare: 'Nix et gena forma non differunt. Tanta luce candor nitet in ora quod nivis emulus reputatur. Ora nivi consonant in candore. Facies nivem candore proprio imitatur. Vultus cum nive certat non dubius de triumpho. Nix huius candori contendere non presummis'. (4) Ecce vides duo fixa diversarum vocum sed consimilis significationis invicem in predictis locutionibus mirabiliter variari.

56. (1) DE COMMUTATIONE FIXI.

(2) Si nomen de cuius re agitur fixum fuerit aut honeste in suo casu permanet aut non. (3) Si honeste, tunc non eget artificio commutandi, ut si diceres: 'Iste hoc scelus consilio perpetravit'. Tamen causa maioris copie ita illud fixum per suos casus poteris variare: (4) 'Consilium fuit stimulus huius sceleris faciendi. Consilii prava subgestio sceleri causam dedit. Consilio manus flagitiosa consensit. Consilium produxit in actum manus nimium scelerata. Consilium pravum, effectum celerem invenisti. Consilio suggerente manus ad facinus properavit'.

pag. 243

57. (1) DE COMMUTATIONE FIXI NON DIGNE POSITI.

(2) Si fixum non videbitur bene stare, tunc oportet illud callide permutari, ut si diceres ita simpliciter: 'Homines dicunt hoc factum', honestius ita dices: 'Hoc factum est vox populi. Fama publica testis est huius facti. (3) Huic facto nulla lingua reclamat. Hoc factum lingue omnium protestantur. O factum voce populi declaratum. In hoc facto sermones consonant singulorum'. Et sic caute potes in singulis iuncturas varias invenire.

58. (1) DE COMMUTATIONE ADVERBII IN NOMEN.

 (2) Partem quoque indeclinabilem potes ad declinabilem retorquere, causa maioris faccundie vel hornatus, (3) ut si velis dicere: 'Hodie mecum cena', hoc adverbium in nomen taliter commutabis: 'Mecum in cena te dies societ hodierna. Ut dies ista sit michi iocundior mecum cena'. (4) Item si diceres: 'Veniet huc magister', adverbium locale retorqueas sic in nomen: 'Magistrum venientem suscipiet iste locus. Adventu magistri honorabitur iste locus'. (5) Item si ponas adverbium numerale, ut 'semel dixi', taliter illud vertas: 'Unica fuit emissio mei dicti'.

pag. 244

Si bis dixeras, ita dicas: 'Vice gemina istud dixi'. (6) Et in verbum potes adverbium retorquere, ut si velis dicere: 'Hic sepe canit', verbum inseras, ita dicens: 'Iste frequentat cantum', 'Huius cantus valde crebrescit', 'Iste cantitat'; vel in nomen potius id convertas, ut: 'Frequens est huius cantus', 'Canendi frequentia hunc delectat'. (7) Adverbium quoque negandi potes in verbum vel nomen convertere, (8) ut si velis dicere: 'Non lego', potes taliter commutare: 'Michi abest actus legendi', 'Actu legendi vaco', 'Actio legendi a me penitus est divisa'. Et ita potes de omnibus adverbiorum significationibus experiri.

59. (1) DE COMMUTATIONE CONIUNCTIONIS.

(2) Coniunctiones etiam poteris commutare, ut si velis dicere: 'Si iste venerit ille recedet', dicas honestius: 'Huius adventus operabitur illius recessum'. (3) Idem in copulativa contingit, ut: 'Vitium et virtus repugnant'. Dicas id pu]crius: 'Virtus vitio contradicit'. 'Homo et asinus currunt' dicas decentius: 'Uterque istorum currit', 'Propter cursum hominis cursu asinus non privatur, 'Quamvis currat homo nichilominus tamen currit asinus'. (4) Similiter potes vertere disiunctivam, ut: 'Iste vel ille currit'. Dic ergo: 'Alter istorum currit', 'Unum istorum ab altero cursus disiungit'. (5) Illativam quoque poteris commutare, ut: 'Sor.

pag. 245

currit ergo movetur'. Aliter istud dicas: 'Ex cursu necessario sequitur motus', 'Cursum non potest relinquere motus'. Et ita de singulis speciebus coniunctionum poteris operari.

60. (1) DE COMMUTATIONE PREPOSITIONIS.

(2) Prepositionibus idem convenienter aptatur, ut si dicere velis: 'Ad urbem vado', id decentius ita dicas: 'Urbs quam videre desidero est itineris mei causa'. (3) Et si dixeris: 'Sum in domo', dicas magis egregie: 'Domum continet me presentem'. Et ita de singulis prepositionibus, si acute volueris contemplari, quia non venit ex facili res ista nec absque labore.

61. (1) DE COMMUTATIONE INTERIECTIONIS ET PRONOMINIS.

(2) Necnon interiectionem poteris commutare, ut si diceres: 'Heu michi', dicas verbo vel nomine istud idem: 'Doleo vehementer. Dolore consumor. Michi dolor est inenarrabilis'. Et ita de aliis interiectionibus est dicendum.

(3) Pronomina vero tot mutationes non habent sed sufficit ut per casus mutentur, ratione illorum quibus adiunguntur, (4) ut hac constructione posita: 'Ego lego', singulos casus pronominis

246

sic percurras: 'Mei legentis labor gloriam michi parit. Michi legenti ianua scientie aperitur. Me studium legendi promovet ad virtutem. A me legente nobilis possessio cumulatur' sed de vocativo exemplum non ponimus quia caret. Hec ad presens de tali commutatione sufficiant.

 VIII

1. (1) INCIPIT OCTAVUS LIBER.

 DE ARTIFICIO INVENIENDI

 DETERMINATIONES.

 (2) De inventione, dispositione, elocutione que visa sunt nobis utiliora quantum ad artem dictandi iam diximus, quia de causis civilibus nil ad presens, ad quas utique totam rethoricam Tullius reducere conabatur. (3) Sed non sufficit invenire tema et bene disponere et exequi vel hornare nisi adhuc aliam inventionem utilem habeamus. (4) Sicut ergo artificium inveniendi ea que pertinent ad facundiam et hornatum recepimus a Sidonio, sic artificium inveniendi laudabiles determinationes hic volumus recipere ab eodem, quia nec Tullius nec Quintilianus aliquid de his dixit.

2. (1) AD QUID VALEANT DETERMINATIONES.

(2) Determinationes igitur sunt quasi totius orationis potissimum condimentum, que obscura dilucidant, evagantia coartant, imperfecta perficiunt et sermonem pauperem locupletant.

(3) Fixum enim sine adiectivo quasi nudum videtur, unde societate indiget adiectivi, ut veste sibi congrua induatur. (4)

pag. 248

Nam quandoque ad laudem pertinet, ut 'Vir bonus'; quandoque ad vituperium, ut 'Vir malus'; quandoque ad indifferens, ut 'magnus', quia dicimus 'magnus imperator' laudantes et 'magnus latro' vituperantes; quandoque pertinet ad proprium, ut: 'Pax tranquilla, 'Grave aratrum', 'Altum mare', (5) quod si determinatio transsumptionem in se habuerit et pulcrior et gravior locutio videatur per quamcumque partem determinatio illa fiat, ut: 'Superba vestis', 'Crinis aureus', 'Flos purpureus'. (6) Ita et verbum summitur transsuntive, ut: 'Studium floret', 'Lacrima pluit', 'Philomena cithariçat'. Sed de transuntionibus superius dictum est.

3. (1) DETERMINATIO MOBILIUM PER EUMA.

 (2) Determinationes autem sunt congerende, quia locupletior est oratio cuius determinationes complexis sermonibus contexuntur. (3) Hoc enim accidit multis modis, quia possunt eidem verbo multa substantiva çeumatice respondere, ita quod eorum quodlibet adiectivo sibi congruo depingatur, (4) ut: 'Mensam vituperat lutosum mensale, furfureus panis, asper cibus, amarus potus, vernula pannosus' vel complexius procedamus, ita quod cuilibet fixo plura adiectiva reddantur, hoc modo: 'Mensa fuit nobis apposita pauper et parvula, mappa sordida et contrita, cibus horridus et incostus, potus acidus et limosus' .

pag. 249

4. (1) DETERMINATIO FIXORUM TRANSITIVA.

 (2) Sciendum vero quod nomen fixum intransitive a suo mobili determinatur sed a casu quem exigit transitive, ut si transsummas hoc modo: 'Hic est Paris facie, Tullius ore, Cato mente, Pirrus vigore' (3) aut determinatione genitivi utaris, hoc modo: 'Ad oscula me invitant rosa vultus, dentis ebur, labiorum flamma, oris balsamus et lilia frontis' (4) vel proprium cum genitivo determinante coniungas, ut: 'Hic est Tiphis amoris, hic est Ganimedes Iovis, hic est Davus Simonis'.

5. (1) DETERMINATIO MOBILIUM TRANSITIVA.

 (2) Adiectivum quoque per transitionem et intransitionem construitur, quia fixum suum intransitive determinat sed casum quem exigit respicit transitive, unde provenit ex utroque iunctura laudabilis et decora, hoc modo: 'Avarus eget plenus opum, vacuus virtutum, avidus alienorum'. (3) Certum est autem quod suo fixo respondet in genere, numero atque casu et ad eius similitudinem commutatur sed ei quem exigit non tenetur.

6. (1) DETERMINATIO OBLIQUORUM SIMILIUM ET DISSIMILIUM.

pag. 250

(2) Nam quandoque recipit genitivum ut: 'Apostolicus est pietatis plenus, beneficiorum largus, celestis conversationis amicus'; (3) quandoque recipit et dativum, ut: 'Hic est fidus amicis, pius pauperibus, equalibus humilis, prelatis devotus, minoribus condescendens'; (4) quandoque recipit accusativum, ut: 'Hic est niger oculum, albus vultum, crines flavus, exosus crimen'; (5) quandoque recipit ablativum, ut: 'Hic est fide sincerus, spe robustus, caritate fervidus'.

 (6) Possunt et adiectiva que diversos casus recipiant sotiari, ut: 'Papa est felix animi, supplicantibus pius, omne nefas exosus, religione perfectus'.

7. (1) DETERMINATIO PLURIUM FIXORUM AD UNUM MOBILE.

 (2) At si adiectivum ad sui determinationem duo vel plura receperit substantiva pulcrius est quam si recipiat unum tantum, hoc modo: 'Mensale placet novitate et candore decorum, cibus pretio et arte conditus, potus tam vino quam nectare saporosus, verna tam moribus quam veste facetus'. (3) Similiter fixa que sunt communia variorum casuum determinationes recipiunt sed non quot adiectiva, ut: 'Papa est consolator inopum, auxilium postulantibus verbo et opere predicator'. (4) Sepius enim fixa recipiunt genitivum, raro dativum, rarissime ablativum sed nullum eorum potest exigere accusativum.

pag. 251

8. (1) DETERMINATIO VERBORUM QUE DICITUR IPOÇEUSIS.

 (2) Verba quoque casibus sociantur, quia sicut per çeuma diverse clausule uni et eidem verbo redduntur, ita singulis nominativis in eadem clausula per scema quod ipoçeusis vocatur singula verba conveniunt et respondent, (3) hoc modo: 'In senium iam vergenti contrahitur pellis, riget lumbus, anelat pulmo, cor quatitur, spina curvatur, corpus fatiscit, mors limini appropinquat'.

9. (1) ALIA VERBORUM IPOÇEUSIS.

 (2) Eidem tamen supposito pulcerrime diversa verba redduntur sicut eidem fixo diversa consonant adiectiva, (3) hoc modo: 'Iste sapit ut Cato, dicit ut Cicero, viget ut Pirrus, nitet ut Paris, audet ut Capaneus, modulatur ut Orpheus, amat ut Theseus, monet ut Gregorius, probat ut Augustinus, asserit ut Ieronimus'. Similitudo enim talis elegantissima reputatur.

10. (1) DETERMINATIONES OBLIQUORUM AD VERBA.

(2) Determinationes obliquorum ad verba similiter sunt venuste,

pag. 252

quia verba diversos obliquos recipiunt sicut nomina adiectiva. Et quandoque verba iunguntur similes obliquos recipientia, ut: 'Hic estuat ira, terret aspectu, lingua tonat, gestu furit, ense insurgit'; quandoque diversis sociantur obliquis, hoc modo: 'Bononia scolarium pauperum miseretur, divitibus assurgit, transgredientes corrigit, bonorum omnium felicitate redundat' .

91. (1) DETERMINATIONES OBLIQUORUM AD ALIAS PARTES.

 (2) Sunt et alie obliquorum determinationes que prepositionum sive adverbiorum mediantibus vinculis referuntur, ut: 'Avarus inter opes eget, in epulis esurit, super omnes affligitur alienis: hoc plus aliis consequitur ex divitiis quod propter earum custodia die noctuque miserabiliter anxiatur'.

12. (1) DETERMINATIONES ADVERBIORUM.

 (2) Adverbiorum determinationes ad modum adiectivorum se habent. Unde, si bene summantur, multum venustatis inducunt, ut: 'Imperator iuste iudicat, pie parcit, fortiter impugnat, prudenter loquitur, caute predicat, magnifice donat, humiliter audit, fideliter promittit, rectissime dominatur'.

l3. (1) DETERMINATIONES PRECEDENTIERUM SPECIERUM SIMUL MIXTE.

 (2) Predicte species determinationum possunt invicem commisceri.

pag. 253

Quod, cum in eadem clausula invenitur, eam pleniorem et multo locupletiorem <efficit>, ut si dicas: (3) 'Frederici serenissimi imperatoris maiestas ad honorem et gloriam sancte crucis curiam celebrat generalem, a sapientibus et toto imperio consilium et ausilium petit, iturum contra hostes, ut alter Cesar, potentissime se promittit, stipendia militantibus elargitur et animam pro redemptione Terre Sancte ponere non formidat'.

14. (1) QUE SINT VENUSTIORES DETERMINATIONES.

 (2) Si tamen idem verbum diversimode compositum repetamus, venustissima est locutio, ut si dicas: 'Divina pietas humane contrictionis miserta remittit culpas, dimittit penas, immittit gratiam, promittit regnum, admittit preces'.

 (3) Venustiores autem sunt determinationes cum obliqui verba precedunt, hoc modo: 'Sancte crucis virtutem predicat apostolicus, peccatorum omnium remissionem facit, auxilium quodcumque potest imperatori promittit'. (4) Similiter cuncti casus gaudent frequentius sua regimina prevenire nisi prolensis impediat, ut: 'Duarum dignitatum, una in spiritualibus, altera in temporalibus dominatur'.

15. (1) IN QUO DIFFERANT SIDONIUS ET SENECA.

 (2) Predictas determinationes multum laudat Sidonius, quia

pag. 254

ipse longis et plenis clausulis delectatur, Seneca vero curtis. (3) Unde utriusque cupientes vestigia imitari nunc brevitatem clausularum, nunc longitudinem observamus, quia utraque multum cognoscitur expedire. (4) Sed quascumque determinationes contineant in se clausule illud semper firmiter est tenendum, sicut dicit Agellius, quod in plenis et venustis dictionibus clausule terminentur. (5) Et hoc totum a nobis in primo libro est per ordinem demonstratum.

16. (1) DE INVENTIONE ATTRIBUTORUM.

 (2) Quia non ex luce fumus sed ex fumo debet gratissima lux oriri, de inventione rerum verarum aut verisimilium que thema reddunt probabile ammodo videamus, (3) scientes quod nulla scientia documentum aliquod dat de locis preter dialeticam et rethoricam, (4) eo quod utraque istarum scientiarum probandi vel improbandi certissimam viam mostrat: quod nec in gramatica nec in alia scientia invenitur. (5) Unde si quandoque in gramatica vel legibus et decretis aut in theologia sive alia facultate argumentari videmur, semper a locis dialeticis vel rethoricis id habemus. (6) Set dialetica naturam universalium et formas considerat generales, retthorica vero habitudines personales et circumstantias particularium subiectorum. (7) Per has enim circumstantias medium invenimus ad probandum in dato themate quicquid expedit de negotio vel persona.

pag. 255

17. (1) DE ATTRIBUTIS PERSONE.

 (2) Attributa personarum XI assignantur: nomen, natura, convictus, fortuna, habitus, affectio, studium, consilium, factum, casus et oratio. (3) Set notanda est in retthorica persone duplex acceptio: nam persona quandoque dicitur rationalis creature essentia individua. Et sic ille solus qui convenire vel conveniri potest persona proprie nominatur, ut homo particulariter intellectus. (4) Persona quoque dicitur omnis res per suppositum designata, quod a gramaticis tractum est et ita sumitur cum de attributis persone loquimur in hac arte.

18. (1) DE NOMINE.

 (2) A nomine sumitur argumentum quando ex vi nominis probabiliter aliquid dicitur de persona, ut: 'Vere hic est Prudentius, quia bene facit omnia et prudenter'. (3) Huiusmodi argumento utuntur sepe theologi; unde angelus dixit: 'Et vocabitur nomen eius Ihesus eo quod salvum faciet populum suum a peccatis eorum'. (4) Quod si fuerit nomen appellativum, trahitur argumentum potius a natura. Iuxta quod dicitur: 'Vir erat in terra Hus', quasi dicat non effeminatus sed fortis permanens in adversis.

pag. 256

19. (1) DE NATURA.

 (2) Natura pro naturali bono vel malo cuiusque persone accipitur in hoc loco (3) et dividitur in sexum, nationem, patriam, cognationem, etatem, commoda vel incommoda que a natura corpori vel animo tribuuntur. (4) Nam ea que per industriam comparantur ad habitum dicimus pertinere, ut 'facundus'.

 (5) A sexu ergo summitur argumentum. Unde Virgilius: 'Eia, age, rumpe moras! Varium et mutabile semper femina'. (6) A natione, ut: 'Timeo Danaos et dona ferentes'. (7) A patria, ut: 'Thebis nutritus an Argis'. (8) A cognatione, ut: 'Cesaribus virtus contigit ante diem'. (9) Ab etate, ut: 'Exultat levitate puer, gravitate senectus. Inter utrumque manens stat iuvenile decus'. (10) Ad commoda vel incommoda corporis sive animis sunt hec et his similia: 'validus', 'inbecillis', 'longus', 'brevis', 'formosus', 'deformis', 'velox', 'tardus', 'acutus', 'ebes', 'memor', 'obliviosus', 'comis', 'asper', 'querulus', 'officiosus', 'pius', 'impius', 'benignus', 'pervicax', 'misericors', 'malignus'. (11) Distingue tamen quod quedam ex his quandoque ad habitum reducuntur, ut: 'pius', 'impius', 'misericors' et 'malignus' et his similia.

pag. 257

20. (1) DE CONVICTU.

 (2) Convictus est ratio vivendi quam ex arbitratu vel magistratu vel sodalitio vel more vel cohabitatione est aliquis consecutus, (3) videlicet apud quos vel quo more vel cuius arbitratu sit aliquis educatus, quos habuerit doctores, quos vivendi etiam preceptores, quibus amicis utatur, in quo negotio, questu, artificio sit intentus, quomodo rem familiarem ministret, qua consuetudine domestica teneatur. (4) Et ab his omnibus facile trahitur aliquid probabile de persona, ut si dicam: 'Maurus fuit discipulus Benedicti'. (5) Lucanus etiam a convictu sic elicit argumentum: 'Et docilis Sillam scelerum vicisse magistrum'.

21. (1) DE FORTUNA.

 (2) Fortuna est status vite quam consequitur aliquis ex coactione vel casu vel sui arbitrii libertate. (3) In hac queritur an sit liber, an servus, an pecuniosus, an tenuis, an privatus, an aliqua potestate functus, an felix, an clarus, quos liberos, quam uxorem habeat, quem magistrum, et si mortuus iam fuerit, quales extiterint mores eius. A talibus enim trahitur argumentum. (4) Unde Iuvenalis: 'Intollerabilius nichil est quam femina dives'.

pag. 258

22. (1) DE HABITU.

 (2) Habitus est proprietas aveniens per applicationem difficile mobilis et est habitus corporis et habitus animi, scilicet aliqua commoditas vel in commoditas non data naturaliter sed vitio vel industria comparata, ut sanitas, egritudo, virtus, scientia et his similia vel his contraria. (3) Unde O.: 'Non formosus erat sed erat facundus Ulixes' ('facundus' ad habitum, 'formosus' pertinet ad naturam).

23. (1) DE AFFECTIONE.

 (2) Affectio est proprietas per applicationem adveniens facile mobilis, que in hoc videtur ab habitu discrepare, quod huiusmodi commutatio precedente causa venit ex tempore, ut letitia, tristitia, cupiditas, molestia, metus, morbus, debilitas et his similia. (3) Nam ex tempore aut negotiorum eventu aut administratione aut hominum studio sepe contingit huiusmodi commutatio. (4) Unde Boetius: 'Gaudia pelle, pelle timorem spemque fugato nec dolor assit'.

24. (1) STUDIUM.

 (2) Studium est vehemens assiduaque animi applicatio cum summa voluntate ad aliquid peragendum. (3) Unde illud:

pag. 259

 'Qui studet optatam cursu contingere metam

 Multa tulit fecitque puer, sudavit et alsit,

 Abstinuit venere et vino'.

25. (1) CONSILIUM.

 (2) Consilium est excogitata ratio aliquid faciendi vel non faciendi. Unde Salomon: 'Omnia fac cum consilio et post factum non penitebis'. (3) Sed in consilio tria consideranda sunt, scilicet apta materia, persone congruitas et mora deliberandi. (4) Si enim aliquis dicat: 'Iste bene mercatus est equum suum quia recepit a predicatoribus consilium' non loquitur probabiliter eo quod persona eorum talis materie non est apta. (5) Si vero dicatur: 'Iste bene penituit quia diu super hoc cum predicatoribus consilium habuit' videtur probabile quod penituerit satis plene.

26. (1) FACTUM.

 (2) Factum in hoc loco non dicitur ipsum negotium sed consuetudo aliquid faciendi vel non faciendi, iuxta illud: 'Cepit Ihesus facere'. (3) Unde Lucanus ait de Cesare: 'Nil actum reputat cum quid super extat agendum'.

27. (1) CASUS.

(2) Casus est consuetudo aliquid eveniendi vel non eveniendi

pag. 260

persone, ut: 'Iste habet in manu gladium cruentatum'. Per hoc enim videtur quod ab eo sit aliquis vulneratus.

28. (1) ORATIO.

 (2) Oratio est consuetudo dicendi aliquid vel non dicendi, ut: 'Hic semper humiliter, ille semper loquitur adroganter'.

Nunc de attributis negotio videamus.

29. (1) DE ATTRIBUTIS NEGOTIO.

 (2) Attributorum negotio quattuor diversitates habentur. Nam quedam sunt continentia cum ipso negotio, quedam sunt in gestione negotii, quedam adiuncta negotio, quedam consequentia negotium.

 (3) Continentia cum ipso negotio appellantur que ipsi cause videntur familiariter adherere, scilicet summa facti et causa et triplex aministratio. (4) Summa facti est brevis totius negotii comprehensio. (5) Unde Lucanus: 'Bella per Emathios plus quam civilia campos'. (6) Item: 'Quid Lumbardi tot consiliis machinantur? Coniurant'.

30. (1) CAUSA RATIOCINATIVA.

 (2) Causa negotii cum ipso contenta est duplex, scilicet ratiocinativa et impulsiva. (3) Ratiocinativa deliberat cum altero et hec perpenditur in electione commodorum et fuga incommodorum,

pag. 261

ut: 'Lumbardi coniurant volentes defendere libertatem' vel: 'Lumbardi se muniunt iugum servitutis vitare volentes'.

31. (1) INPULSIVA.

 (2) Causa impulsiva est per quam in aliquod factum repentina commotione precipitamur, hoc modo: 'Faventini timentes ne civitas caperetur, repente milites imperatoris transeuntes pacifice per civitatis medium invaserunt'. (3) Set dubitatur an sit locus ab affectione an magis a causa cum dico: 'Iste percussit socium quia erat ebrius'. Ebrietas enim et causa est et affectio. (4) Ad hoc dicimus quod si affectio cum signo cause includitur est locus a causa, ut: 'Iste fecit hoc quia ebrius erat', (5) sed si est ibi affectio sine signo locus est ab affectione, ut: 'Iste ebrius fecit hoc'. (6) Simile ponit O.: 'Audacem faciebat amor'.

32. (1) TRIPLEX AMINISTRATIO.

 (2) Administratio negotii est triplex, scilicet ante rem, in re, post rem, ut si diceres: 'Iste per duo miliaria fuit eum cum gladio insecutus (ecce ante rem); postea fortiter percussit (ecce in re); ipsum in nemore sepelivit' (ecce post rem).

33. (1) DE HIS QUE SUNT IN GESTIONE.

 (2) In gestione quidem negotii sunt hec quinque: locus, tempus, occasio, modus, facultas. (3) Locus hic appellatur oportunitas

pag. 262

nata ex quantitate loci vel habitudine vel qualitate. (4) Consideratur enim an tantus locus sufficiat ad negotium nec ne. (5) Habitudo attenditur ex frequentia vel deconsuetudine hominum, ut: 'Locus erat solitarius vel hominibus frequentatus'. Attenditur etiam ex propinquitate loci vel remotione. (6) Qualitas loci postulat ut sciamus an sit locus sacer, an prophanus, an planus vel inequalis, saluber an corruptus, squalidus an amenus, quia talia quandoque faciunt ad probandum.

34. (1) TEMPUS.

 (2) Tempus hic appellatur oportunitas nata ex temporis quantitate continua vel discreta, ut: 'Tot annis' vel 'tanto tempore hoc fecisti'. Ex his duabus circumstantiis, scilicet loco et tempore, contingit autores causa probandi aliquid sepe de loco et tempore in suis scriptis facere mentionem.

35. (1) OCCASIO.

 (2) Occasio consistit in qualitate temporis et actibus poscentibus tempus. Qualitas enim requirit an sit dies an nox, an clarum vel obscurum, festum an profestum. (3) Actuum vero alius privatus, alius communis, alius publicus. (4) Privatus qui attenditur circa propriam familiam, ut: 'Iste non potuit adesse quia filium custodiebat infirmum'. (5) Communis actus est qui uni

pag. 263

patrie attribuitur, ut electioni potestatis vel episcopi interesse. (6) Publicus est qui ad totam pertinet regionem, ut actus messis vel vindomiarum. (7) A quibus omnibus, causa probandi aliquid, potest elici argumentum.

36. (1) MODUS.

 (2) Modus est quedam negotii determinatio per quam ostenditur prudenter vel alio modo gestum fuisse negotium. (3) Unde Boetius: 'Modum desideras. Delatorem dicimus impendisse ne documenta deferret quibus senatum reum faceret maiestatis'.

37. (1) FACULTAS.

 (2) Facultas hic dicitur auxilium sive actus sine quo transigi non potest negotium, ut: 'Iste habuit tot armatos'. Verisimile ergo videtur quod hostes potuerit debellare. (3) Hinc ait O.: 'Classe virisque potens per que fera bella geruntur'.

38. (1) DE ADIUNCTIS NEGOTIO.

 (2) Locus ab adiunctis negotio non est aliquis specialis sed eo mediante argumentamur a maiori, a minori, a simili, a contrariis, a genere, a specie, ab eventu. (3) Maius hic appellatur maior persona vel maius factum et totidem modis minus.

pag. 264

39. (1) A MAIORI.

(2) A maiori sic Iuvenalis argumentatur:

 'Omne animi vitium tanto conspectius in se

 Crimen habet quanto qui peccat maior habetur'.

 (3) Similiter et Lucanus: 'Par labor atque metus pretio maiore petuntur'.

40. (1) A MINORI.

 (2) A minori sepissime argumentantur autores. Unde O.. 'Et minus est in te quam summa pondus arista' (3) vel sic: 'Si occidis hominem propter caulem, quid est ei faciendum qui sacra furatur'?

41. (1) A SIMILI.

 (2) Simile hic appellatur simile negotium vel persona. Unde Lucanus:

 'Stat magni nominis umbra

 Qualis frugifero quercus sublimis in agro'.

 (3) Predictas comparationes sepe inducunt auctores causa exornandi locutionem vel causa probandi aliquid de negotio vel persona.

42. (1) A CONTRARIIS.

(2) Contraria hic appellantur omnia opposita preter quam

pag. 265

affirmatio et negatio, que disparata vocantur. (3) A contrariis sic argumentamur: 'Si obiurgas illum qui auxilium vite tulit, quid illi facies qui dampnum dederit aut malum? (4) Et nota quod repugnantia sunt contrariorum consequentia, contraria vero que sibi primis frontibus opponuntur, ut vigilare et dormire. Stertere igitur, quod adiunctum est dormientibus et vigilare sunt repugnantia. (5) Unde a repugnantibus ita trahitur argumentum: 'Non si vigilat stertit', quia vigilare simul et stertere nemo potest; 'Non si diligit Deum offendit proximum', quoniam offensio dilectioni repugnat.

43. (1) A GENERE.

 (2) Genere hic appellatur quidlibet superius, ut virtus et vitium. (3) Unde Horatius sic a genere argumentatur: 'Vilius argentum est auro, virtutibus aurum'. (4) Item: 'Si virtus est lumen expellens tenebras vitiorum constat eum quem virtus illuminat defectum in nullo virtutis genere sustinere'.

44. (1) A SPECIE.

 (2) Species hic quidlibet inferius nominatur. Unde Horatius sic elicit argumentum secundum opinionem populi:

 'O cives, cives, querenda pecunia primum est;

 Virtus post nummos'

pag. 266

(3) vel sic: 'Si homo est dignissima creaturarum nullum genus rerum humane preponitur speciei'.

45. (1) AB EVENTU.

 (2) Eventus hic dicitur illud propter quod res est finaliter ut: 'Victoria causa belli'. (3) Unde Lucanus:

 'Tantone

Novorum proventu scelerum queritur uter imperet urbi'.

 (4) Item: 'Si rectum ieiunium vitam prestat, debet homo libentissime ieiunare, munus eterne glorie habiturus'.

46. (1) DE CONSEQUENTIBUS NEGOTIUM.

 (2) Consequentia negotium non sunt de integritate rei neque ipsius negotii rebus insunt sed gestum negotium consequuntur et sunt duo, scilicet testimonium et inditium nature. (3) Testimonium est confirmatio negotii mediante scripto vel persona vel consuetudine.

 (4) Persona hic accipitur non tantum pro re rationali sed etiam pro irrationali, ut accidit de cane qui, post longum tempus, fidem fecit de domino tunc reverso. (5) Mediante vero persona testium causidici sepe confirmat negotium; similiter mediante persona divina, cum religio intervenit iuramenti.

pag. 267

47. (1) A SCRIPTO.

 (2) Scriptum hic sumitur pro lege vel aliqua auctoritate cui fides est maxime adhibenda et tunc consuevit locus ab auctoritate dici. (3) Consuetudo vero est consuete rei approbatio et pertinet ad ius non scriptum et tunc est videndum an talis consuetudo sit generalis et a quibus sit approbata et quanto tempore.

48. (1) AB INDICIO.

 (2) Inditium nature est proprietas naturaliter ostendens ipsum negotium sive probans, ut gladius cruentatus in manu, sanguis in veste, rubor sive pallor in vultu. Sed huiusmodi locus est probabilis, non necessarius. (3) Unde O.: 'O quam difficile est crimen non prodere vultu'. (4) Et hoc semper diligentissime est videndum: an locus necessitatem an solam teneat probabilitatem. (5) Necessarium est enim quod ita est ut dicitur et aliter esse non potest. Probabile vero quod pluribus videtur et sapientibus, ut: 'Diligit quia mater'.

49. (1) VERSICULUS ATTRIBUTORUM.

 (2) Attributa siquidem tam negotio quam persone hoc versiculo continentur: "Quis, quid, ubi, quibus auxiliis, cur, quomodo, quando".

pag. 268

(3) Nam persona et attributa persone designantur per 'quis'. Continentia cum ipso negotio per 'quid' et 'cur', quia 'cur' denotat causam negotii, 'quid' summam facti et triplicem administrationem. (4) Alie dictiones ibi continent ea que sunt in gestione negotii. Nam 'quando' designat tempus et occasionem; 'ubi' locum; 'quomodo' modum; 'quibus auxiliis' facultatem.

50. (1) CUR QUEDAM ATTRIBUTA IN ILLO VERSICULO NON PONANTUR .

 (2) Queritur ergo quare loci ab adiunctis et consequentibus non ita suis circumstantiis exprimantur. Ad hoc dicimus quod continentia cum negotio ita sibi adherent quod illud nullatenus derelinquunt, quia quadam ratione subiecta sunt ipsi negotio. (3) Ea vero que sunt in gestione negotii vere possunt esse absque ipso negotio sed non e converso, quia locus, tempus, occasio, modus, facultas cuiuscumque negotii bene possunt intelligi etiam si nemo agat aliquid quod in eis fieri possit: non tamen negotium potest esse absque loco, tempore, occasione, modo et similiter facultate.

51. (1) QUE SIT NATURA ADIUNCTORUM.

 (2) Ea vero que sunt adiuncta negotio non inherent ipsi negotio sed accidunt circumstantiis et tunc demum prestant argumenta

pag. 269

cum ad comparationem venerint. (3) At consequentia ipsum negotium neque in ipsis rebus sunt neque ipsi negotio se ingerunt nec ad comparationem veniunt sed rem gestam ante cedunt vel sepius subsequuntur. (4) Loci ergo qui proveniunt ex attributis persone vel continentibus cum negotio vel in gestione negotii plus adherent et in ipsa re intrinsecus attenduntur et magis erant notabiles ideoque fuerunt in uno versiculo comprehensi. (5) Consequentia negotium extra summuntur, unde locus eorum extrinsecus est sed adiuncta negotio possunt inter utrumque manere, quia negotium de quo agitur quadam affectione respiciunt et ob hoc media reputantur.

52. (1) DE ARGUMENTATIONE RETHORICA.

 (2) Ex predictis locis omnis argumentatio retthorica suam debet trahere firmitatem, maxime in causis, ubi oratione continua est utendum.

 (3) Argumentatio enim absolutissima et perfecta, qua decretiste, legiste et theologi sermocinantes utuntur, in quinque partes distribuitur, scilicet propositionem, rationem, rationis confirmationem, exhornationem, complexionem. (4) Propositio est summa rei quam volumus demostrare. Ratio est cause vera et perfecta reditio. Confirmatio est rationis multiplex corroboratio. Exhornatio est amplificatio quedam et honestande rei locupletatio. Complexio est brevis conclusio predictorum. (5) Huiusmodi

pag. 270

ergo argumentationibus oratores utuntur, ut Boetius in Consolatione et Tullius in Paradoxis.

53. (1) DE UTILITATE LOCORUM RETHORICE.

 (2) Consulimus ergo dictatoribus, decretistis, theologis et legistis quod predictorum cognitionem locorum non vilipendant nec ullatenus pretermittant, quia predicte circumstantie valent in themate bene dando, in causarum examine cognoscendo, in vitiis et virtutibus secundum propria merita perpendendis. (3) Hinc etiam salutationum, exordiorum et aliarum partium epistole sive alterius compositionis tota vis et natura dependet.

54. (1) DE IUDICIO CORRIGENDI.

 (2) Post inventionem, de iudicio est agendum, quia inartificiosa est inventio nisi iudicium subsequatur. Unde queritur quare iudicium non sit pars recthorice sicut inventio. (3) Ad hoc dicimus quod iudicium causarum non sumitur de recthorica sed ex legibus vel decretis aliisque libris ad causarum decisionem pertinentibus. (4) In logica vero iudicat qui respondet: unde iudicium est pars dialetice, sicut inventio; propterea dicimus quod iudicium aliter hic accipitur, scilicet pro quadam industria diiudicandi inventa. (5) Et est hoc iudicium artificis et non artis et de tali iudicio hic intendimus, quia limam correctionis debemus inventis diligentissime adhibere.

pag. 271

55. (1) DE TRIPLICI CORRECTIONE.

 (2) Iuditium itaque purgationis sive corretionis est triplex, scilicet mentis et auris et usus. (3) Primum examinat intellectum, secundum sermonem, tertium usum sive consuetudinem utriusque. (4) Primum ponit sententie fundamentum, secundum erigit parietem dictionum, tertium superponit tectum et sic prebet operi complementum. Iudicium itaque ita iubet si vis optime iudicare:

56. (1) VERSUS DE IUDICIO.

 (2) Quod minus est supple, quod plus abrade, quod hirtum come, quod obscurum declara, quod vitiosum emenda. Curis istis sunt omnia sana.

57. (1) DE VIRTUTE MEMORIE CONSERVANDE.

 (2) Memoria cum sit in qualibet scientia necessaria maxime tamen expedit in hac arte, quia non solum tenenda sunt ea que a nobis inventa sunt sed etiam que ab adversario in agendo sunt proposita vel tractata. (3) Hec a natura procedit et potest artis beneficio nichilominus adiuvari, quia rerum species et sententiarum ymagines debemus apud mentem nostram velud in locis illustribus collocare, quoniam in ymaginibus, quasi litteris, sepe rerum memoria continetur.

pag. 272

(4) Prodest etiam ut nos ipsi scribamus que perfecte volumus recordari. Et si longiora fuerint, divisa per partes melius inherescunt. (5) Apponende sunt note singulis rebus, ut memorie perfectius commendentur nec voce magna legendum est sed murmure potius meditandum. (6) Nocte magis quam die memoria confortatur, quia silentium prodest memorie sed tumultus et rerum occupatio multum obest. (7) Rerum quoque magis quam verborum convenit meminisse. Tamen et verborum quandoque expedit recordari. (8) Valet ad memorandum, si fieri potest, frequentia repetendi nec est mens ultra quam ferre valeat oneranda nec laborare debet circa quorumlibet recordationem sed eorum magis que plus utilitatis habeant vel que videantur amplius expedire. (9) Multa quoque possumus agere que memoriam ebetant et similiter uti cibariis vel potibus que offendunt. E contrario quedam actiones ad memorandum proficiunt et cibi quidam et potus et etiam medicine, de quibus est ab illis querendum quos agitat labor mundi. (10) Delectatio insuper rerum seu verborum memorie multum prodest, quia illa magis meminimus in quibus amplius delectamur.

(11) Unde versus:

 "Finge tibi notulas quascumque dat optio mentis

 Dum te delectant, dum tu docearis in illis".

pag. 273

58. (1) DE TRIPLICI MODO RECTE PRONUNTIANDI.

 (2) Pronunciatio similiter ad tria se habet, scilicet ad moderationem vocis, vultus et gestus, quia sicut bona pronutiatio sine precedentibus nichil valet, ita precedentia sine digna pronuntiatione sunt frivola. (3) Pronuntiatio igitur in voce, vultu et gestu dignam moderationem observat, ut concilietur auditor et ad fidem persuasione ducatur, ut animorum motibus incalescat.

 (4) Vox enim servat in punctis, accentibus, distintionibus, subdistintionibus et clausulis suas leges, de quibus omnibus fuit in primo libro, cum de compositione tractavimus, expeditum. (5) Vox autem, sicut memoria, sine dubio a natura procedit et tamen, quadam scientia modificante iuvatur, quia usus conservat vocem et moderata deambulatio prodest multum sicut nimia excursio vocem extenuat et fatigat. (6) Ciborum, potus, et aliarum quarundam rerum causa vocis sepe bonitas impeditur et sepe, ut dicunt phisici, adiuvatur et ideo debet vox cautela non modica custodiri ne defectum, cum oportuna fuerit, patiatur. (7) Vocis autem bonitas in claritate, firmitate et suavitate consistit, que tria partim natura, partim artificio acquiruntur. Vox ergo materie consonet, ita quod res exprimi optime videatur.

(8) Vultus quoque secundum dignitatem sententie sunt mutandi,

pag. 274

servata in omnibus moderatione decenti, ut interpres animi vultus etiam reputetur. (9) Similiter gestus quidam moderati sunt aliquando adhibendi, extendendo manus, erigendo pedes, inclinando cervicem et similia faciendo que videantur ad materiam pertinere, dum modo nichil in horatore generent inhonestum.

Unde ait Gaufredus:

59. (1) VERSUS DE TRIPLICI PRONUNTIATIONE.

 (2) "Vox vocem, vultus vultum gestusque figuret

 Gestum, per notulas hec est moderata venustas

 Auditum pascat vox castigata modeste

 Vultus et gestus gemino condita sapore".

 (3) Hec de inventione, dispositione, elocutione, memoria et pronuntiatione breviter dicta sufficiant, quia non de causis civilibus sed de his que magis operi nostro expediebant habuimus propositum pertractandi. Tandem ad usum exordientium quasdam generales sententias secundum ordinem alfabeti duximus subiungendum, hoc modo:

60. (1) TRACTATUS GENERALIUM SENTENTIARUM PER ORDINEM LITTERARUM .

(1) Adquisitio que honestati non obviat est laudanda.

(2) Alienum est a gratia donum diutius expectatum.

pag. 275

(3) Amica est turpitudinis pars que non convenit suo toti.

(4) Abit in ruinam quodlibet edificium quod a Christo non recipit fundamentum.

(5) Annexa iniquitati promissio debet nullatenus adimpleri.

(6) Anxiatur mens nimium dum promissione trahitur futurorum.

(7) Accedere timens ad iudicem videtur iustitiam non habere

(8) Arcet nulla religio bonum die qualibet operari.

(9) Acri egestate male meritos iustissimum est torqueri.

(10) Alimenti subsidium trait ramus quilibet a radice.

(11) Amanda est infirmitas que carnem percutit set anime dat salutem.

(12) Amicitia est excellentissima que provenit a virtute.

(13) Avaritia est insatiabilis quia cupiditati nil sufficit nisi Deus.

(14) Aculeum detractionis virtutis puritas aspernatur.

(15) Amor est labilis quem caritatis non roborat fulcimentum.

(16) Beatus ante obitum nemo firmiter est dicendus.

(17) Beatior est qui nil possidet quam qui multa.

(18) Beatum efficit non temporalium rerum copia sed contemptus.

(19) Bis dari creditur donum celeriter elargitum.

(20) Bonus est qui non solum cavet offendere set prodesse nititur iniuria lacessitus.

pag. 276

(21) Bonorum est alios in sui amoris obsequium dignis meritis obligare.

(22) Binos capessens lepores utriusque merito captione privatur.

(23) Boves duci ab orbita ordo preposterus reputatur.

(24) Balamita recte dicitur qui tantum in malitia ingenii vim consumat.

(25) Bene sibi providet qui non vindicat iniuriam sed dimittit.

(26) Bituminatur dilectio que per exhibitionem operum elucescit.

(27) Bestialis est quilibet qui transeuntia preponit eternis.

(28) Cadit in precipitium qui non considerat iter suum.

(29) Contra fortune impetum sapientia stat accinta.

(30) Conatus criminis crimen aggravat ut patratum.

(31) Crucifigi non est sic impium ut mereri.

(32) Corrodit animum peccati stimulus impunitus.

(33) Conscentia pura detractionis stimulo non movetur.

(34) Contrarium iuri cognoscitur ut frater fratrem negligat indigentem.

pag. 277

(35) Cito carina submergitur que a nauta ducitur imperito.

(36) Cursum agit velocius equus calcaribus incitatus.

(37) Cum subditi bene faciunt ad maiorum spectat gloriam et honorem.

(38) Canis inpudicus est filius qui parenti audet turpiter oblatrare.

(39) Caput languidum facit membra subdita egrotare.

(40) Divitie raro veniunt cum virtute.

(41) Dulcis est amicitia communicans res honestas.

(42) Dolet meretrix cum venter gravidus intumescit.

(43) Dispergit plus unus insipiens quam multi colligant sapientes.

(44) Displicere solet insipiens unde credidit plus placere.

(45) Dare communi utilitati operam est commoditatis proprie incrementum.

(46) Dignitatis honor est vacuus nisi splendorem contrahat a virtute.

(47) Distantes ignis gratiam non sentiunt ut vicini.

pag. 278

(48) De malitia lucrum consequi est in dignum.

(49) Dedecet occupari singulariter quod omnium est commune.

(50) Dampnari aliquem sine iuris ordine iustitia non commendat.

(51) Decus clericorum precipuum est prudentia sufficiens et honestas.

(52) Estus avaritie pecuniarum cumulo non tepescit.

(53) Egestatem pariunt omnes divitie temporales.

(54) Exulare convincitur quisquis est bonorum consortio segregatus.

(55) Erroris doctor eflicitur qui non vult esse discipulus veritatis.

(56) Epulantium loquacitas multe vanitatis vitium manifestat.

(57) Escarum superfluitas operatur incommodum non salutem.

(58) Ebet prorsus ingenium exercitationis materia destitutum.

(59) Egrotat animus quem corrumpit discrasia vitiorum.

(60) Ebrietatis vitium causa fuit primarie servitutis.

(61) Egenis benefacere est in celo divitias cumulare.

(62) Esse mortis immemorem est prorsus hominem se nescire.

(63) Extra rationem rapitur qui ab ira ignea superatur.

pag. 279

(64) Fortune in stabilitas prudentis animum non conquassat. (65) Fedus amicitie conservat obsequiorum grata dulcedo.

(66) Furari dicitur usurarius quidquid accipit ultra sortem.

(67) Famulorum superbia dominorum tyrannidem protestatur.

(68) Fucata mulieris facies mentem indicat impudicam.

(69) Fatuitatis est inditium quando non convenit prorumpere in sermonem.

(70) Fortis est proprie qui honestos labores aggreditur et vitiis non subcumbit.

(71) Fidelis ad illicita, precipiente Domino, non tenetur.

(72) Facundia sine prudentia loquacitas est dicenda.

(73) Fame laudabilis excellentia debet inviolabiliter custodiri.

(74) Ferre gaudet patientia quicquid maioris est angustie vel laboris.

(75) Favor temporalis gratie multis preparat exitium in futurum.

(76) Gestus corporeus occulte mentis enucleat qualitatem.

(77) Gaudium solum inter omnes passiones vitam recreat et conservat.

pag. 280

(78) Gratulari de bonis temporalibus non pertinet ad prudentem.

(79) Gemit in presenti vir sapiens ut gaudeat in futuro.

(80) Gerit in maginem false beatitudinis felicitas temporalis.

(81) Gratum est donum quod prevenit postulantem.

(82) Gloriosum est de nullo presentis vite commodo gloriari.

(83) Grave parit periculum peccatum ex consuetudine radicatum.

(84) Gratanter est accipiendum munus pauperis licet parvum.

(85) Homo est ultra hominem si perspicaciter se congnoscit.

(86) Haurit aquam salutiferam qui prudentem doctorem sequitur et fidelem.

(87) Hoc est invidie dignum supplicium quod se ipsam lacerat et consumit.

(88) Habet unus quisque quod lugeat dum permanet in hac vita.

(89) Hiat semper acquirendis cupiditas nil umquam reputans acquisita.

(90) Hemitriteus modicus docet quam caduca hominum sit natura.

(91) Inter pestes nulla est amplius quam mulier fugienda.

(92) In antiquis sapientia et in multo tempore prudentia invenitur.

(93) Is est contempnendus ab omnibus qui se precunctis reputat sapientem.

pag. 281

(94) Ira est abolenda celeriter ne sol occidat super eam.

(95) Ibi est laborandum viriliter ubi de premio nullatenus dubitatur.

(96) Inmaginatio viri providi eventum future considerat actionis.

(97) Kiriare ad funus pauperis unus clericus vix dignatur.

(98) Kalendas colere non licet fidelibus, quia videtur sapere paganismum.

(99) Karismata sancti spiritus non sunt pretio conferenda.

 (100) Legi facit iniuriam qui legem a sua rectitudine alienat.

(101) Litterarum cognitio sicut ad bonum trahitur sic ad malum.

(102) Luxuria plus quam avaritia ledit hominem et diffamat.

(103) Lacrimarum simulatio fallit hominem set non Deum.

(104) Latere petit malitia sed bonitas elucescere.

(105) Lactat amicum verbis fallacibus amicitia simulata.

(106) Munus pauperis Deus accipit sicut ditis.

(107) Malitiam omnem superat iniquitas mulieris.

(108) Mensure virtus est in rebus omnibus opportuna.

pag. 282

(109) Manus amici verberans est melior quam osculum inimicis.

(110) Materne pietatis in memor numquam debet filius permanere.

(11I) Malus est qui offendit sed deterior qui non parcit.

(112) Nemo est tam felix qui non aliquatenus anxietur.

(113) Natum decet paternis monitis obedire.

(114) Notitia rerum bonarum est dignis liberaliter impendenda.

(115) Nescire que ad salutem pertinent est indignum.

(116) Nil est tutius quam penitentiam agere de commissis.

(117) Nulla culpa ingratior quam regredi ad peccatum.

(118) Odit Deum qui hominem non diligit sicut debet.

(119) Ope non indiget aliena virtus sua felicitate contenta.

(120) Occulte punit hominem Deus cum sibi temporalia exibet abundanter.

(121) Omne peccatum est mitius heretica pravitate.

(122) Odorem bone fame consequitur qui cum bonis ambulat et moratur.

(123) Opus non a principio sed a fine potius commendatur.

(124) Pietatis dulcedine sunt parentes a filiis honorandi.

(125) Penarum competenti moderamine sunt crimina punienda

pag. 283

(126) Plus homini servire quam competat est offendere non prodesse.

(127) Petitioni que a iustitia discrepat non est gratia facienda.

(128) Plenitudo muneris ab affectu provenit non effectu.

(129) Peccatum semper cumulat qui permanet in peccato.

(130) Querelam non habet de opibus cui victus competit et vestitus.

(131) Qui artem habet idoneam lucrum non debet facere inhonestum.

(132) Questus pro mortuis est supervacuus et inanis.

(133) Querentibus sapientia se obstendit, contempnentibus se occultat.

(134) Quisquis mundo se implicat dampnabitur et cum mundo.

(135) Quanto magis cumulatur pecunia tanto amplius exuritur.

(136) Res debet homo sibi supponere, non se rebus.

(137) Reatum non effugit quem propria conscientia increpat et condemnat.

pag. 284

(138) Rectus homo in prosperis idem permanet et adversis.

(139) Regimen habet egregium qui se ipsum regit debita ratione.

(140) Rimari que sunt dubia pertinet ad prudentem.

(141) Rationis igniculus fere in ignavis et secordibus est extinctus.

(142) Sequi vestigia sapientum est virtus maxima et profectus.

(143) Senioribus causa temporis est in plurimis deferendum.

(144) Solus sapiens recte perficit quod intendit.

(145) Sociorum dilectio terrarum non debet intercapedine defervere.

(146) Sapientia vera est in virtute potius quam sermone.

(147) Satis iam didicit qui servire Domino non ignorat

(148) Tempus postulat ut quandoque servo dominus famuletur.

(149) Temperantia cibi et potus magna salus in homine conservatur.

(140) Tela insultantis libidinis potest homo vincere fugiendo.

pag. 285

(151) Tenor studii fructum affert modicum interruptus.

(152) Tenebrosa est anima quam lumen scientie non illustrat.

(153) Temerarius est qui multa se credit in brevi tempore didicisse.

(154) Ubertas rerum necessariarum est studentibus oportuna.

(155) Usus doctoris erronei multos precipitat in errorem.

(156) Ultra quam ferre possit ingenium discentis non est animus onerandus.

(157) Ubi est strepitus studentium ibi modicus est profectus.

(158) Uber honor et merces exhibita doctorem incitant ad studendum.

(159) Udo labilior est scientia quam non solidat frequentia repetendi.

(160) Xerophagi habent viam discendi melius castimargis.

(161) Xenodochio peregrinantium potest scolasticum ginnasium similari.

(162) Xerolopho est durior qui multo tempore nil addiscit.

pag. 286

(163) Ysagoge primarie sunt in qualibet facultate rudibus prelibande.

(164) Ysofago mentis cibus doctrine fertur in stomacum rationis.

(165) Ydeas mentis doctrine radius in discente serenat.

(166) Çonam regie dignitatis consequitur qui proficit in doctrina.

(167) Çodiaci splendorem superat qui sapientie splendore corruscat.

(168) Çima vitiorum et tenebras phylosophie lumen prorsus re legat.

61. (1) ORATIO FINITIVA OPUS DILUCIDANS QUOD PRECESSIT.

 (2) Opus inchoatum iam ad finem desideratum perduximus, divina gratia largiente, in quo artis dictatorie integritas continetur, quia nichil a nobis excogitatum aut a viris prudentibus bene dictum in hoc opere voluimus preterire, (3) ne vel labe invidie notaremur vel de diminutione relinqueretur sociis materia conquerendi.

(4) Letetur itaque nobilissima Bononia et exultet, quia ridiculis

pag. 287

Gete et ambagibus Coridonum ulterius non falletur. Gaudeat in perpetuum, quia de tenebris errantium iam meruit liberari. (5) Sit enim nomen nostrum memoriale, quia licet clara Florentia nos genuerit, fructum tamen scientie vel saltem alicuius bonitatis a Bononia contrahentes, ipsam precipue matrem nobilium studiorum debemus et volumus semper magnifice honorare, (6) ut, sicut nomen nomini, sic nostra devotio, quantum potest anhelus spiritus, ipsius respondeat bonitati. (7) Nam quicquid habemus scientie vel honoris ab ipsa post Deum credimus nos habere: quod etiam comprobat nostrum nomen ab ipsius Bononie nomine propagatum.

(8) 0pus autem quodam venusto artificio in octo partes distincximus, ut certius quisque possit quod desiderat invenire. (9) Primum enim liber quedam valde necessaria de radice huius artis extrinsecus dicenda prelibat; postea de elegantia et compositione illius orationis que dictatori convenit sufficienter adiungit. (10) Secundus exhornationes verborum et sententiarum secundum ordinem tullianum exequitur et tandem notabiliter ponit catalogum vitiorum. (11) Tertius de natura epistole formaque omnium salutationum tractatum continet, ad plenum omnia declarando. (12) Quartus exordiorum, narrationis, petitionis, conclusionis virtutem et naturam explicat copiose. (13) Quintus causa rudium omnia precedentia compendiose colligit et declarat, ut brevitate gaudentes possint se citius expedire.

pag. 288

(14) Sextus vero doctrinam Gallicorum elegantissimam de doctrina epistolari aperit diligenter, ut sicut doctores diversos audivimus, ita diversa diversis animis largiamur. (15) Septimus de quinque partibus rethorice quedam summens generalia documenta primo docet materiam invenire, postea tam naturaliter quam artificialiter ordinare, (16) deinde subiungit octo modos artificialiter inchoandi et omnem materiam quadrimembrem esse ostendit. Insuper docet octo modos materiam ampliandi et totidem minuendi. (17) Adiungit etiam de artificio quarundam exhornationum tam aliter quam superius, ut doceat quomodo levis materia fiat gravis et gravis similiter fiat levis et ob hoc de transsumptivis locutionibus sufficienter agit. (18) Continet quoque de illa inventione que partes orationis commutari docet, causa maioris facundie vel hornatus. (19) Octavus autem agit de artificio inveniendi pulcerrimas determinationes, ut totam doctrinam libri constructionum scias et possis ad venustum ordinem retorquere. (20) Subiungit de inventione medii, locos rectoricos et eorum differentiam ad dialeticos assignando et cur in aliis scientiis non sint loci. (21) Exequitur diligenter omnia attributa per que medium invenitur ut in omni temate sciat dittator quid sit attribuendum negotio de quo agitur vel persone. (22) De triplici correctione subiungitur, ut sciamus inventa optime iudicare. Non tacet etiam de memoria, ostendendo

pag. 289

ad quid valeat et quo modo adquiratur. (23) De pronuntiationis triplici gratia non omittit, ut ostendat que pronuntiatio sit venusta. (24) Supponit tandem in calce operis sententias generales secundum ordinem litterarum, ut maior copia exordiendi rudibus prebeatur. (25) Formam quoque bene studendi et honorem et profectum inde provenientem ad plenum in ultima particula manifestat.

(26) Octonarius igitur huius nostri Candelabri perfectioni quidem novi consonat testamenti, quoniam vetera transierunt et ecce nova omnia iam clarescunt. Pulsis enim procul erroribus hic possunt omnes in brevi tempore ad lumen et coronam tam nobilis scientie pervenire, dum modo in his diligenter studeant et perfecte.

(27) Scio tamen lampades nostri Candelabri quibusdam emunctoriis indigere, quia nec perfectum de imperfecto nec mundum potest concipi de in mundo. Quare si que macule apparuerint, quas aut incuria fudit aut humana parum cavit natura super his veniam non erubeo postulare, paratus humiliter correctionem subire, dum modo iudex non peccet ex ignorantia vel livore.

(28) Accedant igitur omnes qui hactenus in tenebris extiterint ad huius divini operis claritatem, ut ab errore quorundam nichil scientium penitus resipiscant, scientes quod, si hoc acceptaverint,

pag. 290

aliud opus in proximo de cartis et privilegiis excellentissimum faciemus.

 (29) Devotos vere te queso libelle docere

 Invidieque fere commoda digna gere.

 Laus de collatis sit tibi pie fons bonitatis

 Nondum tuta satis iam calo vela ratis.